Kashu Namaadhuge Dhua | Dhiislam\n. އޮކްޓޯބަރ 10, 2018\nސުވާލު:އަންހެން ފިރިހެން އަދި ކުޑަކުދިންގެ މައްޗަށް ކަށުނަމާދު ކުރެވޭއިރު މައްޔިތާގެ މައްޗަށް ކުރެވޭ ދުއާ ގެނެސް ދެވޭތޯ ދަންނަވަން،އަދި ތިންމުށް ވެލި ޖަހާއިރު ކިޔާ ދުޢާވެސް ގެނެސް ދިނުން އެދެން!\nތިޔަ ސުވާލުގެ ޖަވާބު ޙުސައިން ރަޝީދު އަޙްމަދު ލިއުއްވާފައިވާ ސުއްނަތްވެގެންވާ ދުޢާ2ގައި ވަރަށް ތަފްޞީލުކޮށް ބަޔާންކުރައްވާފައި އެބަ އޮވެއެވެ. އޭގެތެރެއިން ބައެއް ތިރީގައި ބަޔާންކޮށްލާނަމެވެ. ދުޢާތަކުގެ ތެރެއިން ކޮންމެ ދުޢާއެއްވެސް ފުދެއެވެ. އެއްފަހަރާ ހުރިހާ ދުޢާއެއް ކިޔުން ލާޒިމެއް ނޫނެވެ.\nމައްޔިތާއަށްޓަކައި ކުރުން ސުއްނަތް ދުޢާތައް\n1- މުސްލިމަކު މަރުވެއްޖެނަމަ އެމީހާގެ ކަށުކަމާކެމީގެ ކަންތަކުގައި ބައިވެރިވެ އުޅުމަކީ އެއްމުސްލިމަކު އަނެއް މުސްލިމެއްގެ މައްޗަށްވާޙައްޤުތަކުގެ ތެރެއިން އެއް ޙައްޤެވެ. އަދި އެމީހާގެ މައްޗަށް ނަމާދުކޮށް ދުޢާކުރުމީ އެދިވެގެންވާ ކަމެކެވެ. އަދި މަރަށް ޙާޟިރުވެފައި އޮތް މީހަކަށް ޒިޔާރަތްކޮށްފިނަމަ އޭނާއަށްޓަކާ ހެއުދުޢާކުރުމީ ވެސް ސުއްނަތެކެވެ. މާތްﷲ ރުއްސުންލެއްވި އުއްމުލްމުއުމިނީނަ އުއްމު ސަލަމާގެ ކިބައިން ރިވާވެގެން ވެއެވެ. އެކަމަނާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘު ކުރެއްވިއެވެ. ތިޔައިން މީހަކު ބަލިމީހެއްގެ ގާތަށް އަތުވެއްޖެނަމަ އެމީހާއަށްޓަކާ ހެއުދުޢާ ކުރާށެވެ. މިހެނީ ތިޔަބައިމީހުންގެ ދުޢާ ޤަބޫލު ކުރެއްވުން އެދި މަލާއިކަތުން އާމީން ވިދާޅުވެއެވެ.\n2- މީހާ މަރުބަލީގައި އޮވެ މަރަށް ޙާޟިރުވާ ވަގުތު ޝަހާދަތް ލައިދިނުމީ ސުއްނަތް ވެގެންވާ ކަމެކެވެ. މާތް ﷲ ރުއްސުންލެއްވި އަބޫސަޢީދުލް ޚުދުރީގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރެއްވިއެވެ. ތިޔަބައިމީހުންގެ ތެރެއިން މަރަށް ޙާޟިރުވެފައިތިބޭ މީހުންނަށް ޝަހާދަތް ލައިދޭށެވެ. އެއީ:\nމާނައީ: އަޅަމެން މިލްކުވެ ވޮޑިގެންވަނީ ﷲ އަށެވެ. އަދި އަޅަމެން އެނބުރިދިއުން އޮތީ އެއިލާހުގެ ޙަޟުރަތަށެވެ. އޭﷲ! ތިޔައިލާހުގެ ޙަޟުރަތުން އަޅުގެ މުޞީބަތުގެ ބަދަލުގައި ދަރުމައަށް އެދެމެވެ. ފަހެ އޭގެ ބަދަލުގައި އަޅަށް ހެއުޖަޒާ ދެއްވާނދޭވެ. އަދި އެމުޞީބާތުގެ ބަދަލުގައި އެއަށްވުރެ ހެއުގޮތް ދައްކަވާނދޭވެ.\n4- މުސްލިމަކު މަރުވުމުން އެމީހާގެ މައްޗަށް ނަމާދު ކުރުމާއި އެމީހާ ވަޅުލުމުގައި ބައިވެރިވުމަކީ ވަރަށް ގިނަ ދަރުމައާއި ސަވާބު ލިބެނިވި ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައިވެއެވެ. "މީހަކު ޖަނާޒާއަކާ އެކީ ނިކުމެގެން ގޮސް އެމީހާގެ މައްޗަށް ނަމާދުކޮށްފިނަމަ އެމީހަކަށްޓަކާ ބޮޑުވެގެންވާ ދަރުމައެއް ހުއްޓެވެ. އަދި އޭނާ ވަޅުލައި ނިމެންދެން އެތާނގައި މަޑުކޮށްފި މީހާއަށްޓަކާ އެފަދަ ދެދަރުމަ ހުއްޓެވެ. އަދި މިއިން ކޮންމެ ދަރުމައެއް އުޙުދު ފަރުބަދައާ އެއްވަރު ވެގެން ވެއެވެ.\n5- ޖުމްހޫރު (ގިނަ) ދަންނަބޭކަލުން ވިދާޅުވާ ގޮތުގައި ކަށުނަމާދުގައި އޮންނަނީ ހަށަންބަން ތަކްބީރާއެކު ހަތަރު ތަކުބީރެވެ. މިގޮތަށް ހަތަރު ތަކްބީރު ކިއުއްވާފައި ރަސޫލުﷲ ޞައްލަﷲ ޢަލައިހި ވަސައްލަމް ކަށުނަމާދު ކުރެއްވިކަމުގައި އެތަކެއް ޞައްޙަ ރިވާޔަތެއްގައި އައިސްފައިވެއެވެ. ނަމާދުކުރާނެގޮތަކީ، ފުރަތަމަ ތަކްބީރު ކިޔާފައި ސޫރަތުލް ފާތިޙާ ކިޔަވާނީއެވެ. ދެވަނަ ތަކްބީރަށްފަހު ކީރިތި ރަސޫލާގެ މައްޗަށް ޞަލަވާތް ކިޔަވާނީއެވެ. ތިންވަނަ ތަކްބީރަށްފަހު މައްޔިތާގެ މައްޗަށް ދުޢާ ކުރާނީއެވެ. ހަތަރުވަނަ ތަކްބީރަށްފަހު ސަލާމް ދޭނީއެވެ.\nސަލާމް ދިނުމާމެދު އިމާމް ޝާފިޢީ ސަޢީދު އިބްނު މުސައްޔިބުގެ އަރިހުން ރިވާކުރައްވަނީ އެއްސަލާމްކަމުގައެވެ. އަދި އެކަލޭގެފާނު ވިދާޅުވަނީ ދެސަލާމް ދިންކަމުގައި ވިއަސް މައްސަލައެއް ނެތްކަމުގައެވެ. ފުރަތަމަ ސަލާމް ފަރުޟެއްގެ ގޮތުގައެވެ. ދެވަނަ ސަލާމް ޛިކުރެއްގެ ގޮތުގައެވެ. އެހެނިހެން ޢާއްމު ނަމާދުތަކެކޭވެސް އެއްފަދައިންނެވެ. ތަކްބީރުތަކާއި ސަލާމް ދިނުން ސުއްނަތް ވެގެންވަނީ އަޑު ހަރުކޮންނެވެ. ދުޢާތަކާއި ފާތިޙާ ސޫރަތް ކިޔެވުން އޮންނަނީ ސިއްރުންނެވެ. ތިންވަނަ ތަކްބީރުގައި މައްޔިތާގެ މައްޗަށް ދުޢާކުރުމުގައި ވަކި ޚާއްޞަ ދުޢާއެއްނޯވެއެވެ. ބޭނުމަކީ މައްޔިތާގެ މައްޗަށް ހެއުދުޢާ ކުރުމެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައި ވެއެވެ. ތިޔަބައިމީހުން މައްޔިތާގެ މައްޗަށް ނަމާދު ކުރާއިރު އޭނާއަށްޓަކައި އިޚްލާޞްތެރިކަމާއި އެކު ހެވަށް އެދިތިބެ ދުޢާކުރާށެވެ. ދުޢާކުރުމުގައި ރަސޫލުﷲ ޞައްލަﷲ ޢަލައިހި ވަސައްލަމް ގެ އަރިހުން ބައެއް ސުއްނަތް ދުޢާތައް ވާރިދުވެފައިވެއެވެ. އެއީ:\n(ހ) اَللَّهُمَّ أَنْتَ رَبُّهَا وَأَنْتَ خَلَقْتَهَا وَأَنْتَ هَدَيْتَهَا لِلْإِسْلاَمِ وَأَنْتَ قَبَضْتَ رُوحَهَا وَأَنْتَ أَعْلَمُ بِسِرِّهَا\nوَعَلاَنِيَتِهَا جِئْنَاكَ شُفَعَاءَ فَاغْفِرْ لَهُ\nމާނައީ: އޭﷲ! ތިޔައީ އޭނާގެ ވެރި ރަސްކަލާނގެއެވެ. އޭނާ އުފެއްދެވީ ތިޔައިލާހެވެ. އަދި އޭނާއަށް އިސްލާމް ދީނުގެ ހިދާޔަތުން ހިދާޔަތު ދެއްވީ ވެސް ތިޔައިލާހެވެ. އޭނާގެ ފުރާނަ ހިއްޕެވީވެސް ތިޔައިލާހުގެ އަމުރުފުޅަށެވެ. އޭނާއާބެހޭ ހުރިހާ ކަމެއްގެ ސިއްރާއިފާޅު ދެކެދެނެވޮޑިގެންވަނީ ހަމަ ތިޔައިލާހެވެ. އަޅަމެން ތިޔައިލާހުގެ ދަރުބާރަށް މިއައީ އޭނާއަށް ޝިފާޢަތްތެރިވެ، އިތުރުކޮށް ދެއްވުން އެދި ދެންނެވުމަށެވެ. ފަހެ އޭނާގެ ފާފަ ފުއްސަވާނދޭވެ.\n(ށ) اَللَّهُمَّ اغْفِرْ لِحَيِّنَا وَمَيِّتِنَا وَشَاهِدِنَا وَغَائِبِنَا وَصَغِيرِنَا وَكَبِيرِنَا وَذَكَرِنَا وَأُنْثَانَا اَللَّهُمَّ مَنْ أَحْيَيْتَهُ مِنَّا\nفَأَحْيِهِ عَلَى اْلإِسْلاَمِ وَمَنْ تَوَفَّيْتَهُ مِنَّا فَتَوَفَّهُعَلَى اْلإِيمَانِ اَللَّهُمَّ لاَ تَحْرِمْنَا أَجْرَهُ وَلاَ تُضِلَّنَا بَعْدَهُ\nމާނައީ: އޭﷲ! އަޅަމެންގެ ތެރެއިން ދިރިތިބި މީހުންނާއި މަރުވެފައިތިބި މީހުންނާއި ޙާޟިރުވެތިބި މީހުންނާއި ޙާޟިރުވެ ނެތް މީހުންނާއި ކުޑަކުދިންނާއި ބޮޑެތި މީހުންނާއި ފިރިހެނުންނާއި އަންހެނުންގެ ފާފަ ފުއްސަވާނދޭވެ. އޭﷲ! އަޅަމެންގެ ތެރެއިން ތިޔައިލާހު ދިރިބެއިތިއްބެވި މީހުން އިސްލާމް މަތީ ދިރިލަހައްޓަވާނދޭވެ. އަދި އަޅަމެންގެ ތެރެއިން ތިޔައިލާހު މަރުގަންނަވާމީހުންއީމާންކަންމަތީ މަރުގަންނަވާނދޭވެ. އޭﷲ! އޭނާއަށް (އެބަހީ މައްޔިތާއަށް) ދެއްވާ އުޖޫރައިން އަޅަމެން މަޙްރޫމު ނުކުރައްވާނދޭވެ. އަދި އޭނާ އަޅަމެނާ ވަކިވުމަށްފަހު އަޅަމެން މަގުނުފަރައްދަވާނދޭވެ.\nاَللَّهُمَّ إِنَّهُ عَبْدُكَ وَابْنُ عَبْدِكَ وَابْنُ أَمَتِكَ كَانَ يَشْهَدُ أَن لاَّ إلَهَ إلاَّ أَنْتَ وَأَنَّ مُحَمَّدًا عَبْدُكَ\nوَرَسُولُكَ وَأَنْتَ أَعْلَمُ بِهِ اَللَّهُمَّ إنْ كَانَ مُحْسِنًا فَزِدْ فِيإحْسَانِهِ وَارْفَعْ دَرَجَتَهُ وَقِهِ عَذَابَ الْقَبْرِ\nوَكُلَّ هَوْلٍ يَوْمَ الْقِيَامَةِ وَابْعَثْهُ مِنَ اْلآمِنِينَ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ وَبَلِّغْهُ بِمَغْفِرَتِكَ\nوَطَوْلِكَدَرَجَاتِ الْمُحْسِنِينَ اَللَّهُمَّ لاَ تَحْرِمْنَا أَجْرَهُ وَلاَ تَفْتِنَّا بَعْدَهُ اَللَّهُمَّ فَارَقَ مَنْ كَانَ يُحِبُّ مِنْ سَعَةِ الدُّنْيَا،\nوَاْلأَهْلِ وَغَيْرِهِمْ إلَى ظُلْمَةِ الْقَبْرِ وَضِيقِهِ،وَانْقَطَعَ عَمَلُهُ، وَقَدْ جِئْنَاك شُفَعَاءَ لَهُ وَرَجَوْنَا لَهُ رَحْمَتَكَ،\nوَأَنْتَ أَرْأَفُ بِهِ اَللَّهُمَّ ارْحَمْهُ بِفَضْلِ رَحْمَتِكَ فَإِنَّهُ فَقِيرٌ إلَى رَحْمَتِكَ وَأَنْتَ غَنِيٌّ عَنْ عَذَابِهِ\nމާނައީ: އޭﷲ! އެއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އަޅުއަންހެނެއްގެ ދަރިއެއްމެއެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. ތިޔައިލާހު މިކަން މޮޅަށް ދެނެވޮޑިގެން ވަމުއެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލު ކޮށްފައިހުރި މީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާގެ ދަރަޖަ އުފުއްލަވާނދޭވެ. އަދި ކަށްވަޅުގެ ޢަޛާބުންނާއިބަރުޒަޚުގެ އެންމެހާ ބިރުވެރިކަމަކުން އޭނާ މިންޖުކުރައްވާނދޭވެ. އަދި އަމަންއަމާންކަން ލިބިގެންވާ މީހުންގެ ތެރޭގައި އޭނާ ފޮނުއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ މަޣުފިރަތުގެ ގޮވައްޗަށް އޭނާ ފޮނުއްވާނދޭވެ. އަދި ހެއުޢަމަލުކުރި އަޅުންގެ ތެރެއިން ލައްވައި އޭނާއަށް މަތިވެރި ދަރަޖަ ދެއްވާނދޭވެ.އޭﷲ! އޭނާއަށް ދަރުމަކުރައްވާ ސަވާބުން އަޅަމެން މަޙްރޫމު ނުކުރައްވާނދޭވެ. އަދި އޭނާއަށް ފަހު އަޅަމެން މަގުނުފުރައްދަވާނދޭވެ. އޭﷲ! އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. އޭނާގެ ޢަމަލާއި އޭނާއާ ވަކިވެއްޖެއެވެ. އަޅަމެން މިއައީ އޭނާއަށް ތިޔައިލާހުގެ ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެންތިޔައިލާހުގެ ޙަޟުރަތުން އުއްމީދުކުރަނީ އޭނާއަށް ރަޙްމަތް ލެއްވުމަށެވެ. ތިޔައީ އޭނާއަށް އެންމެ އޯގާވެވޮޑިގެންނަވާނެ ފަރާތެވެ. އޭﷲ! ތިޔައިލާހުގެ ރަޙްމަތުގެ ވާރޭ އޭނާއަށް ވެއްސަވާނދޭވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުގެ ޒާތުފުޅަށް ލިބިވޮޑިގަންނަވާނެ އިތުރުވުމެއްނެތެވެ. ތިޔަ އިލާހު އެފަދަ ކަމަކަށްބޭނުންވެ ވޮޑިގެނެއްވެސް ނުވަމުއެވެ.\n(ރ) اَللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ وَأَكْرِمْ نُزُلَهُ وَوَسِّعْ مُدْخَلَهُ وَاغْسِلْهُ بِالْمَاءِ وَالثَّلْجِ وَالْبَرَدِ\nوَنَقِّهِ مِنْ الْخَطَايَا كَمَا نَقَّيْتَ الثَّوْبَاْلأَبْيَضَ مِنْ الدَّنَسِ وَأَبْدِلْهُ دَارًا خَيْرًا مِنْ دَارِهِ وَأَهْلاً خَيْرًا مِنْ أَهْلِهِ\nوَزَوْجًا خَيْرًا مِنْ زَوْجِهِ وَأَدْخِلْهُ الْجَنَّةَ وَأَعِذْهُ مِنْ عَذَابِ الْقَبْرِ وَمِنْ عَذَابِالنَّارِ\nމާނައީ: އޭﷲ! އޭނާގެ ފާފަ ފުއްސަވައި، ޢާފިޔަތު ދެއްވައި ކުށްތައް މާފުކުރައްވާނދޭވެ. އޭނާއަށް ރަޙްމަތު ގޮވައްޗެއް ދެއްވައި އޭނާގެ ކަށްވަޅު ތަނަވަސް ކުރައްވާނދޭވެ. އަދި ފެނުންނާއި ގަނޑުފެނުންނާއި ފިނިފެނުން ދޮވެ ފާފަތަކުން އޭނާ ސާފުކުރައްވާނދޭވެ. މިލައާއިހަޑިތަކެތިން ހުދުހެދުން ދޮވެސާފުވެވޭ ފަދައިން އޭނާގެ ފާފަ ފުއްސަވައި ތާހިރުކުރައްވާނދޭވެ. އޭނާގެ ގެއަށް ވުރެ ރަނގަޅު ގެއެއް އޭނާއަށް މިންވަރުކުރައްވައި، އޭނާގެ އަހުލުވެރިންނަށް ވުރެން އަނގަޅު އަހުލުވެރިން އޭނާއަށް ދައްކަވާނދޭވެ. އަދި އޭނާގެ ބައިވެރިޔާއަށް ވުރެން ރަނގަޅު ބައިވެރިއަކު ތިޔައިލާހުގެ ޙަޟުރަތުން އޭނާއަށް ދެއްވާނދޭވެ. އަދި އޭނާއަށް ސުވަރުގޭގެ ނިޢުމަތްދެއްވައި ކަށްވަޅާއި ނަރަކައިގެ ޢަޛާބުން މިންޖުކުރައްވާނދޭވެ.\nاَللَّهُمَّ هَذَا عَبْدُكَ وَابْنُ عَبْدِكَ خَرَجَ مِنْ رَوْحِ الدُّنْيَا وَسَعَتِهَا وَمَحْبُوبِهَا وَأَحِبَّائِهَا فِيهَا إِلَى ظُلْمَةِ\nالْقَبْرِ وَمَا هُوَ لاَقِيهِ كَانَ يَشْهَدُ أَنْ لاَ إلَهَ إلاَّ أَنْتَوَأَنَّ مُحَمَّدًا عَبْدُكَ وَرَسُولُكَ اَللَّهُمَّ نَزَلَ بِكَ\nوَأَنْتَ خَيْرَ مَنْزُولٍ بِهِ وَأَصْبَحَ فَقِيرًا إِلِى رَحْمَتِكَ وَأَنْتَ غَنِيٌّ عَنْ عَذَابِهِ وَقَدْ جِئْنَاكَ رَاغِبِينَ\nإِلَيْكَ شُفَعَاءَلَهُ اَللَّهُمَّ إنْ كَانَ مُحْسِنًا فَزِدْ فِي إحْسَانِهِ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ\nوَلَقِّهِ بِرَحْمَتِكَ رِضَاكَ وَقِهِ فِتْنَةَ الْقَبْرِ وَعَذَابِهِ وَافْسِحْ لَهُ فِي قِبْرِهِوَجَافِ اْلأَرْضَ عَنْ جَنْبَيْهِ\nوَلَقِّهِ بِرَحْمَتِكَ اْلأَمْنَ مِنْ عَذَابِكَ حَتَّى تَبْعَثَهُ إِلَى جَنَّتِكَ يَا أَرْحَمَ الرَّاحِمِينَ\nމާނައީ: އޭﷲ! މިއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. އޭﷲ! އޭނާ އެދިޔައީ ތިޔައިލާހުގެ މެހުމާނަކަށެވެ. ތިޔައީ އެންމެ ހެއު މެހުމާންނަވާޒެވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުވަނީ ފުދިވޮޑިިގެންނެވެ. ހަމަކަށަވަރުން އަޅަމެން މިއައީ އޭނާއަށް ތިޔައިލާހު ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެން ތިޔައިލާހުގެ ޙަޟުރަތުން އެކަމުގެ އުއްމީދުކުރަމެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލުކޮށްފައި ހުރިމީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ ރަޙްމަތުގެ ވާރޭ އޭނާގެ މައްޗަށް ވެއްސަވައި އޭނާ ދެކެ ރުހިވޮޑިގަންނަވާނދޭވެ. އަދި ކަށްވަޅުގެ ޢަޛާބުންނާއި ބަރުޒަޚުގެ އެންމެހާ ފިތުނަތަކުން އޭނާ މިންޖުކުރައްވާނދޭވެ. އޭނާއަށްޓަކައި ކަށްވަޅު ތަނަވަސް ކުރައްވައި، ބިންގަނޑު އޭނާގެ ދެއަރިކަށްޓާ ފޭކުރައްވާނދޭވެ. އޭ ރަޙްމަތްވަންތަ، އެންމެ އޯގާވަންތަ ރަސްކާނގެއެވެ. ތިޔައިލާހުގެ ނިޢުމަތުގެ ގޮވަތި ކަމުގައިވާ ސުވަރުގެއަށް އޭނާ ވާޞިލުވަންދެންތިޔައިލާހުގެ އަޒާބުން ސަލާމަތްވެ އަމާންކަން ލިބިގެންވާ މީހެއްކަމުގައި އޭނާ ލައްވާނދޭވެ.\n(ޅ) އަދިވެސް އިމާމު ނަވަވީ ވިދާޅުވެފައި ވެއެވެ. މައްޔިތާއަކީ ކުޑަކުއްޖެއްކަމުގައިވާނަމަ اللَّهُمَّ اغْفِرْ لِحَيِّنَا .... މިދުޢާއިންފުއްދާލުމަށްފަހު ތިރީގައިވާ ދުޢާ އިތުރުކޮށްލުމަށް ދަންނަބެއިކަލުން ވިދާޅުވެފައި ވެއެވެ. އެދުޢާގެ ބައެއް ބުޚާރީގައި ރިވާވެގެން ވެއެވެ. އެދުޢާއަކީ:\nاَللَّهُمَّ اجْعَلْهُ فَرَطًا ِلأَبَوَيْهِ وَسَلَفًا وَذُخْرًا وَعِظَةً وَاعْتِبَارًا وَشَفِيعًا وَثَقِّلْ بِهِ مَوَازِينَهُمَا\nوَافْرَغِ الصَّبْرَ عَلَى قُلُوبِهِمَا وَلاَ تَفْتِنْهُمَا بَعْدَهُ وَلاَ تَحْرِمْهُمَاأَجْرَهُ .\nމާނައީ: އޭﷲ! އޭނާއަކީ އޭނާގެ މައިބައިންނަށްޓަކައި ހުށަހެޅުނު ފުރަތަމަ ހުށަހެޅުންކަމުގައި ލައްވައި އެއުރެންނަށްޓަކައި ރައްކާކުރެވޭ އަޖުރަކަށް ލައްވާނދޭވެ. އަދި އެއުރެންނަށް ދުނިޔެމަތީގައި ހުރި ނަސޭހަތަކަށާއި ޢިބްރަތަކަށް ލައްވައި، މާދަމާގައި އެއުރެންނަށްޓަކާ ތިޔައިލާހުގެ ޙަޟުރަތުގައި ޝަފާޢަތްތެރިވާނެ ސަބަބަކަށް ލައްވާނދޭވެ. އޭނާގެ ސަބަބުން އެދެމީހުންގެ ތިލަފަތް ބުރަކުރައްވައިއެއުރެންގެ ހިތަށް ކެތްތެރިކަން ވެރިކުރައްވައި އޭނާ ދިއުމަކީ އެމީހުން މަގުފުރެދި ގެއްލިދާ ފަދަ ކަމަކަށް ނުލައްވައި، އޭނާއަށް ދެއްވާ ދަރުމައިން އެއުރެން މަޙްރޫމު ނުކުރައްވާނދޭވެ.\nއަދިބައެއް ރިވާޔަތްތަކުގައި އައިސްފައި ވެއެވެ. ކަށްވަޅުގައި މައްޔިތާ ބޭއްވުމުން ރަސޫލުﷲ ޞައްލަﷲ ޢަލައިހި ވަސައްލަމް މިފަދައިން ވިދާޅުވަތެވެ. އެއީ: بِسْمِ اللَّهِ وَبِاللَّهِ وَعَلَى سُنَّةِ رَسُولِ اللَّهِ صَلَّى اللَّهُ عَلَيْهِ وَسَلَّمَ ނުވަތަ މިފަދައިން ވިދާޅުވަތެވެ. بِسْمِ اللَّهِ وَفِيسَبِيلِ اللَّهِ وَعَلَى مِلَّةِ رَسُولِ اللَّهِ\n7- މާތްﷲ ރުއްސުންލެއްވި އަބޫއުމާމާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް އެކަލޭގެފާނުންގެ ދަރިކަނބަލުން، މާތް ﷲ ރުއްސުންލެއްވި އުއްމު ކުލްސޫމް ފަސްދާނުލެއްވި ވަގުތު ވެލިމުށްކޮޅު ނަންގަވައި، ތިންފަހަރުމަތިންއެޅުއްވިއެވެ. ކޮންމެ ވެލިމުށްކޮޅެއް އަޅުއްވަމުން މިކަލިމައިން ބައެއް ވިދާޅުވަމުން އާޔަތް ފުރިހަމަ ކުރެއްވިއެވެ. އެއާޔަތަކީ :\nމާނައީ: ތިޔަވެލިން އަހުރެން ތިޔަބައިމީހުން އުފެއްދެވީމެވެ. އަދި ތިޔަވެއްޔަށް ތިޔަބައިމީހުން ރުޖޫޢުވާނޫއެވެ. އަދި ތިޔަވެލިން ދެވަނަ ފަހަރަށް ތިޔަބައިމީހުން ދިރުއްވައި ނެރުއްވާހުށީމެވެ.\n8- އަދިވެސް މާތްﷲ ރުއްސުންލެއްވި އިބްނު ޢުމަރުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. މައްޔިތާ ވަޅުލައި ފަސްއަޅައި ނިމުމުން، ރަސޫލުﷲ މިފަދައިން ވިދާޅުވިއަޑު ތިމަން އެއްސެވީމެވެ. اَللَّهُمَّ أَجِرْهَا مِنَ الشَّيْطَانِ وَمِنْ عَذَابِ الْقَبْرِ اَللَّهُمَّ جَافِاْلأَرْضَ عَنْ جَنْبَيْهَا\nوَصَعِّدْ رُوحَهَا وَلَقِّهَا مِنْكَ رِضْوَانًا\nޑރ. މޫސާ އަންވަރު ހަސަން 1 ގަޑިއިރު ކުރިން


Raalhu gudi ge thasveeru kurahadhin "slowtape"\nސްލޯޓޭޕް ޓީމުގެ ހަތަރު މެންބަރަކު "ރާޅުގުޑީ"ގެ މަންޒަރުތައް ކެމެރާއަށް ނަގަނީ - ފޮޓޯ: އަވަސް\nރާއްޖޭގެ ދެކުނުން އުތުރަށް ކައިޓް ސާފުކުރުމަށް ކުރިއަށް ގެންދިޔަ "ރާޅުގުޑި" އިވެންޓްގެ ތެރެއިން ރާއްޖޭގެ ރީތި ކަމާއި ރަށްރަށުގެ ދިރިއުޅުމުގެ ވައްޓަފާޅި އާއި އެމީހުންގެ އާދަތަކުގެ ފޮޓޯތަކާއި ވީޑިއޯތައް ސޯޝަލް މީޑިއާއަށް އާންމު ވެގެންދިޔައިރު އެއަށް ކޮންމެ މީހެއްގެ ވެސް ހިތް ދަމައިގަތެވެ. ފޮޓޯތަކާއި ވީޑިއޯތައް ޝެއާކޮށްލެވެނީ އޭގެ ރީތި ކަމުންނެވެ.\nހަތަރު އެތުލީޓުންގެ ކައިޓްތަކާއި ރާއްޖޭގެ ކަނޑާއި ފަޅުތަކާއި ރަށްތަކުގެ ރީތި ގޮނޑޮދޮށްތައް އެ ފޮޓޯ އާއި ވީޑިއޯތަކުގައި ވަނީ ވަރަށް ނަލަކޮށް ކުރަހައިދީފަ އެވެ. މީގެ ފަހަތުގައި ތިބީ "ސްލޯޓޭޕް"ގެ ޒުވާން، ހުނަވެރި ކުރޫ އެވެ.\nސްލޯޓޭޕަކީ މީގެ ހަ އަހަރު ކުރިން ވީޑިއޯ ޑޮކިއުމެންޓްރީ ޕްރޮޑަކްޝަނަށް ޝައުގުވެރިވާ ތިން ޒުވާނަކު އިސްވެ ތިބެ އުފެއްދި ތަނެކެވެ. މިހާރު ނަން މަޝްހޫރު ސްލޯޓޭޕް ހާއްސަވެފައިވަނީ ކުޅިވަރާއި ތިމާވަށި އަދި މޫދަށް ހާއްސަ ޑޮކިއުމެންޓްރީތައް ހެދުމުގަ އެވެ.\nސްލޯޓޭޕް ނަގާފައިވާ "ރާޅުގުޑި"ގެ ބައެއް މަންޒަރުތައް --\nމޫދަށާއި ކުޅިވަރަށް ސްލޯޓޭޕްގެ ޒުވާނުން ހުންނަ ޝައުގުވެރިކަމެއްގެ ބޮޑުކަމުން އެމީހުން ނިންމީ "ރާޅުގުޑި" އުފެއްދުމަށެވެ. "ރާޅުގުޑި"އަކީ ރާއްޖޭގައި ކައިޓް ސާފިން ކުރިއަރުވައި ދިރުވުމަށް އުފައްދާފައިވާ ތަނެކެވެ. އޭގެ އެއް ފައުންޑާއަކީ ސްލޯޓޭޕެވެ. އަނެއް ފައުންޑާއަކީ "މާފުށި ޑައިވް" އެވެ. ދެހާސްފަނަރަވަނަ އަހަރު އުފެއްދި "ރާޅުގުޑި" މިހާރު ވަނީ ބޮޑު ބްރޭންޑަކަށްވެފަ އެވެ. ކައިޓް ސާފިންގެ ދިވެހި ނަމަކަށް ވެސް ވެފައި އޮންނަނީ އެމީހުންގެ ބްރޭންޑް ނޭމް، "ރާޅުގުޑި" އެވެ. އެ ނަމަކީ ވެސް ސްލޯޓޭޕްގެ ފަންނުވެރި ޒުވާނަކު އުފެއްދި ނަމެކެވެ.\nމާފުށީގައި ކޭމްޕް ޖަހައިގެން "ރާޅުގުޑި" ފުރަތަމަ އިވެންޓް ބޭއްވިއިރު އޭރު މާބޮޑު ސަމާލު ކަމެއް މިކަމަށް ނޯވެ އެވެ. އޭގެ ފަހުން ވިލިމާލެއިން މާފުއްޓަށް ކައިޓް ސާފުކުރުމަށް ބޭއްވި "ރާޅުގުޑި" އިވެންޓާއެކު ރާޅުގުޑީގެ ނަން ގަދަވި އެވެ. ނަމަވެސް "ރާޅުގުޑި" މުޅި ރާއްޖެއަށް މަޝްހޫރު ވެގެން ދިޔައީ ނިމިގެންދިޔަ "ދެކުނުން އުތުރަށް" އިވެންޓާއެކު އެވެ.\nމި އިވެންޓްގެ ޑޮކިއުމެންޓްރީ ހެދުމަށް ވީޑިއޯ/ފޮޓޯގެ ނުވަ ކުރޫ މެންބަރުން ހަރަކާތްތެރިވި އެވެ. ކައިޓް ސާފަރުން ކަނޑަށް ނުކުތުމުން އެމީހުންގެ މަސައްކަތަކީ ސްޕީޑް ބޯޓުގައި ތިބެގެން އެ މަންޒަރު ނެގުމެވެ. ފޮޓޯ އާއި ވީޑިއޯ އެވެ. ބައެއް ފަހަރަށް ބިޔަ ކަނޑުގެ ތެރެއަށް ފުއްމާލައިގެން ވެސް މަންޒަރުތައް ނަގަ އެވެ. ޑްރޯން އުދުއްސައިގެން އެއްވެސް މަންޒަރެއް ފްރޭމުން ކަޓުވައިނުލެވޭތޯ ވެސް ބަލަ އެވެ.\nމި ދަތުރުގައި ކަނޑުމަތީ 15 ދުވަހު ކުރޫއިން އުޅުނުއިރު ސްލޯޓޭޕް ޓީމުގެ ފަރާތުން ފެނުނީ އެކަމަށް އޮތް ލޯތްބާއި ޝައުގުވެރިކަމެވެ. "ޕާފެކްޝަން" އެއީ އެމީހުން އެންމެ ބޭނުންވި ކަމެވެ. ހިޔާލަށް އަންނަ ކޮންމެ ކަމެއް ކެމެރާގެ ފްރޭމްގައި ރައްކާކުރުމުން ކޮންމެ ދުވަހެއްގެ ހައިލައިޓްސް ވީޑިއޯތަކާއި ފޮޓޯތައް "ރާޅުގުޑި" ޝޯސަލް މީޑިއާގައި އާންމުންނާ ހަމައަށް ގެނެސްދެމުން ދިޔައީ ސްލޯޓޭޕްގެ ޒުވާން ޓީމުންނެވެ.


Faisaa heydha kuraanee rahyithun beynunvaagothah, israafehvnethi: Faisal\nކޯލިޝަން ސަރުކާރެއްގައި ފައިސާ ހޭދަ ކުރާނީ ރައްޔިތުން ބޭނުންވާގޮތަށް، އިސްރާފެއްނެތި: ފައިސަލް\nފައިސަލް އަށް ހިމަންދޫއިން މަރުހަބާ ދަންނަވަނީ - ފޮޓޯ: ޖޭޕީމީޑީއާ\nގުޅިފައިވާ ސިޔާސީ ޕާޓީތަކުގެ ވެރިކަމެއްގައި ފައިސާ ހޭދަ ކުރާނީ ރައްޔިތުން އެންމެ ބޭނުންވާކަންކަމަށް ކަމަށާއި، އަދި އެ ފައިސާ ހޭދަކުރާނީ އިސްރާފު ކުރުމެއްނެތިކަމަށް ގުޅިފައިވާ ސިޔާސީޕާޓީތަކުގެ ރަނިންމޭޓް ފައިސަލް ނަަސީމް ވިދާޅުވެއްޖެއެވެ.\nރައްޔިތުންގެ މަޖިލީހުގެ ކާށިދޫ ދާއިރާގެ މެެމްބަރުކަންވެސް ކުރައްވާ ފައިސަލް އެގޮތަށް ވިދާޅުވީ ރިޔާސީ އިންތިހާބުގެ ކެމްޕެއިނަށް އއ. އަތޮޅަށް ވަޑައިގެން ހިމަންދޫ ރައްޔިތުންނާ ބައްދަލުކުރައްވާ ވާހަކަފުޅު ދައްކަވަމުންނެވެ. ސަރުކާރުން ނުއަގުގައި ބޮޑެތި ޕްރޮޖެކްޓްތަށް ހިންގަމުންދާ ދިއުމަށް އިޝާރާތް ކުރައްވާ ފައިސަލް ވިދާޅުވީ އަބަދުވެސް އަޑުއިވެމުންދަނީ ރާއްޖޭގެ މުދާތަށް ނަހަމަ ގޮތުގައި ބޭނުން ކުރަމުންދާ ވާހަކަ ކަމަަށެވެ.\nފައިސަލް ވިދާޅުވީ ރާއްޖެއަށް އަންނަ ތަރައްގީއާއި، ހަމަހަމަ ކަމަށް އެއްވެސް ރައްޔިތަކު ދެކޮޅު ނަހަދާނެ ކަމަށެވެ. އެހެން ނަމަވެސް ނުއަގުގައި ކަންކަން ކުރަމުންދާކަމަށްވާނަމަ ރައްޔިތުން އެކަމާ ކަންބޮޑުވާނެ ކަަމަށް އޭނާ ވަނީ ވިދާޅުވެފައެވެ. އެގޮތުން ރާއްޖޭގެ މައި އެއާޕޯޓްގެ މަސައްކަތް ކުރަމުންދަނީ 1.2 ބިލިއަން ޑޮލަރަށް ކަމަށާއި، އެކަމަކީވެސް6ސަތޭކަ މިލިއަން ޑޮލަރަށްވާންއޮތް ކަމެއް ކަމަށެވެ. އަދި ބަލާލި ކޮންމެ ދިމާލަކުންވެސް ފެންނަނީ މިފަދަ ކޮރަޕްޝަންގެ މަންޒަރުތަށް ކަމަށް ފައިސަލް ވިދާޅުވިއެވެ.\nފައިސަލްއާއެކު ހިމަންދޫގައި: ފޮޓޯ: ޖޭޕީމީޑިއާ\n"އަޅުގަނޑުމެން މިއަދު ދިވެހި ރައްޔިތުންނަށް ވައުދުވާން އޮތީ، ތިބޭފުޅުންގެ ފައިސާ، އަޅުގަނޑުމެން ގައުމުގެ ތަރައްގީގަ. ތިބޭފުޅުން އެންމެ ބޭނުންވާ ކަންތައްތަކުގައި ހޭދަކުރަމުން ދާނީ، ތިބޭފުޅުން ބޭނުންވާގޮތަށް، ދެފުށްގފެންނަ ގޮތަށް ހުޅުވާލެވިގެން އެއްވެސް ކަހަލަ އިސްރާފެއް އެކަމުގައި ނުހިމެނޭ ގޮތަށެވެ" ފައިސަލް ވިދާޅުވިއެވެ.\nފައިސަލް އިތުރަށް ވިދާޅުވީ އެބޭފުޅުންގެ ސަރުކާރެއްގައި ގައުމުތަކާއި އޮތް ގުޅުން ވަރުގަދަކުރައްވާ އިންސާފު ގާއިމްކޮށްދެއްވާ، ރައްޔިތުންގެ މެދުގައި ހަމަހަމަކަން ގާއިމް ކޮށްދޭނެ ކަމަށެވެ.\nފައިސަލް ނަސީމް ރިޔާސީ އިންތިހާބު 2018\n"އިންތިހާބީ ރައީސްއަށް މަރުހަބާ! އެއްބާރުލުން ދޭނަން"


COP26: Jangali thah himaayaikoh rakkaatheri kuran qaumu thakun vaudhu vejje - vNews.mv\nކޮޕް26: ޖަންގަލިތައް ހިމާޔަތްކޮށް ރައްކާތެރިކުރަން ގައުމުތަކުން ވައުދުވެއްޖެ\nސައިފް އަޒްހަރު 02 November 2021, 12:45\nސިނާއީ އަދި އެނޫންވެސް ބޭނުންތަކަށް ޖަންގަލިތައް ހަލާކުކުރުން 2030 ވަނަ އަހަރުގެ ކުރިން މުޅިން ހުއްޓުމަކަށް ގެނެސް، ޖަލްގަލިތައް ހިމާޔަތް ކުރުމަށް މަސައްކަތް ކުރާނޭކަން ދުނިޔޭގެ 100 އަށްވުރެ ގިނަ ގައުމުން ވައުދުވެއްޖެއެވެ.\nގައުމުތަކުން މިކަމަށް ވައުދު މިވިނީ، ސްކޮޓްލެންޑްގެ ގްލާޒްގޯގައި މިހާރު ކުރިއަށްދާ މޫސުމާބެހޭ އދގެ ސަމިޓަށް ގައުމުތަކުން ހުށަހެޅި ގުޅިފައިވާ ގަރާރުގައެވެ.\nހަމަ އެއާއެކު، ޖަންގަލިތައް ހިމާޔަތްކޮށް އިއާދަކުރަން ދުނިޔޭގެ ފަގީރު ގައުމުތަކުގެ ސަރުކާރުތަކާއި ޕްރައިވެޓް ސެކްޓަރއަށް 19 ބިލިއަން އެމެރިކާ ޑޮލަރު އިންވެސްޓްކުރަންވެސް މުއްސަނދި ގައުމުތަކުގެ ވެރިންވަނީ ސަމިޓްގައި ވައުދުވެވަޑައި ގެންފައެވެ.\nމޫސުމާ ގުޅޭ ކަންކަމަށް ދުނިޔޭގެ މުއްސަނދި ގައުމުތަކުން ފަންޑުކުރުމަކީ ފަގީރު ގައުމުތަކުން މިފަހަރު އެންމެ ބޮޑަށް ވަކާލާތު ކުރަމުންދިޔަ މައްސަލައެވެ.\nދުނިޔޭގައި މިވަގުތު އެންމެ ބޮޑެތި ޖަންގަލިތައް ހިމެނޭ ގައުމުތަކުގެ ތެރޭގައި ބްރެޒިލް، ރަޝިޔާ، އިންޑޮނޭޝިޔާ އަދި ޑީއާރް ކޮންގޯ ހިމެނެއެވެ.\nއެނޫންވެސް ގައުމުތަކުގެ ޖަންގަލިތައް ހިމާޔަތް ކުރުމުގެ މައްޗަށް އެކުލެވޭ ގުޅިފައިވާ ގަރާރެއް ކޮޕް26 ސަމިޓަށްވަނީ ހުށަހަޅާފައެވެ.\nމި ގަރާރުގައި، ހިޔާޔަތްކޮށް ރައްކާތެރި ކުރުމަށް އެކަށައަޅާފައިވާ ޖަންގަލިތަކުގެ ބޮޑުމިނަކީ 33 މިލިއަން އަކަކިލޯ މީޓަރު ނުވަތަ 13 މިލިއަން އަކަ މޭލެވެ.\nގަރާރުގައި ކަނޑައަޅާފައިވާ މާލީ އެހީއަކީ، ޖަންގަލިތައް ހިމާޔަތްކޮށް ރައްކާތެރިކުރުމަށް ގައުމުތަކަށް އެހީތެރިވުމުގެ ގޮތުން ހިމަނާފައިވާ ފައިސާގެ އަދުތަކެވެ.\nދުނިޔޭގެ މޫސުމަށް އަންނަ ބަދަލުތަކުގައި އެންމެބޮޑު މައްސަލައެއްގެ ގޮތުގައި ކަމާބެހޭ ފަރާތްތަކުން ފާހަގަކުރަނީ ޖައްވު ހޫނުވުމެވެ.\nޖައްވު ހޫނުވަނީ ޖައްވަށް ބޭރުވާ ވިހަ ގޭހުގެ ނަތީޖާއެއްގެ ގޮތުންނެވެ.\nއޭގެ ސަބަބުން ދުނިޔޭގައި ހުރި ގަނޑުފެންގަނޑުތައް ވިރި، ކަނޑުގެ ލޮނުގަނޑު އުފުލެމުންދާއިރު، އޭގެ ނުރައްކާ ބިންތިރި ގައުމުތަކަށް ކުރިމަތިވެފައި ވެއެވެ.\nސައިންސްވެރިން ބުނާގޮތުގައި، ޖައްވަށް ބޭރުވާ ކާބަން ޑައިއޮކްސައިޑްގެ ގާތްގަނޑަކަށް ތިރީސް އިންސައްތަ ޖަންގަލިތަކަށް ދަމައިގަނެއެވެ. އޭގެ ނަތީޖާއެއްގެގޮތުން ވިހަގޭސްތައް ޖައްވަށް ބޭރުވުން މަދުވެ ޖައްވު ހޫނުވުން ކުޑަކޮށްދެއެވެ.\nއެހެން ނަމަވެސް، ސިނާއީ ބޭނުންތަކަށް ޖަންގަލިތައް ކޮށައި ނައްތާލުމުގެ ސަބަބުން ވިހަގޭސް ބޭރުވުން މަދުކުރެވޭނެ މަގުތައް ދަނީ ބަންދުވަމުންނެވެ.\nމިދިޔަ 2020 ވަނަ އަހަރު އެކަނިވެސް ދުނިޔޭގެ ޖަންގަލިތަކުން 258،000 އަކަ ކިލޯމީޓަރު ނައްތާލާފައިވާ ކަމަށް، ގްލޯބަލް ފޮރެސްޓް ވޮޗުން ބުނެފައި ވެއެވެ.\nކްލައިމެޓް ޗޭންޖެ ކޮޕް26 އދ. ދުނިޔެ


Sushmita adhi Loabiveriyaa aai Kaiveni kuranee Konirakutho Fan aku Suvaalukurumun Dhinee Loabi Javaabeh – Iru\nރައީސް ޔާމީންގެ ޝަރީއަތް މިމަހުގެ 14 ވަނަ ދުވަހަށް\nބޮލީވުޑްގެ ކާމިޔާބު ބަތަލާ ސުޝްމީތާ ސެން އާއި މަޝްހޫރު މޮޑެލް ރޮހްމަން ޝޯލް ލޯބީގެ ގޮތުން ގުޅިގެން އުޅޭތާ2އަހަރު މިވަނީ ފާއިތުވެފައެވެ.\nއުމުރުން 44 އަހރުގެ ސުޝްމީތާ އާއި 29 އަހަރުގެ ރޮހްމަން ފުރަތަމަ ދިމާވީ ފެޝަން ޝޯ އެއްގެ ތެރެއިން ކަމަށް ހަބަރުތައް ބުނެއެވެ.\nސުޝްމީތާ އާއި ރޮހްމާންގެ ގުޅުމާއި ބެހޭ ގޮތުން މީގެ ކުރިންވެސް މީޑިއާގައި ގިނަ ވާހަކަތަކެއް ދެކެވިފައިވާއިރު ފާޑުކިޔާ ފަރާތްތަކުންވަނީ ސުޝްމީތާއަށް ވުރެ 15 އަހަރު ހަނގު ކުއްޖަކާ ލޯބީގެ ގޮތުން ގުޅިގެން އުޅޭ ކަމަށް ބުނެ ފާޑުކިޔާފައެވެ.\nފާޑުކިޔުންތައް އަމާޒުވި ނަމަވެސް އެދެމީހުންގެ ގުޅުމަށް އަސަރެއް ކޮށްފައެއް ނުވެއެވެ. އެގޮތުން އެދެމީހުން އަބަދުވެސް އެކީގައި ބޭރުގައި އުޅޭމަންޒަރު އިންޑިއާގެ މީޑިއާތަކުން އަބަދުވެސް ދަނީ ގެނެސް ދެމުންނެވެ.\nދާދިފަހުން ސުޝްމީތާ އޭނާގެ ފޭނުންނާއި ކުރި ލައިވް ޗެޓެއްގައި އެދެމީހުން ކައިވެނި ކުރަނީ ކޮންއިރަކުތޯ ވަނީ ސުވާލުކޮށްފައެވެ. ސުޝްމީތާ ވަނީ ހެވިފައި އިނދެ ހަމަ އެ ސުވާލު ރޮހްމާން އާއި ކޮށްފައެވެ. އެގޮތުން ޖަވާބުގައި ރޮހްމާން ބުނީ އަހާލާފައި ބުނާނެ ކަމަށެވެ.\nދިޕިކާ މި ހެދި އެއްޗަކުން ފޭނުންގެ މެދުގައި ހައިރާންކަން!


Naibu Raees hunnevee beyruge nufoozehge thereygai tha?\nނައިބު ރައީސް ހުންނެވީ ބޭރުގެ ނުފޫޒެއްގެ ތެރޭގައިތަ؟\nހުރިހާ ކަމެއް ހިނގައި ދިޔައިރު ވެސް ހަނު ހިމޭނުން ހުންނެވި ނައިބު ރައީސް ޖަމީލް "ތޮށިގަނޑު ފަޅާލާފައި" ނުކުމެ އެންމެ ފަހުން ބަސްފުޅު ވިދާޅުވެއްޖެ އެވެ. ތުހުމަތުތަކުން ބަރީއަ ވުމަށް ވުރެ އެމަނިކުފާނުގެ ހުއްޖަތަކީ ނައިބު ރައީސްކަމުން ބޭރު ކުރުމަށް މި ހިނގާ ކަންތައްތަކަކީ، މުޅިން އުސޫލުތަކުގެ ބޭރުން ހިނގާ ކަމެއްކަން ސާބިތުކޮށްދިނުމެވެ. އަމިއްލަފުޅަށް އަރުވާލެވިގެން ކަހަލަ ގޮތަކަށް ލަންޑަންގައި ހުންނަވައިގެން ޖަމީލް ވިދާޅުވަނީ މި އުޅެނީ "ދުސްތޫރީ ބަޣާވާތެއް" ގެންނަން ކަމަށެވެ. ދެން ގޮވާލައްވަނީ ބޭރުގެ ފަރާތްތަކުން އެ މައްސަލައިގެ ތެރެއަށް ވަނުމަށެވެ.\nނައިބު ރައީސް ލަންޑަނަށް ވަޑައިގަތީ ބޭރުގައި ހުންނަވައިގެން ސަރުކާރާ ދެކޮޅަށް މަސައްކަތް ކުރެއްވުމަށް ކަމަށް ބުނެ، ފަތުރާފައިވާ އަޑުތަކަށް މިހާރު ކޮންމެވެސް ވަރެއްގެ ބާރެއް އެބަ ލިބެ އެވެ. ނައިބު ރައީސްއަށް ކުރިމަތިވެފައި މިވާ ބޮޑު ކަންތައްގަނޑުން ސަލާމަތް ވުމަށް ނައިބު ރައީސް ހަތިޔާރަކަށް މި ހައްދަވަނީ، ބޭރުގެ ނުފޫޒުތައް ހެއްޔެވެ؟ ޖުމްހޫރީ ޕާޓީގެ ނައިބު ލީޑަރު އަމީން އިބްރާހިމް އާއި އެމްޑީޕީ ޗެއާ އަލީ ވަހީދު އާއި ޖޭޕީގެ ކައުންސިލް މެންބަރު ސޮބާހު ރަޝީދު ވެސް ހިޔާރު ކުރައްވާފައި ވަނީ އެ ގޮތެވެ.\nސަރުކާރުގެ އޮފިޝަލަކު ވިދާޅުވީ ނައިބު ރައީސް ބޭރުގެ ބައެއް ފަރާތްތަކާއި އިދިކޮޅު ފަރާތްތަކާ ގުޅިގެން މަސައްކަތް ކުރައްވާ ކަމުގެ ތުހުމަތު އަބަދުވެސް އޮވެ އެވެ. އެގޮތުން ވަރަށް ހާއްސަ ގޮތެއްގައި ޖީއެމްއާރާ ގުޅިގެން މި ސަރުކާރާ ކިބައިން ބަދަލު ހިފުމުގެ ކަންތައްތަކެއް ނައިބު ރައީސް ކުރައްވާ ކަމަށް އޮތީ ތުހުމަތު ކުރެވިފައި ކަމަށް އޭނާ ވިދާޅުވި އެވެ. އެގޮތުން ނައިބު ރައީސް އިންޑިއާގެ ބެންގަލޫރަށް ވަޑައިގަތީ ވެސް ޖީއެމްއާރުގެ ފަރާތްތަކާ އެކުގައި ކަމަށް އޭނާ ވިދާޅުވި އެވެ.\nނައިބު ރައީސް ލަންޑަންގައި ހުންނަވައި އިންޓަވިއު ދެއްވި އިންޑިއާގެ ނިއު އެކްސްޕްރެސް ނޫހަކީ މީގެ ކުރިން ޖީއެމްއާރުގެ މައްސަލަތައް ހިލިގެން އުޅުނު ދުވަސްވަރު އެ ކުންފުނީގެ ބަސްތައް ގެނެސްދިން ނޫހެކެވެ. އޭރުގެ ސަރުކާރާ ދެކޮޅަށް ލައްކަ ގިނަ ވާހަކަ އެމީހުން ފެތުރި އެވެ. އޮފިޝަލް ވިދާޅުވީ ނައިބު ރައީސް ލަންޑަންގައި ހުންނަވައި އިންޓަނޭޝަނަލް މީޑިއާތަކާ ބައްދަލު ނުކުރައްވައި އިންޑިއާގެ މެދު ފަންތީގެ ނޫހަކަށް އިންޓަވިއު ދެއްވުމުން ސުވާލު އުފެދޭ ކަމަށެވެ.\n"އެންމެ ބޮޑަތި މީޑިއާތައް ލަންޑަންގައި އެ ހުރީ. އެ މީހުން މާބޮޑަށް ޝައުގުވެރިވެސް ވާނެ އެބޭފުޅާގެ އިންޓަވިއު ނަގަން. އެކަމަކު އިންޑިއާގެ މެދު ފަންތީގެ ނޫހަކަށް އިންޓަވިއު ދެއްވުމުން މި އެނގެނީ ނައިބު ރައީސް ހުންނެވީ ވަކި ބައެއްގެ ނުފޫޒުގައި ކަން،" އޮފިޝަލް ވިދާޅުވި އެވެ.\nދެން އޮތީ ނައިބު ރައީސްގެ މައްޗަށް ކުރެވިފައި ހުރި ބޮޑެތި ތުހުމަތުތަކެވެ. އެމަނިކުފާނުގެ މައްޗަށް ކުރެވިފައި އޮތް މައިގަނޑު ތުހުމަތަކީ ޒިންމާތައް އަދާކުރުމުގައި ފެއިލްވުމެވެ. ދެން އޮތީ ރައީސްއަށް އެއްބާރުލުން ނުދެއްވައި ސަރުކާރު ވެސް ދިފާއު ނުކުރައްވައި ހަމަ އެ ހުންނެވި ގޮތަށް ހުންނެވުމެވެ. އެ ހަނު ހިމޭންކަމުގެ ތެރެއިން ރައީސް ޔާމީން ވެރިކަމުން ބޭލުމަށް އެމަނިކުފާނު ހީލަތްތެރި ރޭވުންތަކެއް ރޭވި ކަމަށް ކުރެވޭ ތުހުމަތު އަދި މާބޮޑެވެ. ޕްރޮޓޮކޯލްތަކުގެ ބޭރުން ރާއްޖޭން ބޭރަށް ވަޑައިގަތް ގޮތް ވެސް އަދި މާހުތުރެވެ. އެކަމަކު ނައިބު ރައީސް މީގެން ވާހަކަޔަކަށް ހަމަ ބަސްފުޅެއް ވެސް ވިދާޅެއް ނުވެ އެވެ.\nޕީޕީއެމްގެ ޕީޖީ ގްރޫޕްގެ ލީޑަރު އަހުމަދު ނިހާން ވިދާޅުވަނީ ނައިބު ރައީސްގެ ކުށެއް ނެތް ނަމަ ރާއްޖެ ދޫކުރައްވައި ވަޑައިގަންނަވަން ޖެހޭ ސަބަބެއް ނެތް ކަމަށެވެ. މައްސަލައަށް ޖަވާބު ދާރީވެ، ދިފާއު ވަޑައިގަންނަވަން ފުރުސަތު އެބަ އޮތެވެ. އެކަމަކު އެމަނިކުފާނު ހިޔާރު ކުރައްވަނީ ގައުމުން ބޭރުގައި ހުންނަވައިގެން ރާއްޖެއަށް ބޭރުގެ ނުފޫޒުތައް ވެއްދުމުގެ މަގެއް ކަމަށް ނިހާން ވިދާޅުވި އެވެ.\n"އެމަނިކުފާނުގެ ކުށެއް ނެތް ނަމަ މިކަން ކުރައްވަން ޖެހޭ ހަމަ އެއްވެސް ސަބަބެއް ނެތް. އަޅުގަނޑުމެން މި ދައްކަނީ ސަބަބުތައް. އެމަނިކުފާނު އެއަށް ޖަވާބު ދެއްވަންވީ. އޭރުން އެއީ ކުށެއް ނެތް ބޭފުޅެއްކަން އިނގޭނީ ވެސް،" ނިހާން ވިދާޅުވި އެވެ.\nއޭނާ ތުހުމަތު ކުރެއްވި ގޮތުގައި ނައިބު ރައީސް މިހާރު ކުރައްވަން އުޅޭ ކަމަކީ ރާއްޖެ ދުސްތޫރީ ހުސްކަމަކަށް ވައްޓާލުމުގެ މަސައްކަތެވެ. އަދި ނައިބު ރައީސް އިތުބާރު ނެތް ކަމުގެ މައްސަލަޔާ ހަމަޔަށް ދާން ޖެހެނީ ޒިންމާ އަދާނުކުރައްވާ ކަމުގެ ޝަކުވާ މެދުނުކެޑި ލިބޭތާ އަށް މަސް ދުވަސްވީ ފަހުންނެވެ. ދެން އެހެން ގޮތެއް ނެތުމުން އެ ފިޔަވަޅު އެޅުމުން ދެން ނައިބު ރައީސް ރާއްޖެއިން ބޭރަށް ދާން ޖެހޭ ސަބަބެއް ނެތް ކަމަށް ވެސް ނިހާން ވިދާޅުވި އެވެ. އޭނާ ވެސް ތުހުމަތު ކުރައްވައި ގޮތުގައި ނައިބު ރައީސް މި ހުންނެވީ ބޭރުގެ ނުފޫޒުތަކެއްގެ ތެރޭގައި ތާށިވެފަ އެވެ.\nއެކަމަކު ނައިބު ރައީސް ވިދާޅުވަނީ ރައީސް އެފަދަ ވާހަކައެއް ހިއްސާ ނުކުރައްވާތީ، މިއީ ދުސްތޫރީ ނިޒާމުގެ ތެރެއިން ގެންނަން އުޅޭ ބަޣާވާތެއް ކަމަށެވެ. ނިހާން ވިދާޅުވީ ނައިބު ރައީސް ޒިންމާ އަދާ ނުކުރައްވާ ނަމަ ވަކި ކުރުމުގެ ބާރަކީ މަޖިލީހަށް ކުރެވެން އޮތް ކަމެއް ކަމަށެވެ. އަދި ގާނޫނީ ވެރިކަން ނަގަހައްޓައި ރައްޔިތުންނަށް ފުރިހަމަޔަށް ހިދުމަތް ދިނުމަށް އެކްޓިވް ނައިބު ރައީސްއެއް ގެނައުމަކީ މަޖިލީހުން ކުރަން ޖެހޭ ކަމެކެވެ.\n"ރައްޔިތުންގެ ބާރެއް ނަގައިގަންނާކަށް ނޫން މި އުޅެނީ. ރައްޔިތުން ހޮވާފައި އޮތް ސަރުކާރެއް ރަނގަޅަށް ފަގްޝަން ކުރާނެ ގޮތް ހަދަން މި އުޅެނީ. އަނެއްކާ އެކަމަށް ތާއީދު މި ކުރަނީ 61 މެންބަރުން. އެއީ އެބޭފުޅިން ރައްޔިތުން ތަމްސީލް ކުރާ ނިސްބަތަށް ބަލާއިރު އާބާދީގެ ވަރަށް ބޮޑު ބައެއް،" ނިހާން ވިދާޅުވި އެވެ.\nނައިބު ރައީސްގެ ހަނުހުންނެވުން ދޫކޮށްލައްވައި ހަމައެކަނި އެމަނިކުފާނު މަސައްކަތް މި ކުރައްވަނީ ކޮންމެވެސް އެހެން ގޮތަކުން އެ މައްސަލައިން ރެކި ގަންނާށެވެ. އެކަމަކު އެމަނިކުފާނަށް ދެންވެސް އޮތް ކުޑަ ފުރުސަތަކީ، އަދި ކުށެއް ނެތް ކަން ރައްޔިތުންނަށް ދެއްކެވެން އޮތް ފުރުސަތަކީ އެ މައްސަލައަށް ފުރިހަމަޔަށް ޖަވާބު ދާރީވުމެވެ. ބޭރުގެ ނުފޫޒުތަކަކުން ނޫނީ ފިއްތުންތަކަކުން ވަކި ގައުމަކަށް ކުރާނެ ރަނގަޅެއް މޮޅެއް ނެތެވެ. އެކަން އޮތީ ތާރީހު ދައްކައި ދީފަ އެވެ.


Hazard ge badhalugai Real in2kulhuntherin dhenee | Mihaaru\nޗެލްސީގެ މެޗެއްގެ ތެރެއިން ހަޒާޑް.-- ފޮޓޯ: އޭއެފްޕީ\nހަޒާޑްގެ ބަދަލުގައި ރެއާލުން ދެ ކުޅުންތެރިން ދެނީ\n07 ޑިސެމްބަރ 2018 - 10:552comments\nމެޑްރިޑް (ޑިސެމްބަރު 7) - މި ސީޒަނަށް ފަހު ރެއާލް މެޑްރިޑުން ޗެލްސީގެ ބެލްޖިއަމް މިޑްފީލްޑަރު އެޑެން ހަޒާޑް ހޯދަން ކުރާ މަސައްކަތް ވަރުގަދަކުރަން ނިންމާފައިވާއިރު ބަދަލުގައި ދެ ކުޅުންތެރިން ވެސް ދޭން ތައްޔާރަށް ތިބި ކަމަށް ސްޕެއިނުގެ މީޑީއާ ރިޕޯޓްތައް ބުނެފި އެވެ.\nހަޒާޑްގެ ބަދަލުގައި ޗެލްސީ އަށް ދޭން ރެއާލުން ހުށަހަޅާފައިވާ ދެ ކުޅުންތެރިންނަކީ މަޓެއޯ ކޮވަސިޗް އާއި މާކޯ އަސެންސިއޯ އެވެ. މީގެ ތެރެއިން ކޮވަސިޗް އަންނަނީ މި ވަގުތު ލޯން އެއްބަސްވުމެއްގެ ދަށުން ޗެލްސީގައި މޮޅު ކުޅުމެއް ދައްކަމުންނެވެ. އަދި ރެއާލުގެ ކޯޗުކަމަށް ސަންޓިއާގޯ ސޮލާރީ އައި ފަހުން އަސެންސިއޯ އަށް ޓީމުން އެކަށީގެންވާ ވަރަށް ފުރުސަތު ނުލިބެ އެވެ. ރެއާލުން މި ދެ ކުޅުންތެރިން ދޫކޮށްލާނީ އަލުން ގަނެވޭ އުސޫލެއް އެއްބަސްވުމުގައި ހިމަނައިފަ އެވެ. އެއީ ޗެލްސީން މި ދެ ކުޅުންތެރިން ވިއްކާލަން ނިންމައިފިނަމަ ފުރަތަމަ އެ ކުޅުންތެރިން ގަތުމުގެ ފުރުސަތު ރެއާލަށް ލިބޭ ގޮތަށެވެ.\nމި ސީޒަން ފެއްޓުމުގެ ކުރިން ހަޒާޑް ވަނީ ޗެލްސީ ދޫކޮށްލަން އުޅޭ ކަމުގެ އިޝާރާތްތައް އެތައް ފަހަރެއްގެ މަތިން ދީފަ އެވެ. އެކަމަކު ފަހަކަށް އައިސް ކްލަބްގައި މަޑުކޮށްފާނެ ކަމަށް ވެސް ހަޒާޑް ވަނީ ބުނެފަ އެވެ. އެކަމަކު އެންމެ ފަހުން ބެލްޖިއަމް ޓީވީ އަކަށް ދިން އިންޓަވިއުއެއްގައި ހަޒާޑް ބުނީ ކުރިމަގާ ބެހޭގޮތުން ވަކި ގޮތެއް ނިންމާނީ މި ސީޒަނަށް ފަހު ކަމަށެވެ. އަދި ޖެނުއަރީ މަހުގެ ޓްރާންސްފާ މާކެޓްގައި ކްލަބް ބަދަލުނުކުރާނެ ކަމަށް އޭނާ ބުންޏެވެ.\nކޮވަސިޗް (ކ) އާއި އަސެންސިއޯ: ހަޒާޑްގެ ބަދަލުގައި ރެއާލުން ޗެލްސީ އަށް ދޭން އެއްބަސްވާ ދެ ކުޅުންތެރިން. -- ފޮޓޯ: އޭއެފްޕީ\nޗެލްސީން އަންނަނީ ހަޒާޑް އެ ޓީމުގައި މަޑުކުރުވަން ކުރެވެން ހުރި ހުރިހާ މަސައްކަތެއް ކުރަމުންނެވެ. އަދި ހަޒާޑަށް އެ ކްލަބްގެ ތާރީހުގައި ކުޅުންތެރިއަކަށް ދޭ އެންމެ ބޮޑު މުސާރައެއް ވެސް ދޭން ވެސް މިހާރު ވަނީ ހުށަހަޅައިފަ އެވެ. ރިޕޯޓްތައް ބުނާގޮތުން ހަޒާޑް ވަނީ އަންނަ ސީޒަނުގައި ރެއާލަށް ބަދަލުވާން ބޭނުންވާ ކަމަށް ޗެލްސީގެ ބައެއް ބޯޑު މެމްބަރުންނަށް އަންގައިފަ އެވެ.\nފާއިތުވި ހަފްތާގައި ހަޒާޑާ އެކު ޗެލްސީގެ ކޯޗު މައުރީޒިއޯ ސާރީ ވަނީ ބައްދަލުވުމެއް ބާއްވައިފަ އެވެ. އެ ބައްދަލުވުމާ ބެހޭގޮތުން ސާރީ ވާހަކަ ދައްކަން ބޭނުމެއް ނުވެ އެވެ. އެކަމާ ގުޅޭގޮތުން ކުރި ސުވާލުތަކަށް ސާރީ ދިނީ ނުސީދާ ޖަވާބެކެވެ. އޭނާ ބުނީ ގޮތެއް ނިންމުމުގެ އިހުތިޔާރު މިހާރު އޮތީ ހަޒާޑް އަތުގައި ކަމަށެވެ.\nސްޕެއިނުގެ މީޑިއާތަކުން ރިޕޯޓްކުރާ ގޮތުގައި ކޮވަސިޗާއި އަސެންސިއޯގެ އިތުރުން ރެއާލުން އޮތީ ދެ އަހަރަށް ބަހާލައިގެން ހަޒާޑަށް އިތުރު 20 މިލިއަން ޔޫރޯ ވެސް ހަރަދުކުރާ ގޮތަށް ތައްޔާރަށެވެ. އެ ހުށަހެޅުމާ މެދު ޗެލްސީން އެއްބަސްވާނެ ކަމަށް ރެއާލުން އުއްމީދުކުރެ އެވެ.\nއުމުރުން 27 އަހަރުގެ ހަޒާޑް ޗެލްސީއާ އެކު ހަދާފައިވާ އެއްބަސްވުން ހަމަވާނީ 2020 ވަނަ އަހަރުގެ ޖޫން މަހުގަ އެވެ. ފްރާންސްގެ ލިއްލޭ ދޫކޮށް 2012 ވަނަ އަހަރު ޗެލްސީ އަށް ހަޒާޑް ބަދަލުވީ 32 މިލިއަން ޕައުންޑަށެވެ.\nއިތުރު ލިޔުންތައް ރިއަލް މެޑްރިޑް ޗެލްސީ އެޑެން ހެޒާޑް\nހަޒާޑް މެޑްރިޑަށް ބަދަލުވުމާ ދާދި ގާތުގައި\n"މެޑްރިޑަށް ބަދަލުވާން ހަޒާޑް ނިންމައިފި"\nރެއާލަށް ކުޅުމަކީ އަބަދުވެސް ދެކޭ ހުވަފެނެއް: ހަޒާޑް


އެކައުންޓް އެންޑް ފައިނޭންސް ސެކްޝަން\nޓެކްނިކަލް ކޯ އެލަވެންސްގެ ގޮތުގައި 2203.25 ރުފިޔާ\nޕެޓީކޭޝް ފައިސާ އިން ފައިސާ ދޫކުރުމާއި، ޖަމާކުރުމާއި ގަވާއިދުން ރެކޯޑްތައް ބެލެހެއްޓުމާއި، ޕެޓީކޭޝްއާ ގުޅުންހުރި އެންމެހައި މަސައްކަތެއް ބެލެހެއްޓުން.\nއޮފީހުން ކުރާ ދަތުރުތަކަށް ބޭނުންވާ ފައިސާ ހަމަޖެއްސުމާއި ދަތުރު ރިޕޯޓުތައް ހޯދައި ލިޔެކިޔުންތައް ބެލެހެއްޓުން.\nޚިދުމަތް ހޯދާ ހުރިހާ ބިލްތަކަށް ފައިސާ ދެއްކުން އަދި މިނޫންވެސް ޑިޕާޓްމަންޓްގެ ބަޖެޓުން ޚަރަދުކުރަންޖެހޭ ހުރިހާ ފައިސާއެއް ޚަރަދު ކުރުމުގެ މަސައްކަތް ކުރުން.\nޕޭމަންޓް ވައުޗަރ ހެދުމާއި، ޗެކްކުރުމާއި،SAP އަށް އެޅުމާއި، ސްކޭންކުރުމާއި، ޕޯސްޓްކުރުމާއި މަންތްލީ ރިޕޯޓު ތައްޔާރު ކުރުމާއި، ކަނޑައެޅިފައިވާ މުއްދަތުތަކަށް މި މަސައްކަތްތައް ނިންމުން.\nތިޖޫރީ ރިޕޯޓު މާލިއްޔަތު ގަވައިދާއި އެއްގޮތަށް ތައްޔާރުކޮށް މިނިސްޓްރީ އޮފް ފައިނޭންސްއަށް ފޮނުވުމަށް ކުރަންޖެހޭ މަސައްކަތްތައް ކުރުން.\nކޮންމެ މަހެއްގެ ޚަރަދުކުރެވުނު ގޮތުގެ ރިޕޯރޓާއި ބަޖެޓުގެ ބާކީ ގަވާއިދުން ސީނިއަރ މެނޭޖްމަންޓަށް ހުށަހެޅުން.\nއަހަރީ ބަޖެޓް އެކުލަވާލައި މިނިސްޓްރީ އޮފް ފިނޭންސްއިން ކަނޑައަޅާފައިވާ މުއްދަތައް ފޮނުވުމަށް ކުރަންޖެހޭ އެންމެހާ މަސައްކަތްތައް ކުރުން.\nއޮފީހުގެ އޮޑިޓް މަސައްކަތްތަކުގައި އޮޑިޓަރ ޖެނެރަލްގެ އޮފީހަށް ބޭނުންވާ އެހީތެރިކަން ފޯރުކޮށްދިނުމާއި، ޖަވާބުދޭންޖެހޭ މުއްދަތުތަކަށް ޖަވާބުދިނުން.\nކޮންމެ އަހަރެއްގެ ފައިނޭޝަލް ސްޓޭޓްމަންޓް އެކުލަވާލައި މިނިސްޓްރީ އޮފް ފައިނޭންސްއަށް ކަނޑައަޅާފައިވާ މުއްދަތު ތެރޭގައި ފޮނުވުމަށް ކުރަންޖެހޭ އެންމެހައި މަސައްކަތްތައް ކުރުން.\nސެކްޝަންގައި ކުރަންޖެހޭ އެންމެހައި އިދާރީ މަސައްކަތްތައް ކުރުން.\n1. ފައިނޭންސް ނުވަތަ އެކައުންޓިންގ މިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.


SunOnline: Maldivian in Hanimaadhoo-Cochin dhathuru thah fashaifi\nމޯލްޑިވިއަންއިން ހަނިމާދޫ-ކޮޗިން ދަތުރުތައް ފަށައިފި\nއައިޝަތު ފަރީޙާ 28 Oct 2019, 17:46\nމޯލްޑިވިއަންއިން ހަނިމާދޫ-ކޮޗިން ދަތުރުތައް ފެށުން -- ސަން ފޮޓޯ/ އާއިޝަތު ފަރީހާ އަބްދުﷲ\n(ހދ. ހަނިމާދޫ): މޯލްޑިވިއަން އިން ހަނިމާދޫ އާއި ކޮޗިން އާއި ދެމެދު ދަތުރުތައް ފަށަފިއެވެ.\nމި ދަތުރުތައް ފެށުމަށް ހަނިމާދޫ އިންޓަނޭޝަނަލް އެއާޕޯޓުގައި މިއަދު ވަނީ ހާއްސަ ރަސްމިއްޔާތެއް ބާއްވައިފައެވެ. އުތުރުގެ ޓޫރިޒަމަށް އަމާޒުކޮށްގެން ފަށާ މި ދަތުރުތަކާއެކު ހަނިމާދޫ އާއި ކޮޗިން އާއި ދެމެދު ހަފްތާއަކު ތިން ފްލައިޓު ބާއްވާނެއެވެ.\nކޮޗިން އަކީ ގިނަ އަދަދެއްގެ ދިވެހިން ބޭސްފަރުވާ އަށްވެސް ދާ ސަރަހައްދަކަށް ވެފައި، މި ދަތުރުތަކާއެކު އުތުރުގެ މީހުންނަށް މާލެ ނައިސް ކޮޗިން އަށް ދެވޭނެ ފުރުސަތު ފަހިވާނެއެވެ.\nދަތުރުތައް ފެށުމަށް ހަނިމާދޫ އިންޓަނަޝަނަލް އެއާޕޯޓުގައި ބޭއްވި ރަސްމިއްޔާތުގައި ވާހަކަދައްކަވަމުން އައިލެންޑް އޭވިއޭޝަން ސާވިސެސްގެ މެނޭޖިންގް ޑިރެކްޓަރު މުހައްމަދު ރިޒްވީ ވިދާޅުވީ ހަނިމާދޫއަކީ އެންމެ ގިނަ އަދަދަކަށް ބަލި މީހުން އުފުލާ އެއާޕޯޓު ކަމަށާއި، ކޮޗިން ދަތުރުތަކާއެކު ރާއްޖެއިން ބޭރަށް ބަލި މީހުން އުފުލުމަށް އިތުރު ފަސޭހައެއް ލިބޭނެ ކަމަށެވެ.\nއަދި މިއީ އިންޑިއާއިން ރާއްޖެ އަންނަ ފަތުރުވެރިންނަށްވެސް ރަނގަޅު ފުރުސަތަކަށް ވާނެކަމާށާއި ސަރަހައްދުގެ ރިސޯޓު އަދި ގެސްޓުހައުސްތަކަށް މީގެ ފައިދާ ކުރާނެކަމަށް ރިޒްވީ ވިދާޅުވިއެވެ.\nހަނިމާދުއިން ކޮޗިން އަށް ދެކޮޅު ޓިކެޓު އުޅެނީ 199 ޑޮލަރު (3069 ރުފިޔާ) ގައެވެ.\nހަނިމާދޫ އާއި ކޮޗިން އާއި ދެމެދު މިއަދު ދަތުރުފެށިއިރު މާލެ އާއި ކޮޗިން އާއި ދެމެދުވެސް ދަތުރުތައް ފަށަން މޯލްޑިވިއަން އިން ވަނީ ތައްޔާރުވެފައެވެ. މާލެ ކޮޗިން ދެކޮޅު ޓިކެޓުގެ އަގު އުޅޭނީ 150 ޑޮލަރު (2313 ރުފިޔާ) އަށެވެ. މި ރޫޓުންވެސް ހަފްތާ އަކު ތިން ފްލައިޓު ބާއްވާނެއެވެ.\nއަދި މި ދަތުރުތަކާއެކު ހަނިމާދޫއިން ހަފްތާއަކު ބާއްވާ ބައިނަލްއަގުވާމީ ދަތުރުގެ އަދަދަކީ ފަހެކެވެ.\nބީއެމްއެލްގެ ހިދުމަތްތައް މިހަފްތާގައި ފަސް ދުވަހު ލިބޭނެ\nލުއިދިން ގައުމުތައް ކަނޑައެޅީ އުސޫލުތަކަށް ބަލާފައި\nއެއާ ފްރާންސުގެ 17.5 ޕަސެންޓް މުވައްޒަފުން ވަކިކުރަނީ


Rape Fadha Jareemaa Huttuveynee Gadhafadha Adhabu Dheegen - Sheikh Zaid - Vaguthu\nރޭޕް ފަދަ ޖަރީމާ ހުއްޓުވޭނީ ގަދަފަދަ އަދަބު ދީގެން - ޝައިޚް ޒައިދު\n4 މަސް ކުރިން ( އޭޕްރީލް 12, 2019 )\nރޭޕް ކުރުން ފަދަ ނުރައްކާތެރި ޖަރީމާތައް ހުއްޓުވޭނީ އެފަދަ ކަމެއް ކުރާން އުޅޭ ބަޔަކަށް ގަދަފަދަ އަދަބު ދީގެން ކަމަށާއި، އެހެނަކްމުން އެފަދަ ކުއްވެރިންނަށް އަދަބު ދިނުމަށް ރާއްޖޭގެ މަޝްހޫރު ދީނީ އިލްމުވެރިޔާ، ޝައިޚް އަލީ ޒައިދު ގޮވާލައްވައިފިއެވެ.\nޝައިޚް ޒައިދު މިގޮތަށް ވިދާޅުވެފައި މިވަނީ، ރޭ މާލޭގެ ގެސްޓްހައުސް އެއްގައި ފިރިހެނުންތަނެއް އަންހެނަކު ރޭޕްކޮށްލުމަށް މަސައްކަތްކުރި ހާދިސާ އަށް އިޝާރާތްކުރައްވަމުން ކުރެއްވި ޓްވީޓެއްގައެވެ.\nއެ ޓްވީޓުގައި ޝައިޚް ޒައިދު ވިދާޅުވީ، މާލެ ފަދަ ބައިބޯ ތަނެއްގައި ރޭ ހަތަރު ފިރިހެނަކު ވެގެން އަންހެނަކު ރޭޕްކުރަން އުޅުނު ވާހަކަ އަޑު އަހާފައި "މިދިޔައީ ސިއްސައިގެން" ކަމަށެވެ. އަދި އެ އަމަލު ހިންގާން އުޅުނު މީހުންނަށް "އެންމެ ބޮޑު" އަދަބު ދިނުމަށް ޝައިޚް ވަނީ ގޮވާލައްވާފައެވެ.\n"މާލެ ފަދަ ބައިބޯ ތާކުވެސް ހަތަރު ފިރިހެނުން ވެގެން، ރޭ ގެސްޓްހައުސް އެއްގައި، އަންހެނަކު ރޭޕް ކުރަން އުޅުނު ވާހަކަ އަޑުއަހާފައި މިދިޔައީ ސިއްސައިގެންނެވެ! ރޭޕް ފަދަ ނުރައްކާތެރި ޖަރީމާ ހުއްޓުވޭނީ ގަދަފަދަ އަދަބު ދީގެންނެވެ! އެންމެ ބޮޑު އަދަބު ދެއްވާށެވެ!" ޝައިޚް ޒައިދުގެ ޓްވީޓުގައި ވެއެވެ.\nމާލޭގެ މާފަންނުގައި ހުންނަ ގެސްޓްގައުސް އެއްގެ ތެރޭގައި ހަތަރު ފިރިހެނަކު ވެގެން އަންހެނަކު ރޭޕްކޮށްލުމަށް މަސައްކަތް ކުރީ ރޭ 22:55 ހާއިރުއެވެ. އެ ހާދިސާގައި އަންހެން މީހާ ރޭޕްގެ ޝިކާރައަކަށް ނުވެ ސަލާމަތްވީ، އޭނާ ހަޅޭލަވާ އަޑަށް އެވަގުތު މާލެތެރެ ޕެޓްރޮލް ކުރަމުން ދިޔަ ފުލުހުން އެ ގެސްޓްހައުސް އަށް ވަދެ ހަރަކާތްތެރި ވުމުންނެވެ.\nފުލުހުން ވިދާޅުވީ، ފުލުހުން އެތަނަށް ވަންއިރު ދެމީހަކު ފިލާފައިވާ ކަމަށާއި، އެކަކު ގެސްޓް ހައުސްގެ ތެރެއިން ހައްޔަރު ކޮށްފައިވާކަމަށެވެ. އަދި ފިލަން އުޅެނިކޮށް ހައްޔަރު ކުރި މީހާ ހައްޔަރުކޮށްފައި ވަނީ މަގުމަތިން ކަމަށާއި، އެ މައްސަލައިގައި 32 އަހަރުގެ އަދި 33 އަހަރުގެ ދެ ފިރިހެނުން ހައްޔަރު ކޮށްފައިވާ ކަމަށް ފުލުހުން ވިދާޅުވިއެވެ.\n"އަންހެނުން ފަނޑިޔާރު ކަމަށް އައްޔަން ކުރުމަކީ އިސްލާމީ ޝަރީއަތާ ހިލާފުކަމެއް"\nއޭޕްރީލް 12, 2019 19:18\nރޭޕް ހުއްޓުވޭނީ ފިރިހެނުން ފެލާގެން އުޅޭ އަންހެނުން މަދުވެގެން.\nއޭޕްރީލް 12, 2019 22:20\nގަދަ އަދަބުދޭ ގައުމުތަކުގަ ހުއްޓިއްޖެތަ؟\nއޭޕްރީލް 19, 2019 14:43\nޥަރަށް ރަގަޅު ވާހަކަޔެއް. ރޭޕް ފަދަ ޖަރީމާތަށް ކުރާ މީހުންނަށް ހައްގު އަދަބު ދީ


Emirates Pilot akah hedhigen gina bayakah landu dheefi\nއެމިރޭޓްސް ޕައިލެޓަކަށް ހެދިގެން އުޅުނު މީހެއްގެ ހަގީގަތް\nބަބަޓުންޑޭ ލަވާލް އިސިއާކާ\nމަތިންދާބޯޓު ޕައިލެޓުން އަޅާ ކަހަލަ ހުދުކުލައިގެ ޔުނިފޯމެއްގައި އެމީހާ ހުރިއިރު އޭނާއަކީ އެއްގޮތަކަށް ވެސް ޕައިލެޓެއް ނޫން ކަމެއް އެކަކަށް ވެސް ނޭނގެ އެވެ. ނައިޖީރިޔާއަށް އުފަން ބަބަޓުންޑޭ ލަވާލް އިސިއަކާ، 36، މި ޔުނިފޯމް އަޅާފައި ހުންނައިރު އެމިރޭޓްސް އެއާލައިންސްގެ ބެޖާއި އެނޫންވެސް އެ އެއާލައިން ކުރޫން ބޭނުންކުރާ ހުރިހާ ނިޝާންތަކެއް ވެސް އެ ޔުނިފޯމްގައި ހުރެ އެވެ.\nދުނިޔޭގެ އެންމެ ކުރިއަރާފައިވާ މަޝްހޫރު އެއް އެއާލައިން އެމިރޭޓްސްގެ ޕައިލެޓެއްގެ ގޮތުގައި ފާއިތުވީ ހަ އަހަރު ދުވަހު މި މީހާ ވަނީ ގިނަ ބަޔަކަށް އޮޅުވާލާފަ އެވެ. މީގެ ކުރިން މިގޮތަށް ޕައިލެޓަކަށް ހެދިގެން އުޅުނީ 1950 ގެ އަހަރު ތަކުގައި ފްރޭންކް އެބަގްނޭލް ކިޔާ މީހެކެވެ. ފްލައިޓުގައި ހިލޭ ދަތުރު ކުރަން އެމީހާ ހެދިގެން އުޅުނީ ޕޭން އޭމް ޕައިލެޓަކަށެވެ. ނަމަވެސް އެމީހާ މިގޮތަށް ޕައިލެޓަކަށް ހެދިގެން އުޅުނު މުއްދަތަށް ވުރެ ތިން ގުނަ އިތުރު މުއްދަތަކަށް ބަބަޓުންޑޭ ވަނީ އެމިރޭޓްސް އެއާލައިންގެ ޕައިލެޓަކަށް ހެދިގެން އުޅެފަ އެވެ.\nސްޓީވަން ސްޕީލްބާގްގެ އެތައް އެވޯޑެއް ހޯދި ބްލޮކްބަސްޓާ ހޮލީވުޑް ފިލްމު "ކެޗް މީ އިފް ޔޫ ކޭން" އަކީ އެބަގްނޭލް ކަންތައްތައް ކުރި ގޮތުގެ ހަގީގީ ހާދިސާތަކުގެ މައްޗަށް އުފައްދާފައިވާ ފިލްމެކެވެ. މި ފިލްމުގައި އެބަގްނޭލްގެ ރޯލު ކުޅެފައިވަނީ ލިއޮނާޑޯ ޑިކެޕްރިއޯ އެވެ.\nނަމަވެސް އެބަގްނޭލް އާއި ބަބަޓުންޑޭގެ ތަފާތަކީ އެބަގްނޭލް ދުނިޔޭގެ 25 ގައުމަކަށް ދަތުރުކުރީ ފޭކް ޕައިލެޓް ލައިސަންސަކާއި ޕޭން އެމް ޕައިލެޓުންގެ ޔުނިފޯމެއް ހޯދައިގެންނެވެ. ފޯޖްކޮށްފައިވާ ފްލައިޓް ޓިކެޓުތަކާއި ވިސާގައި ބަބަޓުންޑޭ ފާއިތުވީ ހަ އަހަރު ދަތުރުކުރީ އެމިރޭޓްސް އެއާލައިންގެ ޕައިލެޓެއް ކަމަށް ހެދިގެންނެވެ.\nއެމިރޭޓްސް ޕައިލެޓަކަށް ހެދިގެން ބަބަޓުންޑޭ ވަނީ ސައުތު އެފްރިކާ، ގާނާ، ނައިޖީރިޔާ އަދި ޒިމްބާބުވޭގެ މީހުން ތަކަކަށް އޮޅުވާލައިގެން ލަނޑު ދީފަ އެވެ.\nމިކަމަށްޓަކައި ބަބަޓުންޑޭ ރޭވީ ވަރަށް މޮޅު ރޭވުމެކެވެ. ދުނިޔޭގެ އެކި ކަންކޮޅުތަކުގައި ތިބި އެވިއޭޝަން ދާއިރާގެ އެކި ވަޒީފާތަކަށް ޝައުގުވެރިވާ އެތައް ބަޔަކު އޭނާގެ އޮޅުވާލުމާއި މަކަރުގެ ޝިކާރައަކަށް ހެދި އެވެ.\nގާނާގައި އުފައްދާފައިވާ އޭއެން ކިޔާ އެއާލައިނަކަށް މީހުން ހޯދަނީ ކަމަށް ބުނެ ބޮޑެތި ޕޯސްޓަރުތައް ތައްޔާރުކޮށް އެ ޕްރޮމޯޓްކޮށް ގިނަ ބަޔަކު ވާވެއްދި އެވެ. ހަގީގަތުގައި އޭއެން ކިޔާ އެއާލައިނެއް ވުޖޫދުގައި ވެސް ނެތެވެ.\nމިކަމަށްޓަކައި އޭއެން އެއާވޭޒްގެ ނަމުގައި ބަބަޓުންޑޭ ވަނީ ވެބްސައިޓެއް ވެސް ތައްޔާރު ކޮށްފަ އެވެ. ނަމަވެސް އެ ވެބްސައިޓަކަށް ދުވަހަކުވެސް މީހަކަށް ވަދެވޭ ގޮތެއް ނުވެ އެވެ. ޕައިލެޓް ޔުނިފޯމްގައި ބަބަޓުންޑޭ ހުންނަ ފޮޓޯއެއް ޖަހާފައި ދެން އިންނަނީ "އަންޑަ ކޮންސްޓްރަކްޝަން" ކަމަށެވެ. ނަމަވެސް މިއީ ވެސް ވެބްސައިޓް ފެނުނު އެތައް ބަޔަކަށް އިތުރު އޮޅުން އެރި ކަމަކަށް ވިއެވެ.\nއޭއެން އެއާލައިނަށް ޕައިލެޓުންނާއި ފްލައިޓް އެޓެންޑެންޓުން އަދި އެނޫންވެސް މުވައްޒަފުން ހޯދަނީ ކަމަށް ބުނެ ބޮޑެތި އިޝްތިހާރުތައް ސޯޝަލް މީޑިއާގައި ޝެއާކޮށްގެން އެތައް ބަޔަކަށް ބަބަޓުންޑޭ ވަނީ ލަނޑު ދީފަ އެވެ. އޭނާގެ އިޝްތިހާރުތަކުން ހީވަނީ މިއީ އެމިރޭޓްސް އެއާލައިނުން މުވައްޒަފުން ހޯދަން ކުރާ މަސައްކަތެއް ހެނެވެ.\nއެމިރޭޓްސް އެއާލައިނަށް ބަބަޓުންޑާގެ ކަންތައް އެނގިގެން އެކަމަށް ފިޔަވަޅު އެޅިއިރު އޭނާ ވަނީ އެތައް ބަޔަކަށް ލަނޑުދީ އެމީހުން އަތުން ގިނަ އަދަދެއްގެ ފައިސާ އަތުލާފަ އެވެ.\nއޭއެން އެއާލައިންގެ ފްލައިޓް އެޓެންޑެންޓެއްގެ ވަޒީފާއަށް ޝައުގުވެރިވީ 27 އަހަރުގެ ޒުވާން އަންހެނަކު ގަލްފުގެ ނޫހަކަށް ކިޔައިދިން ގޮތުގައި ބަބަޓުންޑާ ޖަހާފައިވާ އިޝްތިހާރުގައި އެމިރޭޓްސް އެއާލައިންގެ ޕައިލެޓެއްގެ ޔުނިފޯމްގައި އޭނާ ހުރި ފޮޓޮއެއް ޖަހާފައިވާތީ އެއްގޮތަކަށް ވެސް އެއީ ފޭކް ކަމެއް ނުވިސްނުނެވެ. އެހެންވެ އެ އިޝްތިހާރުގައި އިން އެމިރޭޓްސްގެ ވަޓްސްއަޕް ނަމްބަރަކަށް އޭނާ މެސެޖު ކުރީ އެވެ.\n"ވަޓްސްއަޕުން މެސެޖުކުރީމަ އޭނަ ބުނި ތިމަންނަ އަކީ އެމިރޭޓްސް އެއާލައިންގެ ޕައިލެޓެކޭ. މިހާރު މަސައްކަތްކުރަމުންދަނީ އަމިއްލަ އެއާލައިނެއް އުފައްދާށޭ. ނަމަވެސް ރައްޓެއްސެއްގެ ފަރާތުން އެއީ ފޭކް އިޝްތިހާރެއްކަން އެނގުމުން އަވަހަށް އެކަން ހުއްޓާލީ،" އެމީހާ ބުންޏެވެ.\nނަމަވެސް ހުރިހާ އެންމެންގެ ނަސީބު އެހާ ރަނގަޅެއް ނުވި އެވެ. ބަބަޓުންޑޭ ލަނޑުދިން މީހުންގެ ތެރޭގައި އޭނާގެ ކުރިން ރައްޓެހިވެ އެންގޭޖްވެގެން އުޅުނު މީހަކު ހިމެނުނެވެ. އޭނާއަކީ އަމިއްލަ ފެޝަނަލް ލޭބަލްއެއް އޮންނަ، ނައިޖީރިޔާގެ މަޝްހޫރު ފެޝަން ޑިޒައިނަރެކެވެ. އެ ދެ މީހުން ރައްޓެހީ 2014 ގައެވެ. އަދި 2017ގައި ރުޅިވުމާ ހަމަޔަށް ވެސް އޭނާ ހީކޮށްގެން އުޅުނީ ބަބަޓުންޑޭ އަކީ އެމިރޭޓްސްގެ ޕައިލެޓެއް ކަމަށެވެ.\n"ރައްޓެހިވެގެން އުޅުނު ތިން އަހަރެއްހާ ދުވަހު އެއްގޮތަކަށް ވެސް އޭނާއަކީ ފޭކް މީހެއް ކަމެއް ނޭނގޭ. ވަރަށް ގިނައިން އޭނާ ޕައިލެޓް ޔުނިފޯމްގައި ވެސް ހުންނާނެ. އަދި ބައެއް ފަހަރު އަހަރެން އޭނާ އެއާޕޯޓަށް ގެންގޮސްވެސް ދެން. އަދި ފޯނުން ބައެއް ފަހަރު ވާހަކަ ދައްކާއިރު މަތިންދާބޯޓުގެ އިންޖީނުގެ އަޑުވެސް އިވޭނެ. އެހެންވެ އެއީ ފޭކް މީހެއްކަން ވިސްނާލަން އެއްގޮތަކަށް ވެސް ނޭނގުނު. އޭނާ މަކަރު ހަދައިގެން އަހަރެން އަތުން 100،000 ޑޮލަރު އަތުލާފައިވޭ،" ބަބަޓުންޑޭގެ ލޯބިވެރިޔާ ބުންޏެވެ.\nއޭނާ ބުނި ގޮތުގައި މީގެ ތެރެއިން ބައެއް ފައިސާއަކީ ފަހުން ދޭން އޭނާ އަތުލި ފައިސާ އެވެ. އޭނާއަށް ނޭނގި ވަގަށް ވެސް އޭނާގެ އެކައުންޓުން ބަބަޓުންޑާ ފައިސާ ނަގަފައިވާ ކަމަށް އަންހެންމީހާ ބުންޏެވެ.\nމި ނޫނަސް އޮޅުވާލައިގެން ލޯބީގެ ގޮތުން ގުޅިގެން ވެސް ބަބަޓުންޑޭ ވަނީ ވަރަށް ގިނަ އަންހެނުންނަށް މަކަރު ހަދައި އެމީހުން އަތުން ފައިސާ ފޭރިފަ އެވެ.\nނައިޖީރިއާ އެމިރޭޓްސް ކުށްކުރުން\n50 އަހަރުގައި ޔުނިފޯމާއެކު ސްކޫލަށް\nވައްކަން ކުރަން ވަދެ އުޅެނިކޮށް ނިދިއްޖެ\nރިޕޯޓަރަކު ލައިވް ކުރަނިކޮށް ބަޑި ދިއްކޮށް ފޭރިއްޖެ


2 ޑިސެމްބަރު 2008\nޑިސެމްބަރ 2، 2008 (އަންގާރަ) : މިއަހަރުގެ ޙައްޖުގެ އަޅުކަން އަދާކުރުމަށް މައްކާއަށް އައިސްފައިވާ ދިވެހި ޙައްޖުވެރިންގެ އަމީރެއްގެ ގޮތުގައި ދިވެހި ސަރުކާރުގެ ފަރާތުން ވަޑައިގެންނެވި މިނިސްޓަރ އޮފް ސްޓޭޓް ފޮރ އިސްލާމިކް އެފެއަރޒް، ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދު ދިވެހި ޙައްޖުވެރިންނާ ބައްދަލުކުރައްވައި ޙާލުއަޙުވާލު ބައްލަވާލައްވައިފިއެވެ. <?xml:namespace prefix = o />\nޙައްޖުވެރިން ތިބޭ ހޮޓާތަކަށް ވަޑައިގެން، މިނިސްޓަރ ޝަހީމް ވަނީ ޙައްޖުވެރިންނާ ބައްދަލު ކުރެއްވާފައިއެވެ. އަދި އެބޭފުޅުންނަށް މި ދަތުރުގައި ދިމާވާ ދަތިތަކާ ބެހޭގޮތުން މިނިސްޓަރ އޮޅުން ފިލުއްވިއެވެ. ޙައްޖުވެރިންގެ ކެއުމާއި އެހެނިހެން މުހިއްމު ޚިދުމަތްތައް ހުރިނެތްގޮތް އަމިއްލަފުޅަށް ބެއްލެވިކަމަށްވެސް މަޢުލޫމާތު ލިބިފައިވެއެވެ.\nމީގެ އިތުރުން މިރޭ ގުރޫޕްތަކުގެ ވެރިން ވަނީ މިނާއާއި ޢަރަފާތުގެ ޓެންޓުތައް ހަމަޖެއްސެވުމާބެހޭ ޚާއްޞަ ބައްދަލުވުމެއްގައި ބައިވެރިވެވަޑައިގެންފައެވެ. ޙައްޖުވެރިން މިނާއަށް ދާނީ ޙައްޖުމަހުގެ 8 ވާ ހޮނިހިރު ދުވަހުއެވެ.\nމިހާތަނަށް މި ލިޔުން ކިޔާފައިވަނީ 821 ފަހަރު


Ras Online - އޮޑި ފެތޭއިރު އޮކެސްޓްރާގައި ތިބެފައި ނުކުމެ އެވާހަކަ ދެއްކީމާ ވަރަށް ލަދުވެތި ނޫންތޯ؟\nއޮޑި ފެތޭއިރު އޮކެސްޓްރާގައި ތިބެފައި ނުކުމެ އެވާހަކަ ދެއްކީމާ ވަރަށް ލަދުވެތި ނޫންތޯ؟\nމިދުހަތު އާދަމް 1 ސެޕްޓެމްބަރު 2021 - 4:57\nއޮޑި ފެތެމުންދާއިރު އޮޑީގެ އިންޖިނޭރާއި މާލިމީ ހޭލައި އޮކެސްޓްރާ ކުޅުއްވަން ތިއްބަވާފައި ނުކުމެ ވަޑައިގެން އެވާހަކަ ދެއްކެވުމަކީ ވަރަށް ވެސް ލަދުވެތި، ހުތުރު ކަމެކެވެ. އޮޑީގެ ފަޅުވެރި ކުދިންކޮޅުގެ މެދުގައި ޒުވާބު އުފެދި ބައިބައިވީ އޮޑީގެ ވެރީން އޮޑި ދުއްވައި ކަންކަން ހިންގުމަށް އިސްކުރި މީހުންގެ ތެރެއިން އެންމެ މުހިންމު ދެ މަސައްކަތާއި ހަވާލުވެ ތިބި ދެމީހުންގެ މެދުގައި ބާރުތައް ބެހުމާއިމެދު އުފެދުނު ދެބަސް ވުމެއްގެ ސަބަބުންނެވެ. މިއިން ކޮންމެ ވެރިއަކުވެސް ބޭނުން ވަނީ އޮޑި ހިންގާ ދުއްވުމުގައި އެންމެ އިސް ބަސް ކިޔާ މީހާއަށް ވާށެވެ. މިހާރު އެންމެ އިސް މީހާގެ ގޮތުގައި ރައްޔިތުން ހޮވާފައި ހުރި މީހާ ކޮންމެވެސް ގޮތަކުން ބޭރުކޮށް ދުރުކޮށް ހޫރާލާފައި ނަމަވެސް ދެވަނަ ވެރިމީހާ ބޭނުން ވަނީ އެންމެ އިސް މަގާމަށް އަންނާށެވެ.\nމިމައްސަލަ ހިލިގަނެ އެންމެ އިސް ދެމީހުންގެ މެދުގައި ޒުވާބު އުފެދި މުޅި އޮޑީގެ ފަޅުވެރިންގެ މެދުގައި މި ޚިޔާލުތަފާތުވުން އުފެދުނީމާ އެމައްސަލަ ހައްލުކުރާން މަސައްކަތް ކުރުމުގެ ބަދަލުގައި އޮޑީގެ ކަންކަން ބަލަހައްޓާން ހަވާލުކޮށްފައި ތިބި އިސް ދެމީހުންވެސް ފެށީ އެ ހާޖާނުގަނޑުގެ ތެރެއަށް ވަދެ އިތުރަށް މައްސަލަ ހޫނުކޮށް ގޯސް ކުރުމަށެވެ. އެފަދަ މައްސަލަތައް ހައްލުކޮށްގެން ކުރިއަށްދާނެ މަގު ދެ ލީޑަރުންނަށް ދައްކައިދޭން އައްޔަން ކޮށްފައި ތިބި ދެމީހުން އެވާޖިބު އަދާކުރުމުގެ ބަދަލުގައި އޮޑި އެއްއަތަށް އަރިވެ ދިޔަވަމުން ގޮސް ފެތޭއިރުވެސް އެތިބީ ހެވިފައި އޮކެސްޓްރާ ކުޅޭށެވެ.\nމިއީ މިއަދު އެމްޑީޕީގެ ތެރެއިން ފެންނަ މަންޒަރެވެ. މިވާހަކަ އެޕާޓީގެ އެންމެ އިސް ގުނަވަނުގެ ވެރިއަކު ދެއްކެވީމާ އެއީ ވަރަށް ލަދުވެތި ހުތުރު ވާހަކައަކަށް ވަނީއެވެ. އޮޑި ފެތޭއިރުވެސް ބެރު ޖަހާލަ ޖަހާލަ ތިބި ވާހަކަ އޭނާ ގޮވާން ފެށީމާ އެކަމާ ކުޑަކޮށް ލަދުގަންނަނީއެވެ. ދަންނަވަން މިއުޅެނީ މިހާރު އެމްޑީޕީގެ ޕާލިމެންޓްރީ ގްރޫޕްގެ އެންމެ އިސް ލީޑަރަކަށް ހުންނެވި އަލީ އާޒިމުގެ ވާހަކައެވެ. އަލީ އާޒިމަކީ އެމްޑީޕީގެ ޕާލިމެންޓްރީ ގްރޫޕްގެ އިތުރުން އެމްޑީޕީގެ އެތެރޭގައާއި އިސް ލީޑަރުންގެ މެދުގައި އުފެދޭ މައްސަލަތައް ހައްލުކުރަން މަސައްކަތް ކުރުމުގައި ވެސް އިސް ދައުރެއް އަދާކުރަށްވަން ޖެހިވަޑައިގަންނަވާ ބޭފުޅެކެވެ. އެފަދަ މައްސަލައެއްގައި ޕާޓީ ހަލާކުވެގެންދާ ނަމަ ޕާޓީދެކެ ހަގީގީ ލޯބިވާ މީހަކު މަސައްކަތް ކުރާނީ އެމައްސަލައެއް ހައްލު ކުރުމަށެވެ. ޕާޓީގެ އެފަދަ އިސް ގުނަވަން ތަކުގެ ލީޑަރުންގެ އެންމެ އިސް ވާޖިބަކީ ވެސް އެއީއެވެ.\nނަމަވެސް އާޒިމް އެވިދާޅުވާ ގޮތަށް އޮޑި ފެތެމުންދާތަން އާޒިމަށް ފެނިވަޑައިގަންނަވާއިރު ވެސް އަދިވެސް އެއުޅުއްވަނީ ޕާޓީގެ އެންމެ އިސް ދެލީޑަރުންގެ އެބުނާ ހޫނުވެފައިވާ އުދާސް ގަނޑުގެ ތެރެއަށް އިތުރަށް ދަރު އަޅައިގެން ހުޅުގަނޑު ބޮޑުކޮށް އާވިގަނޑާއި އުދާސްގަނޑު އިތުރުކުރެވޭތޯއެވެ. އެމްޑީޕީގެ އެންމެ އިސް ލީޑަރާއި އެމްޑީޕީގެ ރައީސާ ދެމެދުގައި އެފަދަ ހިތްހަމަ ނުޖެހުމެއް، ދެބަސްވުމެއް ނުވަތަ އަރައިރުމެއް އުޅޭނަމަ ވަކި ފަރާތަކަށް ނުޖެހި ޕާޓީ ސަލާމަތް ކުރާން، ދެ ލީޑަރުން ފިނިކޮށް މައްސަލައަށް ހައްލު ހޯދައިދޭން ވާހަކަ ދައްކައި މަސައްކަތް ކުރާން ޖެހޭ ދެ މީހުންގެ ކިބައިން ފެންނަނީ މިއާއި ޚިލާފު މަންޒަރު ތަކެކެވެ. އެދެމީހުން ދައްކަވަނީ މުޅިން އެހެން ވާހަކަ ތަކެކެވެ.\nދަންނަވަން މިއުޅެނީ ޕާޓީގެ ޕީޖީ ލީޑަރާއި ޗެއާ ޕާސަންގެ މިދެންނެވި ވާޖިބު އަދާކުރެއްވުމުގެ ބަދަލުގައި އެދެބޭފުޅުންގެ ފަރާތުން އެހެން މަންޒަރުތަކެއް ފެންނަ ވާހަކައެކެވެ. ޕާޓީގެ ޗެއާމަން ވެސް މަސައްކަތް ކުރާތަން މިފެންނަނީ އެއްލީޑަރުގެ ކޮޅަށް އަރައި އަނެއް ލީޑަރަށް ރައްދު ދެމުންދާ ތަނެވެ. ރޯވެފައިވާ އަލިފާންގަނޑަށް އިތުރަށް ދަރު އަޅަމުން ގެންދާ ތަނެވެ. ޕީޖީ ލީޑަރުވެސް މަސައްކަތް ކުރާތަން މިފެންނަނީ ހަމަ މި ބީދައިންނެވެ. އެފަހަރަކު މޮޅުވާނެހެން ހީވާ ލީޑަރެއްގެ ކޮޅު ނަގައިގެން ދެ ލީޑަރުން ޖެހޭނެހާ ގޮތްގޮތަށް ވާހަކަ ދައްކަވަނީއެވެ. އެއްފަހަރު ރިޔާސީ ނިޒާމު ކޮޅަށެވެ. އަނެއް ދުވަހު ބަރުލަމާނީއާއި ނުލައި މައްސަލަ ހައްލުނުވާނެ ވާހަކައެވެ. އެރެއަކު ނިދިކުރެއްވުމުގެ ކުރިން އެކުރަށްވާ ކަމެއް ކުރެއްވުމުން ހެނދުނު ހޭފުޅުލައްވާއިރު ހިތްޕުޅަށް އަރާވަޑައިގަންނަވާ ގޮތަކަށެވެ.\nރީކޯ މޫސައާއި ފުރަހަނި ޝުޢައިބު ފަދަ ބޭފުޅުން ވިދާޅުވާ ފަދައިން އެބޭފުޅުންނަށް އެހެންވަނީ ޕާޓީއާމެދު ހަގީގީ ލޯބި ނެތީމައެވެ. ޕާޓީ އުފަންކޮށް ބަލައި ބޮޑުކުރުމުގައި އެއްވެސް ހިއްސާއެއް ނެތް ބަޔަކު ޕާޓީގެ އެންމެ މުހިންމު ގުނަވަންތަކާއި ހަވާޅުވެ ބަސް ކިޔާން ތިބުމުން އެހެން ވެސް ވެދާނެއެވެ. ހަމަގައިމުވެސް އަލީ އާޒިމަކީ އެމްޑީޕީ އުފަންވެ ބޮޑުވެ ފުރާ ފުރިހަމަ ވީއިރުވެސް އެމްޑީޕީއާއި އެންމެ ޒާތީ، ދުޝްމަނުންނާއެކު އުޅުއްވި ބޭފުޅެކެވެ. އެދަރި މަރުނުވަނީސް ކަފުންކޮށް ވަޅުލައި ޖަނާޒާ ބާއްވާން އުޅުނު މީހުންގެ ތެރޭގައި ހުންނެވި ބޭފުޅެކެވެ. އެޓީމު ބަލިކަށިވެ ލީޑަރުން މުސްކުޅިވެ ގައިބާރު ދެރަވާން ފެށީމާ ލީޑަރުން ދޫކޮށްލާފައި ކޮޅު ބަދަލުކޮށް ކުލަ ބަދަލުކޮށްލައިގެން ނުކުންނެވީއެވެ. އެހެންވީމާ ދަރިއެއް ދުނިޔެއަށް އުފަންކޮށް ބަލައި ބޮޑުކޮށް ތަރުބިއްޔަތުކޮށް ހެދުމުގައި އުފުލާން ޖެހުނު ބުރައާއި ވޭން އުފުލާފައި ނެތް ބަޔަކަށް އެދަރި މަގުފުރެދި ހަލާކުވެގެން ދިޔަޔަސް އެއީ މާބޮޑު އަސަރުތަކެއް ކުރާނެ ކަމެއް ނޫނެވެ. މޫސައާއި ޝުޢައިބުމެން ފަދަ ބޭފުޅުން އެ މިސާލު ނަންގަވަނީ މިދެންނެވި ދުނިޔަވީ ދިރިހުރި މިސާލުންނެވެ.\nއެހެންވީމާ އަލީ އާޒިމް އެވިދާޅުވާ އޮޑިއަކީ ސަރުކާރު ވިޔަސް އަދި އެމްޑީޕީ ވިޔަސް އެއޮޑި ފެތުނަ ނުދީ އެންމެ ފަހު ވަގުތާ ޖެހެންދެންވެސް ކޮނޑު ވިއްދައިގެން ހުންނަވަން ޖެހިވަޑައިގަންނަވާ އެއްބޭފުޅަކީ އަލީ އާޒިމެވެ. އަނެއް ބޭފުޅަކީ ޗެއާމަން ހަސަން ލަތީފެވެ. މިއިން އެއްވެސް އޮޑިއެއް ފެތޭނަމަ އެއޮޑި ސަލާމަތް ކުރާން އެންމެ ގަދައަށް މަސައްކަތް ކުރަން ޖެހޭނެ ދެ ބޭފުޅުންނަކީ އެދެބޭފުޅުންނެވެ. ނަމަވެސް އާޒިމްވެސް ހީފުޅުކުރެއްވީ އެވިދާޅުވާހެން އޮޑި ފެތޭއިރު ބެރުޖަހާން ހުންނަވާފައި ނުކުމެ ވަޑައިގެން އެވާހަކަ ދެއްކެވީމާ އެއީ ވަރަށް މޮޅު ކަމެއް ކަމަށެވެ. އެ ވިދާޅުވެވުނީ ސަތޭކައިގެ މޮޅު ވާހަކައެއް ކަމަށެވެ. ނޫނެކެވެ. ތިޔަ ދެއްކެވުނީ ވަރަށް ވެސް ކަމުނުދާ "ކަޑަ" ވާހަކައެކެވެ.\nޕާޓީގެ ޗެއާ ޕާސަނާއި ޕީޖީ ލީޑަރު ނިކަން ރަނގަޅަށް ވިސްނާލަ ބައްލަވާށެވެ. ރާއްޖޭގެ ވެރިކަން މިހާރު ކުރަށްވަނީ ނޫނީ ރައީސްކަން ކުރަށްވަނީ ކޮން ޕާޓީއެއްގެ ބޭފުޅެއްތޯއެވެ؟ ވެރިކަމުގެ ނިޒާމުގެ ތިން ބާރުގެ ތެރެއިން ގާނޫނު ހަދާ ބާރުގެ ނޫނީ ދެބޭފުޅުންވެސް ޝާމިލުވާ ރައްޔިތުންގެ މަޖިލީހުގެ ސުޕަ މެޖޯރިޓީ އޮތީ ކޮން ޕާޓީއެއްގެ އަތުގައި ތޯއެވެ؟ އެ މަޖިލީހުގެ އެންމެ އިސް މަގާމުތަކުގައި ތިއްބެވީ ކޮން ޕާޓީއަކަށް ނިސްބަތްވާ ބައެއް ތޯއެވެ؟ ވެރިކަމުގެ ތިންބާރުގެ ތެރެއިން ދެން އޮތް ތިންވަނަ ބާރުގެ ކޮންޓްރޯލް އޮތީ ކޮން ޕާޓީއެއްގައި ތޯއެވެ؟ އެ ބާރުގެ ވެރިން ނިސްބަތްވަނީ ކޮން ޕާޓީއަކަށް ތޯއެވެ؟ މިހާރު އޮތް ވެރިކަމަކީ ކޯލިޝަންގެ ވެރިކަމެކޭ، ރައީސް މީހާ ހަދަނީ އަދާލަތު ޕާޓީން ބުނާ ގޮތަށޭ ބުނާއިރު އެބުނާ ކޯލިޝަނަކީ ހަމަ ނަމެއްގައި އޮތް ކޯލިޝަނެއް ނޫންތޯއެވެ؟ ތިބުނާ ކޯލިޝަނެއްގައި އެތިބަ ލީޑަރުންނަކީ ކޯލިޝަންގައި ނުވަތަ ސަރުކާރުގައި އެއްވެސް ބާރެއް އާރެއް ހުރި ބައެއްތޯއެވެ؟ ސަރުކާރުގެ މަގާމުތަކުގެ ތެރެއިން 90 އިންސައްތަ ހިއްސާ ކުރަނީ ތިޔަ ބުނާ ކޯލިޝަންގެ ކޮން ޕާޓީއަކުން ތޯއެވެ؟\nޗެއާމަނާ ޕީޖީ ލީޑަރުވެސް ތިޔަ ވާހަކަ ދައްކަވަނީ މިދެންނެވި ސުވާލުތަކުގެ ޖަވާބު އެނގިވަޑައި ނުގަންނަވާތީއަކީ ނޫނެވެ. މި ސުވާލު ތަކުގެ ޖަވާބު އެންމެ ރަނގަޅަށް އެނގިވަޑައިގަންނަވާނީ ތިޔަ ދެ ބޭފުޅުންނަށެވެ. މި ސުވާލު ތަކުގެ އެންމެ ސާފު މައުލޫމާތު ހުންނާނީ ތިޔަ ދެ ބޭފުޅުންގެ އަތްޕުޅުގައެވެ.\nނިންމާލުމުގެ ކުރިން އަދިވެސް ދެބޭފުޅުންނާ ދެތިން ސުވާލެއް ކޮށްލާނަމެވެ. ރައީސް ޞާލިހުގެ ވެރިކަން ނިމުމަކަށް ގެނައުމަށް ތިޔަ ގެންނާން އުޅޭ ބަރުލަމާނީ ނިޒާމު ގެނައުމަށް ރައްޔިތުން އެމްޑީޕީއާއި އެއްބައިވާނެ ކަމުގެ ކިހާ ބޮޑު ޔަގީންކަމެއް ތިޔަ ދެބޭފުޅުންގެ އެބައޮތްތޯއެވެ؟ ބަރުލަމާނީ ނިޒާމު ގެނަސްގެން މަޖިލިސް އިންތިޚާބު ބާއްވައިގެން މަޖިލީހުގެ މެޖޯރިޓީ ހޯދައިގެން ތިޔަބޭފުޅުން ބޭނުންފުޅުވާ ބޭފުޅަކު ބޮޑުވަޒީރު ކަމަށް ގެނެވިދާނެ ކަމުގެ ކިހާ ވަރެއްގެ ޔަގީންކަމެއް އެބައޮތްތޯއެވެ؟ މިއަދު ވެރިިކަމުގައި ހުންނެވި އެމްޑީޕީގެ އިސް ލީޑަރު، ފާދިއްޕޮޅު ހިންނަވަރު، ނޫރާނީއާގޭ އިބްރާހީމް މުޙައްމަދު ޞާލިހު ރައްޔިތުންނަށް ވެވަޑައިގެންފައިވާ ވަޢުދުތައް ފުއްދައިދިޔަ ނުދީ އެމަނިކުފާނުގެ ވެރިކަން ފެއިލް ކޮށްލާފައި ނުކުމެ އެމްޑީޕީގެ ލޯގޯ ޖަހައިގެން އަލުން ތިޔަ ބުނާ މީހަކަށް ވެރިކަން ހޯދައިދޭން ރައްޔިތުންގެ ގާތަށް ގޮސްގެން އެމްޑީޕީއަށް އަލުން ރައްޔިތުން ވެރިކަން ދޭނެ ކަމުގެ އޮތީ ކިހާ ޔަގީންކަމެއް ތޯއެވެ؟\nމި ސުވާލު ތަކުގެ ޖަވާބު، ކެރިވަޑައިގަންނަވަންޏާ ތިޔަ ދެބޭފުޅުން ނުކުމެ ވަޑައިގެން ނިކަން ދެއްވަ ބައްލަވާށެވެ. މިއަދު ވެރިކަމުގައި އޮތީ އެމްޑީޕީއެއް ނޫނޭ ކެރިވަޑައިގެން ނުކުމެވަޑައިގެން ނިކަން ވިދާޅުވެ ބައްލަވާށެވެ. ރައީސް ޞާލިހުގެ ވެރިކަން ފެއިލްކޮށްލާފައި ރައްޔިތުން ގާތަށް ދިއުމުން ދެންވެސް ރައްޔިތުން އެމްޑީޕީއަށް ވެރިކަން ދޭނެއޭ ނިކަން ވިދާޅުވެ ބައްލަވާށެވެ. އެޖެންޑާ ނަވާރައިގެ ތަފާތުކަން ތިޔަ ގޮތަށް ދައްކަވައިގެން އެޖެންޑާ ވިހި ހިފައިގެން ނުކުމެ މަޖިލީހުގެ ސުޕަ މެޖޯރިޓީ ވެސް ރައްޔިތުން ދޭނެއޭ ނިކަން ވިދާޅުވެ ބައްލަވާށެވެ. ކެރިވަޑައެއް ނުގަންނަވާނެއެވެ.\n"ބަރުލަމާނީ، ބަރުލަމާނީ،" ތަސްބީހައެއްހެން ކިތަންމެ ގިނައިން ކިޔަކަސް "ބޮލަކު އިސްތަށްޓެއް" ނުފަޅާނެއެވެ. ބޮލުގައި އިސްތަށި ފަޅުވަންޏާ ހަމަ ޖެހޭނީ މޫސަ އެ ގެންގުޅޭ މޮޅު "އަޑިވޮށި" ބޭނުން ކުރާށެވެ. ހަމަ އެގޮތަށް ރައްޔިތުންގެ ރުހުން ހޯދައިގެން ވެރިކަން އަލުން ހޯދަންޏާ ޖެހޭނީ ރައީސް ޞާލިހުގެ ވަޢުދުތައް ފުއްދައި ސަރުކާރަށް އެއްބާރުލުން ދީ، އެޖެންޑާ ނަވާރައިގެ ތަފާތުކަން ރައްޔިތުންނަށް ދައްކައި ސާބިތުކޮށްދޭށެވެ. 2023ގެ ހުވަފެން ދެކި، ވާހަކަ ދައްކާންވެސް ވާނީ އޭގެ ފަހުންނެވެ.


Saafu Faidhaa Ge Gothugai STO Ah 105 Million Rufiyaa - Vaguthu\nސާފު ފައިދާގެ ގޮތުގައި އެސްޓީއޯއަށް 105 މިލިއަން ރުފިޔާ\nއެސްޓީއޯ ހެޑް އޮފީސް - ފޮޓޯ: ކޯޕޮރޭޓް މޯލްޑިވްސް\nމިއަހަރުގެ ދެވަނަ ކުއާޓަރުގައި ސަރުކާރާއި ރައްޔިތުން ހިއްސާވާ ވިޔަފާރި ކުންފުނި، އެސްޓީއޯއަށް ސާފު ފައިދާގެ ގޮތުގައި 105 މިލިއަން ރުފިޔާ ލިބިއްޖެއެވެ.\nމީގެކުރީގެ ކުއާޓަރާ އަޅާ ބަލާއިރު އެކުންފުންޏަށް މިކުއާޓަރުގައި ވަނީ 10 މިލިއަން ރުފިޔާ ދަށްވެފައެވެ. ފުރަތަމަ ކުއާޓަރުގައި އެކުންފުންޏަށް ވަނީ 114 މިލިއަން ރުފިޔާ ލިބިފައެވެ. މިއަހަރުގެ ދެވަނަ ކުއާޓަރުގައި ސާފު ފައިދާ ދަށްވިއިރު އާމްދަނީ ވެސް މިދިޔަ ކުއާޓަރަށްވުރެ މި ކުއާޓަރުގައި ވަނީ ދަށްވެފައެވެ.\nމިއަހަރުގެ ދެވަނަ ކުއާޓަރުގައި އާމްދަނީގެ ގޮތުގައި އެކުންފުންޏަށް 1.29 ބިލިއަން ރުފިޔާ ލިބުނުއިރު ފުރަތަމަ ކުއާޓަރުގައި ވަނީ 2.5 ބިލިއަން ރުފިޔާ އެކުންފުންޏަށް ލިބިގެން ގޮސްފައެވެ.\nއެންމެ ބޮޑަށް އެކުންފުންޏަށް އާމްދަނީ ދަށްވެފައި ވަނީ ތެލުގެ ވިޔަފާރިންނެވެ. ފުރަތަމަ ކުއާޓަރުގައި އެކަނިވެސް 1.7 ބިލިއަން ރުފިޔާ ތެލުގެ ވިޔަފާރިން އެކުންފުންޏަށް ލިބުނު ނަމަވެސް ދެވަނަ ކުއާޓަރުގައި ލިބުނީ 629 މިލިއަން ރުފިޔާއެވެ.\nއެސްޓީއޯ އަކީ ކޮވިޑް-19 އާއި ގުޅިގެން ވެސް ބޮޑެތި ހަރަދުތަކެއް ކުރަމުން އަންނަ ކުންފުންޏެކެވެ. ސަރުކާރުގެ އެހެން ކުންފުނިތަކާއި ހިލާފަށް އެކުންފުންޏަކީ ރާއްޖެއަށް ބޭސް އެތެރެކޮށް ވިއްކަމުން އަންނަ ކުންފުންޏަކަށްވާއިރު ރައްޔިތުންނަށް ބޭނުންވާ ބޭހާއި އަދި ކާޑުގެ ބާވަތްތައް ވެސް އެކުންފުނިން އަންނަނީ ވިއްކަމުންނެވެ. އެކުންފުނިން ބުނެފައިވަނީ އެތަކެތި އެއްވެސް ދައްޗެއް ނެތި ރައްޔިތުންނަށް ލިބިގެންދާނެ ކަމަށެވެ.\nއެސްޓީއޯ އިން ރަށްރަށަށް މިދިޔަ މަހުގެ 28،124 ބަސްތާގެ ކާޑު ފޮނުވި\n"ކޮވިޑްވައްކަމުގައި" އެންމެ ފުރަތަމަ ތީރު އަމާޒުވާނީ އެސްޓީއޯއަށް: ޝުޖާއު\nއެސްޓީއޯގެ 80 އަށްވުރެ ގިނަ މުވައްޒަފުން ލޭ ހަދިޔާކޮށްފި


SunOnline: Column: Cervical Cancer nuvatha rahimuge dhorah jehey cancer\nސަރވިކަލް ކެންސަރު ނުވަތަ ރަހިމުގެ ދޮރަށް ޖެހޭ ކެންސަރު\n1 އަހަރު3މަސް ކުރިން - 04 އޭޕްރިލް 2017 2\nސާއްދަޑރ. ނުސައިބާ ފާރޫޤް ޙަސަން\nރަހިމުގެ ދޮރަށް ޖެހޭ ކެންސަރު ނުވަތަ ސަރވިކަލް ކެންސަރަކީ ރަހިމުގެ ދޮރުގެ ސެލްތަކަށް (ހަތާތަކަށް) އަންނަ ބަދަލެއްގެ ސަބަބުން، ހަތާތައް އުފެދުން ކޮންޓްރޯލުންނެއްޓުމެވެ. ރަހިމުގެ ދޮރަކީ ތުއްތު ދަރިފުޅު އެފެދިބޮޑުވާތަން ކަމުގައިވާ ރަހިމުގެ ތިރީގައި ކުޑަކޮށް ދިގުކޮށް ހުންނަ ޖާގައެކެވެ. ވިހަންހުޅުވެނީ މިޖާގައެވެ.\nދުނިޔޭގެ ޞިއްޙަތު ޖަމުއްޔާއިން ބުނާގޮތުގައި މިބާވަތުގެ ކެންސަރަކީ އަންހެނުންގެ ގައިން ފެންނަ ކެންސަރުތަކުގެ ތެރެއިން4ވަނަޔަށް އެންމެ އާންމު ބާވަތުގެ ކެންސަރެވެ. 2015 ވަނަ އަހަރުގެ ތެރޭގައި ރަހިމުގެ ދޮރުގެ ކެންސަރު ޖެހިގެން ދުނިޔެ ދޫކުރި 270000 މީހުންގެ ތެރެއިން %90 މީހުން ނިސްބަތްވަނީ ތަރައްގީވަމުން އަންނަ ގައުމުތަކަށެވެ. މިކެންސަރަކީ ވެކެސިނެއްގެ އެހީގައި ދިފާއުވެވިދާނެ ކެންސަރެކެވެ. މިގޮތުން، ތަރައްގީވެފައިވާ ގައުމުތަކުގައި މިވެކްސިން ތަޢާރަފުކުރިފަހުން ރަހިމުގެ ދޮރަށްޖެހޭ ކެންސަރު ޖެހޭ މީހުންގެ އަދަދު ވަނީ ވަރަށް ބޮޑުތަން ދަށްކުރެވިފައެވެ.\nދިވެހި ރާއްޖޭގެ ހާލަތު:\nއަންހެނުންނަށް ޖެހޭކެންސަރުތަކުގެ ތެރޭގައި ދިވެހި ރާއްޖޭގައި އެންމެ އާންމު ދެކެންސަރުގެ ތެރެއިން އެއްކެންސަރަކީ ރަހިމުގެ ދޮރަށް ޖެހޭކެންސަރެވެ. 2012 ވަނަ އަހަރުގެ އޮގަސްޓްމަހުން ފެށިގެން 2013 ވަނަ އަހަރުގެ ޖުލައިމަހުގެ ނިޔަލަށް ދިވެހި އަންހެނުންގެ ތެރޭގައި މިކެންސަރުގެ މައުލޫމާތު ހުރިމިންވަރެއް ދެނެގަތުމަށާއި، މިކަމާއިގުޅިގެން އެމީހުންގެ އަމަލުތައް ހުރިނެތްގޮތް ހޯދުމަށްޓަކައި ހެލްތް ޕްރޮޓެކްޝަން އެޖެންސީއާއި މޯލްޑިވިއަން ނަރސިންގް އެސޯސިއޭޝަނައި ޔޫ.އެން.އެފް.ޕީ.އޭއާއި ގުޅިގެން ވަނީ ދިރާސާއެއް ކޮށްފައެވެ. މިދިރާސާގައި ބައިވެރިވެފައިވަނީ 20 އަހަރާއި 50 އަހަރާ ދެމެދުގެ 2845 މީހުންނެވެ. މިދިރާސާގައި ބައިވެރިވެފަވިވާ މީހުންގެ ތެރެއިން %57.7 މީހުންނަށް އުރަމަތީގެ ކެންސަރަކީ ކޮބައިކަން އެނގޭއިރު، ރަހިމުގެ ދޮރަށް ޖެހޭ ކެންސަރަކީ ކޮބައިކަން އެނގެނީ %38 މީހުންނަށެވެ. ރަހަހިމުގެ ދޮރަށް ޖެހޭ ކެންސަރުގެ އެއްއަލާމާތް ރަނގަޅަށް ފާހަގަކުރަން އެނގިފައިވަނީ އެންމެ 548 މީހުންނަށެވެ. އާދަޔާ ޚިލާފަށް ކުރިމަތިފަރާތުން ލޭއައުމަކީ (މައްސަރުކަންތައް ޖެހިފައިވާ ދުވަސްވަރު ނޫންދުވަސްވަރެއްގައި) ރަހިމުގެ ދޮރުގެ ކެންސަރުގެ ފާހަގަކޮށްލެވޭ އަލާމާތަކަށްވާއިރު، މިކަން އެނގެނީ މީގެތެރެއިން %17.6 މީހުންނަށެވެ.\nރަހިމުގެ ދޮރަށް ޖެހޭ ކެންސަރަކީ ކޮބައިކަން އެންގޭ މީހުންގެ ތެރެއިން ޕެޕްސްމިއަރަކީ ކޮބައިކަން އެންގެނީ 524 މީހުންނަށެވެ. އޭގެތެރެއިން އެންމެ ފަހަރަކު ނަމަވެސް މިޓެސްޓު ހަދާފައިވަނީ އެންމެ %33 މީހުންނެވެ. މިކެންސަރުން ދިފާއުވުމަށްދެވޭ ވެކްސިނެއް ހުނަނަކަން އެނގެނީ ދާދި މަދު މީސްކޮޅަކަށެވެ. %5.5 މީހުންނަށެވެ.\nސަރވޭކުރެވުނު މުއްދަތުގެ ތެރޭގައި ދުންފަތުގެ އިސްތިއުމާލުކުރާކަމަށް ބުނެފައިވަނީ އެންމެ %5.1 މީހުންނަށްވީ އިރު، ވޭތުވެދިޔަ އަހަރު ދުވަހުގެ ތެރޭގައި އެހެންމީހުން ބޯދުމުގެ އަސަރު %59.7 މީހުންނަށް ކޮށްފައިވެއެވެ. މީގެ ތެރެއިން %33 މީހުންގެ ފިރިންނަކީ ދުންފަތުގެ އިސްތިއުމާލުކުރާމީހުންނެވެ. ދުންފަތުގެ އިސްތިއުމާލުކުރާކަމަށް ބުނި މީހުންގެ ތެރެއިން ދުންފަތުގެ އިސްތިއުމާލުކުރުމަކީ ރަހިމުގެ ދޮރަށް ޖެހޭ ކެންސަރަށް މަގުފަހިކޮށްދޭ ކަންމެއްކަން އެންގެނީ ވަރަށް މަދު ބަޔަކަށެވެ. މިއީ ހައްތާވެސް، ކަނބޮޑުވާންޖެހޭ ކަންކަމެވެ.\nހިއުމަން ޕެޕިލޯމާ ވައިރަސް:\nސަރވިކަލް ކެންސަރު ޖެހެން މެދުވެރިވާ އެންމެ އާންމު ސަބަބަކީ ހިއުމަން ޕެޕިލޯމާ ވައިރަހުން (އެޗް.ޕީ.ވީ އިން) ޖައްސުވާ އިންފެކްޝަނެކެވެ. މިއީ އާންމުކޮށް ޖިންސީގުޅުމުން ފެތުރޭ ވައިރަހެކެވެ. ލަފާކުރެވޭގޮތުގައި ޖިންސީގޮތުން ހަރަކާތްތެރިވާ ހުރިހާ އެންމެންނަށްވެސް، ދިރިއުޅުމުގެ ކޮންމެސް ހިސާބެއްގައި މިއިންފެކްޝަންޖެހެއެވެ. އާންމުގޮތެއްގައި އެޗް.ޕީ.ވީގެ އަސަރު ކުރަނީ ޖިންސީގޮތުން ހަރަކާތްތެރިވާން ފަށާއިރުއެވެ. އެޗް.ޕީ.ވީގެ އެތައް ސަތޭކަ ވައްތަރެއް ހުރިކަމުގައި ވިޔަސް، މިކެންސަރުގެ %70 ގުޅިފައިވަނީ އެޗް.ޕީ.ވީގެ2ވައްތަރަކާއެވެ. އެއީ ހިއުމަން ޕެޕިލޯމާ ވައިރަސް 16 އާއި 18 އެވެ.\nއިންސާނާގެ ދިފާއީ ނިޒާމުން އާންމުގޮތެއްގައި މިއިންފެކްޝަން ނައްތާލައެވެ. ނަމަވެސް، ބައެއް އަންހެނުންނަށް މިވައިރަހުގެ ސަބަބުން ކެންސަރު ޖެހެނީ ކޮންމެސް ސަބަބަކާހުރެ، އާންމު އުސޫލުން ހަށިގަނޑުގެ ދިފާއީ ނިޒާމަށް މިއިންފެކްޝަން ނައްތާނުލެވި ގިނަދުވަސްތަކެއްވެ، ރަހިމުގެ ދޮރުގައި ހުންނަ ހަތާތަކަށް ބަދަލުއައިސްގެންނެވެ. މިގޮތުން ކެންސަރަށް ބަދަލުވާން 10 އާއި 15 އަހަރާ ދެމެދުމުގެ މުއްދަތެއް ނެގުން އެކަށީގެންވެއެވެ. ގަވާއިދިން ސްކްރީން ކުރާނަމަށް ކެންސަރަށް ބަދަލުވުމުގެ ކުރިން ބަލިދެނެގަނެވި، ފަރުވާ ހޯދުމުގެ ފުރުޞަތު ލިބެނީ މިސަބަބަށްޓަކައެވެ.\nފަހުގެ ހޯދުންތަކުން ދައްކާގޮތުގައި ހިއުމަން ޕެޕިލޯމާ ވައިރަހުގެ ސަބަބުން އެހެނިހެން ގުނަވަންތަކަށްވެސް ކެންސަރުޖެހެއެވެ. ދެޖިންސުގެ މީހުންގެވެސް ކުރިމަތިފަރާތާއި ފުރަގަސްފަރާތާއި ކަރު ހިމެނެއެވެ. ޖިންސީ ގުޅުން ހިންގުމުގައި ހުރަސް ބޭނުންކުރި ނަމަވެސް، ހަމާ ހަމާ ޖެހޭ ހިސާބަށް މިވައިރަހުގެ އަސަރުކޮށް، އިންފެކްޝަން ނުފިލާ ގިނަދުވަސްތަކެއް ވެއްޖެނަމަ ކެންސަރަށް ބަދަލުވުމުގެ ފުރުޞަތުއޮވެއެވެ.\nސަރވިކަލް ކެންސަރު ނުވަތަ ރަހިމުގެ ދޮރަށްޖެހޭ ކެންސަރު ޖެހުމުގެ ފުރުޞަތު ބޮޑުވާ ކަންތައްތައް:\nދިރާސާތަކުން ދައްކާ ގޮތުގައި ރަހިމުގެ ދޮރަށް ކެންސަރުޖެހުމަށް މަގު ފަހިވާ ބައެއް ކަންކަންހުރެއެވެ. މިކަންކަމަކީ ކުރިން ހޭލުންތެރިވެ، ރައްކާތެރިކަމުގެ ފިޔަވަޅުއެޅިއްޖެނަމަ، މިކެންސަރު ޖެހުމުގެ ފުރުޞަތު ކުޑަކުރެވިދާނެވެސް ކަންކަމެވެ. މިގޮތުން ފާހަގަކޮށްލެވޭ ކަންކަމުގެ ތެރޭގައި، ޅައުމުރުގައި (އުމުރުން 18 އަހަރުން ދަށް) ޖިންސީގުޅުން ހިނގަން ފެށުމާއި ފުރަތަމަ ދަރިފުޅު އުމުރުން 17 އަހަރުވުމުގެ ކުރިން ލިބުން ހިމެނެއެވެ. ގިނަކުންދިން (3 ކުދިންނަށް ވުރެން ގިނަކުދިން) ވިހެއުމަކީވެސް މިކަމަށް މެދުވެރިވާ ސަބަބެކެވެ.\nހަމައެހެންމެ، ގިނަމީހުންނާއެކު ރައްކާތެރިނޫންގޮތުގައި ޖިންސީގުޅުން ހިނގުމާއި، ގިނަބަޔަކާއެކު ރައްކާތެރިނޫން ގޮތުގައި ޖިންސީގުޅުން ހިންގާމީހަކު ބައިވެރިއެއްގެ ގޮތުގައި އިޚްތިޔާރުކުރުމަކީވެސް ރަހިމުގެ ދޮރަށް ޖެހޭ ކެންސަރު ޖެހުމުގެ ނުރައްކާ ބޮޑުވާ ކަންމެކެވެ. ހިއުމަން ޕެޕިލޯމާ ވައިރަސް ނޫނަސް އަންހެނުންގެ ދަރިމައިވުމުގެ ނިޒާމަށްޖެހޭ އެހެނިހެން ތަފާތު އިންފެކްޝަންތައް އަވަސްއަވަހަށް ޖެހުމަކީވެސް މިކަމަށްއޮތްނުރައްކާ އިތުރުވާ ކަމެކެވެ. ކުރިމަތީފަރާތުގައި ޖެނިޓަލް ވޯރޓްސް ނުވަތަ އުންނަގާފައި ހުރުމަކީ މިކަމުގެ ފުރުޞަތު އިތުރުވާކަމެކެވެ. ކުރިމަތި ފަރާތުގައި ނަގާ އުމުގެ %90 ޖެހެނީ އެޗް.ޕީ.ވީ6އާއި 11 ގެ ސަބަބުންނެވެ. މިއީވެސް ޖިންސީގުޅުމުން އަރާ ބައްޔެކެވެ.\nދުންފަތުގެ އިސްތިއުމާލުކުރުން ނުވަތަ ދުންފަތުގެ އިސްތިއުމާލުކުރާ މާހައުލެއްގައި އުޅުމުންވެސް މިކެންސަރުޖެހުމުގެ ފުރުޞަތު އިތުރުވެއެވެ. ދޭތެރެ ދުރުކުރާ ބޭސް 10 އަހަރަށް ވުރެން ގިނަ މުއްދަތަކަށް ބޭނުންކުރުމަކީވެސް މިކެންސަރަށް މަގުފަހިވާކަމެކެވެ.\nކުރިން އިޝާރާތްކުރި ދިރާސާގައި ރަހިމުގެ ދޮރަށް ޖެހޭ ކެންސަރަށް މަގުފަހިވާ ކަންކަމުގެ ތެރެއިން ދިވެހި ރާއްޖޭގައި އާންމު ކަންތައްތައް ފާހަގަކޮށްފައިވެއެވެ. އޭގެ ތެރެއިން ބައެއްކަންކަމަކީ ޅައުމުރުގައި ކައިވެނިކުރުމާއި ޅަދަރިމައިވުމުގެ އިތުރުން، ދިރާސާގައި ބައިވެރިވެފައިވާ ގިނަ އަދަދެއްގެ މީހުންގެ ފިރިންނަކީ އެއްކައިވެންޏަށްވުރެ ގިނަ ކައިވެނިކޮށްފައިވާ މީހުންނެވެ.\nބަލީގެ ކުރީކޮޅުގައި އެއްވެސް އަލާމާތެއް ނުފެނި އެތަކެއް އަހަރުތަކެއް ވެދާނެއެވެ. އެހެނަސް، ފެނިދާނެ އަލާމާތްތަކުގެތެރޭގައި ކުރިމަތީފަރާތުން އާދަޔާޚިލާފަށް ލޭއައުން؛ މިސާލަކަށް، މައްސަރުކަންތައް ޖެހިފައިވާ ދުވަސްވަރު ނޫން ދުވަސްވަރެއްގައި ނުވަތަ އިއްދައިން ކެންޑުމަށްފަހު ލޭފެނުން ހިމެނެއެވެ. ހަމައެހެންމެ، ކުރިމަތިފަރާތުން އާދަޔާޚިލާފަށް ގިނައިން އެއްޗެހިއައުމާއެކު، ނުބައިވަސް ދުވުން، ލޭކުލަ ނުވަތަ އެހެނިހެން ކުލައެއްގެ އެއްޗެތިއައުން ހިމެނެއެވެ. މީގެއިތުރުން ޖިންސީގުޅުން ހިންގުމުގެ ތެރޭގައި ނުވަތަ ހިންގުމަށްފަހު ލޭއައިސް ތަދުވުމާއި އުނދަގޫވުންވެސް މިބަލީގެ އަލާމާތްތަކުގެ ތެރޭގައި ހިމެނެއެވެ. ދައްބަނޑުގައި ރިއްސުމާއި، އުނަގަނޑުގައި ރިއްސުމާއި، ފައިގައިރިހުމެއްވެސް ހުރުން އެކަށީގެންވެއެވެ. އެއްފައި ދުޅަވެފައި ހުރުމަކީ މިކެންސަރުގެ އަލާމާތަކަށް ވެދާނެކަމެކެވެ.\nމީގެ އިތުރުން ފެނިދާނެ އަލާމަތްތަކަކުގެތެރޭގައި ކާހިތްނުވުމާއި، ބަރުދަން އާދަޔާޚިލާފަށް ލުއިވުމާއި ވަރުބަލިވުން ހިމެނެއެވެ. ފައި ފޮއްސިވުމަކީ ބަލި ފެތުރުމުން ފެންނަ އަލާމާތަކަށް ވެދާނެއެވެ. މިގޮތުން، ކެންސަރުގެ އަސަރު ރަހިމުގެ ދޮރުން ބޭރުވެ، ކުރިމަތީފަރާތުގެ ހަތާތަކަށް ބަދަލުއައިސް ކުރިމަތިފަރާތުން ބޮޑުކަމުދާ ތަކެތީގެ އަސަރު ފެނުމާއި އިޚްތިޔާރެއްނެތި ކުޑަކަމުދެވޭގޮތްވެއެވެ. މިކަމުގެ ސަބަބުން ކުޑަކަމުދާ ނިޒާމުގެ ބަލިތައް އިތުރުވެއެވެ.\nރަހިމުގެ ދޮރުގެ ކެންސަރު ދެނެގަތުން:\nރަހިމުގެ ދޮރަށް ޖެހޭ ކެންސަރު ދެނެގަތުމަށްޓަކައި ސްކްރީންކުރުމަކީ މިކެންސަރުން ދިފާއުވުމަށް އެޅޭ އެންމެ މުހިންމު ފިޔަވަޅެވެ. ގަވާއިދުން ސްކްރީން ކުރާނަމަ، ކެންސަރަށް ބަދުލުވުމުގެ ކުރިން ނުވަތަ ކެންސަރުގެ ކުރީކޮޅުގައި ދެނެގަނެވި، ޑޮކްޓަރެއްގެ އިރުޝާދުގެ ދަށުން ފަރުވާދީ، ގިނަ ބައެއް މިބަލިން ސަލާމަތްކުރެވެއެވެ. ކުރިންވެސް ފާހަގަކުރިފަދައިން، ރަހިމުގެ ދޮރުގެ ހަތާތަކަށް ބަދަލުއައިސް، ކެންސަރަށް ވުމަށް ދިގުމުއްދަތެއްނަގައެވެ. މިކެންސަރަށް ސްކްރީންކުރުމަށްޓަކައި ހަދަނީ މައިގަނޑު ދެޓެސްޓެކެވެ. އެއީ ޕެޕް ސްމިއަރ އާއި ވިޝުއަލް އިންސްޕެކްޝަން ވިތް އެސަޓިކް އެސިޑް އެޕްލިކޭޝަނެވެ(ވީ.އައި.އޭ.އެވެ).\nރަހިމުގެ ދޮރަށް ޖެހޭ ކެންސަރު ދެނެގަތުމަށް އެންމެއާންމުކޮށް ހަދާ ޓެސްޓަކީ ޕެޕްސްމިއަރ ޓެސްޓެވެ. މިޓެސްޓަކީ ޖިންސީގޮތުން ހަރަކާތްތެރިވާ 18 އަހަރާއި 60 އަހަރާދެމެދުގެ ހުރިހާ އަންހެނުން ކޮންމެ3އަހަރަކުން އެއްފަހަރު ހަދަން މުހިންމު ޓެސްޓެކެވެ. ޓެސްޓުގެ ނަތީޖާގެ މައްޗަށް ބިނާކޮށް ޑޮކްޓަރު ދެއްވާ އިރުޝާދުގެ މަތިން މިޓެސްޓު މިއައްވުރެން އަވަހަށްވެސް ހަދަން ޖެހިދާނެއެވެ.\nޕެޕްސްމިއަރ ހަދަން ނަގަނީ ވަރަށް ކުޑައިރުކޮޅެކެވެ. ކުޑަ ބުރުހެއްގެ (ވަރަށް މަޑު) އެހީގައި ރަހިމުގެ ދޮރުގެ އެތެރެ ފަށަލައާއި ބޭރުގައި ގައިވާ ސެލްތައް ނަގައި މައިކްރޯސްކޯޕުން ބެލުމަށްޓަކައި ސްލައިޑްއެއްގައި (ބިއްލޫރިކޮޅެއްގައި) ކާއްތާލަނީއެވެ. އެއަށްފަހު ލެބޯޓްރީއަށް އެ ސްލައިޑް ގެންދަނީ ޕެތޮލޮޖިސްޓެއް ބެއްލެވުމަށްޓަކައެވެ. މައިކްރޯސްކޯޕްގެ އެހީގައި ބަލަނީ ކެންސަރު ސެލް ނުވަތަ ކެންސަރަށްބަދަލުވެދާނެ ފަދަ ސެލްއެއް ފެނޭތޯއެވެ.\nވިޝުއަލް އިންސްޕެކްޝަން ވިތް އެސަޓިކް އެސިޑް އެޕްލިކޭޝަން (ވީ.އައި.އޭ):\nމިޓެސްޓުހެދުމަށް އެސެޓިކް އެސިޑް ރަހިމުގެ ދޮރުގައި ހާކާލަނީއެވެ. މިހެން ކަންތައްކުރުމުން، ރަހިމުގެ ދޮރުގައި އެއްވެސް ތަފާތު ސެލެއް ހުރިނަމަ، އެސެލްތައް ހުރިހިސާބެއްގެ ކުލަބަދަލުވެއެވެ. ހަމަ ލޮލަށް ސާފުކޮށް ފެންނަން ހުރެއެވެ. މިގޮތަށް ފާހަގަކުރެވޭ ހިސާބުން މަސްކޮޅެއް ނަގައި އެހިސާބުގެ ސެލްތަކުގައިވަނީ ކޮންކަހަލަ ބަދަލެއްތޯ ބަލަންޖެހޭނެއެވެ. ވީ.އައި.އޭއަކީ އުމުރުން 30 އަހަރާއި 50 އަހަރާ ދެމެދުގެ އަންހެނުން ކޮންމެ ފަސްއަހަރަކުން، ނުވަތަ ނަތީޖާ ފެންނަގޮތުން އެއަށްވުރެން އަވަހަށްވެސް ހަދަންޖެހިދާނެ ޓެސްޓެކެވެ.\nމީގެއިތުރުން އެޗް.ޕީ.ވީ އިންފެކްޝަންގެ އަސަރު ހުރިތޯ ބަލަން ތަހުލީލުކުރެވެއެވެ. އޭގެ ކޮން ވައްތަރެއްތޯވެސް ބެލެއެވެ. މިތަހުލީލުން، ކެންސަރަށް ބަދަލުވުމުގެ ފުރުޞަތު ހުރި މިންވަރު ކޮންމެވެސް ވަރަކަށް އަންދާޒާކުރެވެއެވެ.\nޕެޕްސްމިއަރ އިން ނުވަތަ ވީ.އައި.އޭ އިން ރަހިމުގެ ދޮރުގެ ސެލްތައް އާންމުކޮށް ހުންގޮތްނޫން ތަފާތުގޮތަކަށް ހުރިކަމަށް ނަތީޖާ ފެނިއްޖެމަ، އެތަނުން މަސްކޮޅެއްނަގައި (ބައިއޮޕްސީ) ޓެސްޓުކުރަންޖެހެއެވެ. ޓެސްޓުކުރުމަށްޓަކައި މަސްކޮޅެއް ނަގަނީ ކޮލްޕޯސްކޯޕްގެ (ރަހިމުގެ ދޮރާއި ވަށައިގެންވާ ހިސާބު ސާފުކޮށް ބެލުމައްޓަކައި ބޭނުންކުރެވޭ 'ދުރުމީއެއް' ފަދަ އާލާތެއްގެ) އެހީގައެވެ. ބަލީގެ ފަރުވާ ބިނާކުރާނީ ބައޮޕްސީގެ ނަތީޖާއަށް ވެސް ރިޔާއަތްކޮށްގެންނެވެ.\nރަހިމުގެ ދޮރަށްޖެހޭ ކެންސަރުހުރިކަން ބައިއޮޕްސީގެ އެހީގައި ސާބިތުވެއްޖެނަމަ، އެހެނިހެން ގުނަވަންތަކަށް އަސަރުކޮށްފައިވޭތޯ ބެލުމަށްޓަކައި އިތުރު ތަހުލީލްތައްކުރަންޖެހެއެވެ. ބަލިހުރި މަރުހަލާ ނުވަތަ 'ސްޓޭޖް' ހޯދުމަށެވެ. މިގޮތުން، ފުއްޕާމޭގެ އެކްސް ރޭ ނެގުމާއި، މަސާނާއާއި ފުރަގަސްފަރާތުގެ އެތެރެ ސްކޯޕެއްގެ (ކެމެރާއެއްގެ) އެހީގައި ބެލުން ހިމެނެއެވެ. މިއީ ބަލިފެތުރިފައިވާ މިންވަރު ދެނެގަނެ، ބަލީގެ ފަރުވާ ގެންދާނެ ގޮތް ރޭވުމަށްޓަކައެވެ.\nރަހިމު ނަގާފައިވާ މީހަކަށް ރަހިމުގެ ދޮރަށް ޖެހޭ ކެންސަރު ޖެހިދާނެތަ؟\nރަހިމު ނަގަން ކުރެވޭ އޮޕަރޭޝަން ކުރެވެނީ ދެގޮތަކަށެވެ. އެއްގޮތަކީ ރަހިމާއި އެކު ރަހިމުގެ ދޮރު ނުވަތަ ސަރވިކްސް ވެސް ނެގުނެމެވެ. އަނެއްގޮތަކީ ރަހިމުގެ ދޮރާއި ނުލާ ރަހިމު ނެގުމެވެ. ރަހިމު ނަގާފައިވަނީ ރަހިމުގެ ދޮރާއި ނުލާކަމުގައި ވަނީނަމަ، އެހެންމީހުންނެކޭވެސް އެއްފަދައިން ރަހިމުގެ ދޮރަށް ޖެހޭ ކެންސަރު ޖެހުމުގެ ފުރުޞަތު އޮންނާނެއެވެ. ވީމާ ޑޮކްޓަރުންގެ ލަފާގެ މަތިން މިކަމަށް ސްކްރީންކޮށް ރައްކާތެރި ވުމުގެ ގޮތުން އެޅޭނެ އެހެނިހެން ފިޔަވަޅުތައްވެސް އަޅަންޖެހޭނެއެވެ.\nރަހިމާއި ރަހިމުގެ ދޮރު ނަގާފައިވަނީ ރަހުމުގެ ދޮރުން އާދަޔާ ޚިލާފު ހަތާތަކެއް ފެނިފައިވާތީ ކަމުގައި ވަނީ ނަމަ، ކުރިމަތީ ފަރާތުގެ އެހެނިހެން ހިސާބުތަކުގެ ހަތާތަކަށް ބަދަލުއައިސްފައިވޭތޯ ބަލަން ސްކްރީންކުރަންޖެހޭނެއެވެ. މިކަންވެސް، ޑޮކްޓަރެއްގެ ލަފާގެމަތިން ކުރިޔަށް ގެންދިޔުން ވަރަށް މުހިންމެވެ.\nރަހިމުގެ ދޮރަށް ޖެހޭ ކެންސަރަށް ދެވޭ ފަރުވާއަކީ ކޮބާ؟\nމިބައްޔަށްދެވޭ ފަރުވާ ބިނާވެގެންވަނީ ބަލީގެ ސްޓޭޖް ނުވަތަ މަރުހަލާއަށެވެ. މިކެންސަރުގެ4މަރުހަލާއެއްވެއެވެ. މިބަލީގެ ނުރައްކާތެރިކަން އެންމެ ބޮޑަށް ފެށެނީ ދެވަނަ މަރުހަލާއިންނެވެ. އެއީ ރަހިމުގެ ދޮރުން ބޭރަށް ކެންސަރުގެ އަސަރުކުރަން ފަށާ ހިސާބެވެ. ތިންވަނަ މަރުހަލާގައި އެހެނިހެން ގުނަވަންތަކަށް މިބަލީގެ އަސަރުކޮށް ދާދި ކުރުމުއްދަތެއްގައި ބަލިމީހާގެ ހާލަތު ނާޒުކުވެޔެވެ.\nކެންސަރަށް ބަދަލުވުމުގެ ކުރިން ނުވަތަ ބަލީގެ ކުރީކޮޅުގައި ދެވޭ ފަރުވާއަކީ ކްރަޔޯތެރަޕީ އާއި ލޫޕް އިލެކްޓްރިކް އެކްސިޝަން ޕްރޮސީޖާރ ނުވަތަ ލީޕްއެވެ. މިދެގޮތުންވެސް، ކޮލްޕޯސްކޯޕެއްގެ އެހީގައި ރަހިމުގެ ދޮރުން ބަދަލުއައިސްފައިވާ ހިސާބު ނަގައެވެ. އޮޕަރޭޝަންކޮށްގެން ރަހިމުގެ ދޮރު (ސަރވިކްސް) ނެގުން ނުވަތަ ރަހިމާއެކު ރަހިމުގެ ދޮރުނެގުމާއި، ކެންސަރުގެ އަސަރުކޮށްފައިވާ ހިސާބުނަގަންވެސް ޖެހިދާނެއެވެ. މީގެ އިތުރުން، އެހެނިހެން ކެންސަރުތަކެކޭއެއް ފަދައިން ރޭޑިއޭޝަނާއި ކީމޯތެރަޕީވެސް ދެވެއެވެ.\nބަލީގެ އެންމެ ފަހު މަރުހަލާގައި ދެވޭނެ މާބޮޑު ފަރުވާއެއް ނޯވެއެވެ. ރިހުންކުޑަކުރުމާއި އެހެނިހެން އުނދަގޫތައް ކުޑަކުރުމުގެ ނިޔަތުގައި ދެވޭ ބޭސް ފަޔަވައެވެ.\nރަހިމުގެ ދޮރަށްޖެހޭ ކެންސަރުން ދިފާއުވުމަށް އެޅޭނެ ފިޔަވަޅުތައް:\nއެޗް.ޕީ.ވީ ވެކްސިން ޖެހުމަކީ މިކަމުން ދިފާވުމަށްޓަކާ އެޅޭނެ އެންމެ މުހިންމު އެއްފިޔަވަޅެއެވެ. ދުނިޔޭގެ ޞިއްޙަތު ޖަމުޢްޔާއިން އިރުޝާދުދެނީ އުމުރުން9އަހަރާއި 13 އަހަރާ ދެމެދުގެ އަންހެންކުދިންނަށް މިވެކްސިންޖެހުމަށެވެ. މިވަތު ދިވެހި ރާއްޖެއިން ލިބެން ހުރީ ސަރވިރެކްސެވެ. މިއީ އަންހެންކުދިންނާއި އަންހެހުންނަށް ޚާއްސަ އެކްސިނެކެވެ. ސަރވިރެކްސުން ދިފާއުކޮށްދެނީ ރަހިމުގެ ދޮރަށް ޖެހޭ ކެންސަރުގެ %70 ޖައްސުވާ ހިއުމަން ޕެޕިލޯމާވައިރަހުގެ 16 އާއި 18 އިންނެވެ.\nގާޑަސިލް ވެކްސިނަކީ ދެޖިންސުގެ މީހުންނަށްވެސް ޖެހޭ ވެކްސިނެކެވެ. އެޗް.ޕީ.ވީ 16 އާއި 18 އިތުރުން6ކާއި 11 އިންވެސް މިވެކްސިން ދިފާއުކޮށްދެއެވެ. ކުރިންވެސް އިޝާރާތްކުރިފަދައިން މިދެވައްތަރަކީ (6 އަކާއި 11) ކުރަމަތިފަރާތުގައި ނަގާ އުން ނެގުމުށް ދިމާވާ އެންމެ ބޮޑު ސަބަބެވެ. ދާދި ފަހުން އެމެރިކާގެ ފުޑް އެންޑް ޑްރަގް އޮތޯރިޓީއިން ވަނީ ގާޑަސިލް9ކަށް ހުއްދަދީފައެވެ. މިވެކްސިން އަމާޒުކުރެވިފައިވަނީ ކުރިން ފާހަގަކުރެވުނު4ބާވަތާއި އެކު އެޗް.ޕީ.ވީގެ އިތުރު5ބާވަތަކަށެވެ. ވެކްސިން ޖެހުމަށްޓަކައި ޑޮކްޓަރަކާ މަޝްވަރާކުރައްވައިގެން ކުރިޔަށް ގެންދަވާށެވެ.\nމީގެ އިތުރުން ކެންސަރަށް މަގުފަހިވާ ކަންކަމާއި ދުރުހެލިވުމާއި ގަވާއިދުން ސްކްރީން ކުރުމާއި ހަށިގަނޑަށް ފައިދާހުރި ކާނާ ކައި، ހެލިފެލިވެއުޅުން ފަދަ ސިއްޙީ ރަނގަޅު އާދަތަކުގެ މައްޗަށް ދިރިއުޅުން ބައްޓަންކުރުމަކީ ވަރަށްވެސް މުހިންމުކަމެކެވެ. އެއާއި އެކުއެކީގައި ދުމާއި ދުންފަތާ ދުރުހެލިވާންޖެހެއެވެ. ޑޮކްޓަރެއްގެ މަޝްވަރާގެ މަތިން މިކަންކަން ކުރުން އެހާމެ މުހިންމެވެ.\n“Knowledge, Attitude and Practices of Women in Maldives Related to the Risk Factors, Prevention and Early Detection of Cervical Cancer”; Asia Pacific Journal of Cancer Prevention; https://www.google.com/url?hl=en&q=http://koreascience.or.kr/article/ArticleFullRecord.jsp?cn%3DPOCPA9_2014_v15n16_6691&source=gmail&ust=1491373839133000&usg=AFQjCNHkKiuw8KI0Y9qr4wutHUBkvRAcdQ\nސިއްހަތު ލައިފްސްޓައިލް އަންހެނުން ކެންސަރު\nސަރވިކަލް ކެންސަރު ނުވަތަ ރަހިމުގެ ދޮރަށް ޖެހޭ ކެންސަރު 1 އަހަރު3މަސް ކުރިން\nހިިމަބިއްސާއި ރުބެއްލާ އިންފެކްޝަން: މުހިންމު ބައެއް މައުލޫމާތު 1 އަހަރު4މަސް ކުރިން\nކެންސަރު ޖެހުމަށް މެދުވެރިވާ ސަބަބުތަކާއި ކެންސަރުން ދިފާއުވުން 1 އަހަރު4މަސް ކުރިން\nކެންސަރަކީ ކޮބާ؟ 1 އަހަރު5މަސް ކުރިން\nއުފެދުމުގައި ހުންނަ ނުކުޅެދުންތެރިކަން: ސަބަބުތަކާއި ދެނެގަނެވޭ މަރުހަލާތައް3އަހަރު4މަސް ކުރިން


Fuvahmulaku gai marathon eh baavvanee\nފުވައްމުލަކުގައި މެރަތަން އެއް ބާއްވަނީ\n11 ޖުލައި 2019, 9:17 |\nޓްރެވެލް މެރަތަން އޮފް މޯލްޑިވްސް ނަމުގައި ރާއްޖޭގެ އެކި ސަރަހައްދުތަކުގައި ދިގު ދުވުންތައް އިންތިޒާމު ކުރާ އައިރަނާސް އިން ފުވައްމުލަކުގައިވެސް މެރަތަން އަކާއި އަދި ދިގު ދުވުންތަކެއް ބޭއްވުމަށް ތައްޔާރުވެއްޖެއެވެ.\nފުވައްމުލަކުގައި ދުވުން އޮންނާނީ އަންނަ ސެޕްޓެމްބަރު މަހު7ވަނަ ދުވަހު އެވެ. ބޮޑެތި މީހުންނަށް އަމާޒުކޮށްގެން5ކެޓަގަރީއަކުން ބައިވެރިވުމަށް ހުޅުވާލެވިފައިވާއިރު ކުޑަކުދިންނާއި ދޮށީ އުމުރުގެ ބޭފުޅުންނަށްވެސް ޚާއްސަ ކެޓަގަރީތައް ހިމެނެއެވެ.\n42 ކިލޯ މީޓަރުގެ މެރަތަން ގައި ބައިވެރިވުމުގެ އަގަކީ 600 ރުފިޔާ ނަމަވެސް ފަހުވަގުތު ބައިވެރިވާ ފަރާތްތަކުން 850 ރުފިޔާ ދައްކަން ޖެހޭއިރު އަވަހަށް ބައިވެރިވާ ފަރާތްތަކަށް 450 ރުފިޔާ ދައްކައިގެން ބައިވެރިވެވެއެވެ. މިކެޓަގަރީގައި ބައިވެރި ވެވޭނެ އެންމެ ހަގު އުމުރަކީ 18 އަހަރެވެ. 21 ކިލޯ މީޓަރުގެ ހާފު މެރަތަން ގެ ބައިވެރިވުމުގެ އާންމުފީ، 500 ރުފިޔާއެވެ. 10 ކިލޯ މީޓަރު ދުވުމުގެ ބައިވެރިވުމުގެ ފީއަކީ 400 ރުފިޔާއެވެ. އަދި5ކިލޯ މީޓަރުގެ ދުވުމުގައި ބައިވެރިވުމުގެ އާންމު ފީއަކީ 350 ރުފިޔާއެވެ.\nމި މެރަތަން އަށް ތައްޔާރުވުމަށް ސެޕްޓެމްބަރު5އަދި6ވަނަ ދުވަހު ޚާއްސަ ހެލްތު އެންޑް ފިޓްނެސް އެކްސްޕޯއެއް ބޭއްވުމަށްވެސް ވަނީ ހަމަޖެހިފައެވެ.\nދިދު ދުވުންތައް ފެށިގެންދާނީ މެރަތަންއިންނެވެ. މެރަތަންގައި ބައިވެރިވާ ފަރާތްތަކުން7ވަނަ ދުވަހުގެ ދަންވަރު2ޖަހާއިރު ދުވަން ފަށާއިރު5ކިލޯ މީޓަރު ދުވުމުގައި ބައިވެރިވާ ފަރާތްތައް ދުވަން ފަށާނީ6ޖަހާއިރުއެވެ.\nމީގެ އިތުރުން ފެމެލީ ފަން އިވެންޓެއްވެސް އެދުވަހު ބޭއްވުމަށް ހަމަޖެހިފައިވެއެވެ. މިއީ ފުވައްމުލަކުގައި ބާއްވާ ފުރަތަމަ މެރަތަން ދުވުމެވެ.\nއިތުރު ލިޔުންމެރަތަންފުވައްމުލައް މެރަތަންދިގު ދުވުން\nTags: މެރަތަން, ފުވައްމުލައް މެރަތަން, ދިގު ދުވުން


BREAKING: Czech Republic Ge Hospitalakah Badi Jahaa Gina Bayaku Maraalaifi - Vaguthu\nޗެކް ރިޕަބްލިކްގެ ހޮސްޕިޓަލަކަށް ބަޑި ޖަހާ ގިނަ ބަޔަކު މަރާލައިފި\n4 މަސް ކުރިން ( ޑިސެމްބަރު 10, 2019 )\nޗެކް ރިޕަބްލިކްގެ އޮސްޓްރާވާ ޓީޗިންގ ހޮސްޕިޓަލަށް ބަޑި ޖަހާ ގިނަ ބަޔަކު މަރާލައިފިއެވެ.\nރިޕޯޓްތައް ބުނާގޮތުގައި، އެ މީހާ ހޮސްޕިޓަލަށް ވަދެ ބަޑި ޖަހަން ފަށާފައި ވަނީ މިއަދު ހެނދުނުއެވެ. އެ ހާދިސާގައި މިހާތަނަށް ހަ މީހަކު މަރާލާފައި ވެއެވެ. އަދި ދެ މީހުންނަށް އަނިޔާވެފައިވާކަމަށްވެސް ރިޕޯޓްތައް ބުނެއެެވެ.\nއެ ހޮސްޕިޓަލް ހުރި ސަރަހައްދުގައި ފުލުހުން ހަރަކާތްތެރިވަމުން އަންނައިރު، ބަޑި ޖެހި މީހާ އަދި އަތުލައިގަނެވިފައި ނުވާ ކަމަށް ރިޕޯޓްތައް ބުނެއެވެ. ފުލުހުން ދަނީ އެ މީހާ ހޯދުމުގެ މަސައްކަތް ކުރަމުންނެވެ.\nމިހާރު އެ ހޮސްޕިޓަލުގައި ތިބި އެންމެން ވަނީ، އެތަނުން ނެރެފައެވެ. އަދި އެ ސަރަހައްދުގެ ސެކިއުރިޓީ ވަނީ ވަރުގަދަކޮށްފައެވެ.\nއަދި ފުލުހުން ވަނީ މީށް މީޑިއާ މެދުވެރިކޮށް އެ މީހާގެ ފޮޓޯއެއް އާއްމުކޮށްފައެވެ. އަދި ފުލުހުން ވަނީ އާއްމުން ކައިރިން އެ މީހާ ހޯދުމުގައި އެހީތެރިވެދިނުމަށް އެދިފައެވެ.\nހޮސްޕިޓަލް ހިންގަމުން އަންނަ އޮސްޓްރާވާ ޓެކްނިކަލް ޔުނިވާސިޓީން ބުނެފައިވަނީ ހަމަލާ ދިންފަރާތުން އެވަގުތު ހުރީ ރަތް ކުލައިގެ ޖެކެޓެއް ލައިގެން ކަމަށާއި އެ ހަމާލާއާއި ގުޅިގެން މިހާރު އެސަރަހައްދު އެއްކޮށް ބަންދުކޮށްފައިވާ ކަމަށެވެ.\nޑިސެމްބަރު 10, 2019 14:44\nސާލިހު ވެރިކަމުގަ ހުރީމަ ވީކަމެ.


ލޫޠުގެފާނު - ވިކިޕީޑިއާ\nލޫޠުގެފާނަކީ ﷲ ގެ ރަސޫލުންގެ ތެރެއިން ރަސޫލެކެވެ. މި ކަލޭގެފާނު ފޮނުއްވުނީ ޞަދޫމް ބާގައިގެ މީހުންގެ ގާތަށެވެ. ލޫޠުގެފާނަކީ، އިބްރާހީމްގެފާނަށް ބޮޑުބޭބެވިދާޅުވާ ބޭކަލެކެވެ. ﷲގެ އެއްކައުވަންތަކަން ޤަބޫލުފުޅުކުރައްވަވާ، ބޮޑުބޭބޭފުޅު އިބްރާހީމްގެފާނާއިއެކު، ﷲގެ މަގަށް ދަޢުވަތު ދެއްވެވުމުގައި ސާބިތުކަމާއިއެކު މަސައްކަތްޕުޅުކުރެއްވިއެވެ. އިބްރާހީމްގެފާނުގެ އިޒްނަފުޅާއިއެކު، ލޫޠުގެފާނު ވަޒަންވެރިވެވަޑައިގަތީ ސަދޫމްގައެވެ. ﷲގެ ހަޟްރަތުން ނަބީކަމާއި ރަސޫލުކަމުގެ މަތިވެރި ނިޢުމަތް ލޫޠުގެފާނަށް މިންވަރުކޮށްދެއްވުމަށްފަހު، އެކަލޭގެފާނަށް ﷲގެ އަމުރުފުޅުއައީ، ސަދޫމްގެ މީހުންނަށް ﷲގެ މަގަށް ގޮވައިލެއްވުމަށެވެ. މަގުފޭރުމާ، ހެއްދެވިހާ ނުބައިކަމަކަށް އަރައިގަތުމާ، ފާޙިޝްޢަމަލުތަކަށް ތަރުޙީބުދިނުމުގެ ނުބައި އާދަ ދޫކޮށްލުމަށް ޤައުމުގެ މީހުންނަށް ނަޞޭހަތްތެރިވެވަޑައިގަތުމަށެވެ.\nކީރިތިޤުރުއާނުގެ އާޔަތްތަކުން ސާބިތުވާގޮތުގައި، އޭރު ސަދޫމްސަހަރުގެ މީހުންނަކީ، އެމީހުންގެކުރީން އިސްވެގޮސްފައިވާ އެއްވެސްބަޔަކު، ނުކުރާ، މުޅީން އައުވައްތަރެއްގެ ފާޙިޝްޢަމަލެއް ގެނެސްގަނެގެން އުޅުނު ބަޔެކެވެ. އެއީ ފިރިހެނުން އެއްޖިންސުން ގުޅުން ހިންގުމެވެ.\nމި ހަޑިހުތުރު އަދި މުޑުދާރު ޢަމަލުދޫކޮށްލައި، ތާހިރު ދިރިއުޅުމެއް ޚިޔާރުކުރުމަށް ތަކުރާރުކޮށް ލޫޠުގެފާނު އެކަލޭގެފާނުގެ ޤައުމުގެމީހުންނަށް ގޮވައިލައްވައެވެ. ﷲގެ ޢަޛާބަށް ބިރުވެތިވުމަށް އިންޒާރުކުރައްވައެވެ. ނަމަވެސް ފާޙިޝްޢަމަލުތަކާއި، މަގުފޭރުންފަދަ ކަންކަމުގައި ޙައްދުފަހަނައަޅާފައިތިބި ސަދޫމްގެ އަހުލުވެރީންކުރެ ގިނަބަޔަކު ވަރަށް ބޮޑާކަމާއިއެކު އެމީހުން ލޫޠުގެފާނަށް ދަންނަވަނީ، ތިޔަ ދައްކަވަނީ ތެދުވާހަކަފުޅުތަކެއްނަމަ، ތިޔަ އިންޒާރުކުރައްވާ ވައްތަރުގެ ޢަޛާބެއް ނިކަން އަހަރެމެންގެމައްޗަށް ގެނަސްބަލާށޭއެވެ.\nސަދޫމްގެ އަހުލުވެރީންގެ ޢަމަލާއިބަސް މި ދަރަޖައަށް ނޭއްގާނީވުމުން، ﷲގެ އަމުރުފުޅަށް ތިން މަލާއިކަތްބޭކަލަކު ބިމަށް ފައިބާވަޑައިގަންނަވައެވެ. އަދި ބުރުސޫރަރީތި، އިންސާނުންތަކެއްގެ ސިފައިގާ ލޫޠުގެފާނުގެ އަރިހަށް އެބޭކަލުންވަޑައިގެން، އެރޭގެ މެންދަމުން އަލިވެ، ފަތިހާއި ކައިރިވުމުން، ލޫޠުގެފާނާއި އެކަލޭގެފާނަށް އީމާންވީ މީސްކޮޅާއިގެން ސަދޫމްސަހަރުން ފައިބާވަޑައިގަތުމަށް އަންގަވައެވެ. އަދި ފަސްއެނބުރި ނުބެއްލެވުމަށް ދަންނަވައެވެ.\nﷲގެ މަލާއިކަތުންގެ އަމުރުފުޅާއި އެއްގޮތަށް ލޫޠުގެފާނު ކަންތައްކުރެއްވުމާއިއެކު، އެރޭގެފަތިހުގެވަގުތުގައި، ސަދޫމްސަހަރުގެ ކާފިރުންތަކުގެމައްޗަށް ގިނިހިލައިގެ ވާރޭއެއް ﷲ ވެއްސެވިއެވެ. އަދި ﷲގެ އަމުރުފުޅަށް އެސަހަރު ބަންޑުންޖެހިގެންދެއެވެ. ސަދޫމްސަހަރުގެ ފާޙިޝްއަހުލުވެރީން ބަންޑުންޖެއްސެވިތަނުގައި މިއަދު އެއޮތީ ޑެޑްސީއެވެ. ކަނޑުގެ އެސަރަޙައްދުގައި ލޮނުގެ ނިސްބަތްމަތިކަމާއިއެކު، އަދިއަދަށްވެސް ދިރޭތަކެތި އާލާނުވާކަމުގައި ދިރާސާކުރާ ފަރާތްތަކުންބުނެއެވެ.\nLast edited on 16 ޖެނުއަރީ 2014, at 15:55\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 16 ޖެނުއަރީ 2014، 15:55 ގައެވެ.


SunOnline: America Iran aa dhekolhah alhaa fiyavalhuthakah bodethi baaruthakuge ehbaarulumeh neiy\nއެމެރިކާ އީރާނާ ދެކޮޅަށް އަޅާ ފިޔަވަޅުތަކަށް ބޮޑެތި ބާރުތަކުގެ އެއްބާުރުލުމެއް ނެތް\nއެމެރިކާއިން އީރާނާ ދެކޮޅަށް އަޅާ ދަތިކުރުމުގެ ފިޔަވަޅުތައް މާދަމާ އިޢްލާން ކުރާނެއެވެ. މިފިޔަވަޅުތައް އިޢްލާންކުރުމުގެ ކުރިން ދުނިޔޭގެ ބޮޑެތި ބާރުތަކުންވަނީ އެފިޔަވަޅުތަކަށް އެއްބާރުލުން ނުދޭނެ ކަމަށް ފާޅުގައި ބުނެފައެވެ.\nރަޝިޔާއަށް ބަލާއިރު އެގައުމުގެ ޚާރިޖީ ވުޒާރާއިން ނެރުނު ބަޔާނެއްގައި ބުނެފައިވަނީ އެމެރިކާއިން އީރާނާ ދެކޮޅަށް އަޅާ ދަތިކުރުމުގެ ފިޔަވަޅުތަކަށް އެއްބާރުލުން ނުދޭނެ ކަމަށާ އެތައް ގައުމެއް ބައިވެރިވާ އީރާނުގެ ނިއުކްލިޔަރ އެއްބަސްވުމުން އެކަހެރި ގޮތެއްގައި އެމެރިކާވަކިވެ އީރާނާދެކޮޅަށް ދަތިކުރުމުގެ ފިޔަވަޅުތައް އެޅުމަކީ ރަޝިޔާ ބަލައިގަންނާނެ ކަމެއް ނޫންކަމުގައެވެ. އަދި އީރާނުގެ ނިއުކްލިޔަރ އެއްބަސްވުމުގައި ރަޝިޔާ ދެމިއޮތުމުގެ އިތުރުން އީރާނާއެކު އިގްތިސާދީ އަދި ވިޔަފާރީގެ މުއާމަލާތްތައް ކުރުމުގައި ރަޝިޔާ ދެމިއޮންނާނެ ކަމަށްވެސް ރަޝިޔާގެ ޚާރިޖީ ވުޒާރާއިން ނެރުނު ބަޔާން ބުނެއެވެ.\nއެމެރިކާއިން އީރާނާ ދެކޮޅަށް އަޅާ ފިޔަވަޅުތަކާމެދު ކަންބޮޑުވާކަން ޔޫރަޕްގެ އިއްތިޙާދުންވެސް ވަނީ ހާމަކޮށްފައެވެ. 27 ގައުމު ހިމެނޭ ޔޫރަޕްގެ އިއްތިޙާދުގެ ޚާރިޖީ ވަޒީރު ފްރެޑްރިކާ މޮގިރީނީ ވިދާޅުވީ އީރާނުގެ ނިއުކްލިޔަރ އެއްބަސްވުން ދެމެހެއްޓުމަށާއި އީރާނާއެކު ވިޔަފާރީގެ މުއާމަލާތްތައް ކުރިޔަށްގެންދިޔުމަށް ޔޫރަޕުން މަސައްކަތްކުރާނެ ކަމުގައެވެ. އަދި އެމެރިކާގެ ފިޔަވަޅުތައް ބަލިކަށިކޮށް އީރާނާއެކު ވިޔަފާރީގެ މުއާމަލާތްތައް ކުރިޔަށްގެންދިޔުމަށް ޔޫރަޕުން ގާއިމްކުރާ ޕޭމަންޓް ނިޒާމު ގާއިމް ކުރުމުގެ މަސައްކަތް އަވަސްކުރާނެ ކަމަށްވެސް މޮގިރީނީ ވިދާޅުވިއެވެ.\nޗައިނާއިންވެސްވަނީ އެމެރިކާގެ ފިޔަވަޅުތަކަށް އެއްބާރުލުން ނުދޭނެ ކަމަށް ބުނެފައެވެ. ފަރަންސޭސިވިލާތާއި އިނގިރޭސިވިލާތަކީވެސް އީރާނުގެ ނިއުކްލިޔަރ އެއްބަސްވުމުގެ ބައިވެރިން ކަމަށްވާތީ އެދެގައުމުންވެސް ވަނީ އެމެރިކާގެ ފިޔަވަޅުތަކާ ދެކޮޅަށް ވާހަކަ ދައްކާފައެވެ.\nއެމެރިކާއިން އީރާނާދެކޮޅަށް އަޅާ ފިޔަވަޅުތައް މިމަހުގެ5ވަނަ ދުވަހު ތަންފީޒުކުރަން ފަށާއިރު އެ ފިޔަވަޅުތައް އަމާޒުކޮށްފައިވަނީ އީރާނުގެ ތެލުގެ ވިޔަފާރި އެއްކޮށް ހުއްޓުވައިގެން އީރާންގެ އިގްތިސާދު އިނދަޖައްސާލުމަށެވެ. އީރާނުގެ އިތުރުން އެގައުމުގެ ތެޔޮ ގަންނަ ގައުމުތަކާ ދެކޮޅަށްވެސް ފިޔަވަޅުއެޅުން އެމެރިކާގެ ދަތިކުރުމުގެ ފިޔަވަޅުތަކުގެ ޕެކެޖްގައި ހިމެނެއެވެ. ނަމަވެސް ދަތިކުރުމުގެ ފިޔަވަޅުތައް އަޅައިގެން އީރާން އިނދަޖައްސާލުމަކީ އެމެރިކާއަށް ކުރެވޭނެ ކަމެއް ނޫންކަމާ ދުނިޔޭގެ ގައުމުތަކުގެ މަސްލަހަތު އޮތްގޮތުން އީރާނުގެ ތެލުގެ ވިޔަފާރި އެމެރިކާއަށް ނުހުއްޓުވޭނެ ކަމަށް ތަޖްރިބާކާރުން ވިދާޅުވެއެވެ.\nއެމެރިކާ ވަނީ އެމެރިކާ އެދޭގޮތަށް ނިއުކްލިޔަރ އެއްބަސްވުމެއް އަލުން އެކުލަވާލުމަށްޓަކައި މަޝްވަރާ ކުރުމަށް އީރާނަށް ތަކުރާރުކޮށް ގޮވާލާފައެވެ. މިކަމަށްޓަކައި އީރާނުގެ ރައީސް ހަސަން ރޫހާނީއާ ބައްދަލުކުރުމަށް އެތައް ފަހަރަކު އެމެރިކާގެ ރައީސް ޑޮނަލްޑް ޓްރަމްޕް ހުށަހަޅުއްވާފައިވެއެވެ. ނަމަވެސް އީރާނުންވަނީ އެކަމާ ދެކޮޅު ހަދާފައެވެ.\nއީރާނާ ދެކޮޅަށް އެމެރިކާ އަޅާ ފިޔަވަޅުތަކުން އިސްތިސްނާ ވުމުގެ ފުރްސަތު އެމެރިކާއިން ދިނީ 8 ގައުމަކަށެވެ. އެއީ ކޮންގައުމުތަކެއްކަން އަދި ހާމަކޮށްފައެއް ނުވެއެވެ. އެމެރިކާގެ ފިޔަވަޅުތަކުން އިސްތިސްނާ ވުމުގެ ފުރްސަތު ލިބޭ ގައުމުތަކުގެ ތެރޭގައި އިންޑިޔާ ހިމެނޭކަމަށް އެގައުމުގެ ތެލާބެހޭ ވަޒީރު ދަރްމެންދްރާ ޕަރަދާން ވަނީ ވިދާޅުވެފައެވެ. ނިއުދިއްލީގައި ހޮނިހިރު ދުވަހު ނޫސްވެރިންނަށް ދެއްވި ބަޔާނެއްގައި ދަރްމެންދްރާ ވިދާޅުވީ އިންޑިޔާއިން އީރާނުގެ ތެޔޮގަތް ނަމަވެސް އިންޑިޔާއާ ދެކޮޅަށް ދަތިކުރުމުގެ ފިޔަވަޅުތައް ނާޅާނެކަމުގެ ޔަގީންކަން އެމެރިކާގެ ފަރާތުން ލިބިފައިވާ ކަމުގައެވެ. މިއީ ދުނިޔޭގައި ހިނގާ ޖިއޮޕޮލިޓިކަލް ސެނާރިއޯ ތަކާއެކު އީރާނުގެ ތެޔޮ އިންޑިޔާއަށް މުހިއްމުވާ ސަބަބާއި އޭގެ މިންވަރު އެމެރިކާގެ މަސްއޫލުވެރިންނަށް ވިސްނައި ދިނުމުގައި އިންޑިޔާއަށް ލިބުނު ކާމިޔާބެއް ކަމަށް އިންޑިޔާގެ ތެލާބެހޭ ވަޒީރު ސިފަކުރެއްވިއެވެ.\nއެމެރިކާގެ ފިޔަވަޅުތަކަކީ އދ. ން ބޭރުގައި އެމެރިކާ އެކަހެރި ގޮތެއްގައި އަޅާ ފިޔަވަޅުތަކަކަށްވާތީ އެފިޔަވަޅުތަކަށް ބޯލަނބާ ގައުމުތަކުން އެކަން ކުރަނީ އެމެރިކާ އަޅާފާނެ ދަތިކުރުމުގެ ފިޔަވަޅުތަކަކަށް ބިރުންނެވެ. އެމެރިކާ ދުނިޔޭގައި ގާއިމްކޮށްފައިވާ ޑޮލަރުގެ ނިޒާމުގެ ސަބަބުން އެމެރިކާގެ ދަތިކުރުމުގެ ފިޔަވަޅުތަކުގެ އަސަރު ގައުމުތަކަށް ވަރަށް ބޮޑެވެ. ނަމަވެސް ޑޮލަރުގެ ބާރު ކުޑަކުރުމަށް އެތައް ގައުމެއް ގުޅިގެން ގެންދަނީ ބޮޑެތި މަސައްކަތްތަކެއް ކުރަމުންނެވެ. މިކަމަށް އަމަލީ ސިފަ ގެނައުމަށް މަދުވެގެން ހައެއްކަ އަހަރު އަދި ނަގާނެ ކަމަށް ރިޕޯޓްތައް ބުނެއެވެ.\nއީރާނުން ބުނަނީ އެމެރިކާގެ ދަތިކުރުމުގެ ފިޔަވަޅުތައް ދެކެ ބިރު ނުގަންނަ ކަމަށާ އެމެރިކާ ދަނީ ބައިނަލްއަގްވާމީ މުޖްތަމައުގައި ވަރަށް ބޮޑަށް އެކަހެރިވަމުން ކަމުގައެވެ. ޓްރަމްޕް ގެ ވެރިކަމުގައި އެމެރިކާ އޮތީ ކުރިން އޮތްހާލަތަށްވުރެ އިގްތިސާދީ ގޮތުންނާއި ވިޔަފާރީގެ ގޮތުން މާބަލިކަށި ހާލަތެއްގައި ކަމަށާ އީރާނާ މުއާމަލާތް ކުރާ ބައެއް ގައުމުތަކަށް ޚާއްސަ އިސްތިސްނާ ތަކެއްދޭން އެމެރިކާއަށް މަޖްބޫރުވީވެސް އެމެރިކާގެ ބަލިކަށިކަމުން ކަމަށް އީރާނުގެ މަސްއޫލުވެރިން ވިދާޅުވެއެވެ.\nއެމެރިކާގެ ދަތިކުރުމުގެ ފިޔަވަޅުތަކުގެ ސަބަބުން އީރާނުގެ އިގްތިސާދަށް ވަރަށް ބޮޑު ލޮޅުމެއް އަރާނެ ކަމަށް ތަޖްރިބާކާރުން ވިދާޅުވެއެވެ. ނަމަވެސް ދުނިޔޭގެ މަސްރަހު މިހާރު އޮތްގޮތުން އީރާނާ ދެކޮޅަށް އަޅާ ދަތިކުރުމުގެ ފިޔަވަޅުތައް ދެމެހެއްޓުމަކީ އެމެރިކާ ވަރަށްބޮޑު އަގެއް ދައްކަންޖެހޭނެ ކަމެއްކަމަށްވެސް ތަޖްރިބާކާރުން ދެކެއެވެ.


Kaiveni Party Akah 15 Million Rufiya Haradhu Kohfi - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ - 15 ގަޑިއިރު ކުރިން\nކައިވެނި ޕާޓީ އަކަށް 15 މިލިއަން ރުފިޔާ ޚަރަދު ކޮށްފި\nރަޗެލް އާއި ކެން\nޗައިނާގެ މުއްސަނދި ދެމަފިރިއެއްގެ ހުރި އަންހެން ދަރިފުޅުގެ ކައިވެންޏަށް މަދުވެގެން އަށްލައްކަ ޕައުންޑް ޚަރަދު ކޮށްފިއެވެ. އެއީ ދިވެހި ރުފިޔާ އިން ބަލާނަމަ 15 މިލިއަން ރުފިޔާ އެވެ.\nރަޗެލް ވީ އާއި ކެންގެ ކައިވެނި އޮތީ އޭޕްރިލް މަހު ސިންގަޕޫރުގައެވެ. ތިން ބަޔަކަށް ބަހާލައިގެން ކައިވެނި ޕާޓީ ކުރިއަށް ގެންދިޔައެވެ. އޭގެ ތެރެއިން އެންމެ ބޮޑު ޚަރަދެއް ކުރީ މާމެޑް ތީމް އަށް ކުރިއަށް ގެންދިޔަ ޕާޓީ އަށެވެ.\nމިތީމަށް ކުރިއަށް ގެންދިޔަ ޕާޓީ އޮތީ މަޝްހޫރު އެކްއޭރިއަމްއެއްގައެވެ. މާމެޑްގެ ހެދުމުގައި ކައިވެނި ކުރި އަންހެން މީހާ އާއި އަދި އޭނާގެ އެކުވެރިން ވެސް އެކްއޭރިއަމްގެ ތެރެއަށް އެރި ފޮޓޯތައް ނަގާފައިވެއެވެ.\nމަޝްހޫރު ރެސްޓޯރެންޓެއްގައި ބޭއްވި ކައިވެނީގެ "ރަސްމީ ހަފްލާ" އަށް ވެސް ބޮޑު ޚަރަދެއް ކޮށްފައި ވެއެވެ. 600 މެހެމާނުންނަށް ދައުވަތު ދީގެން ބޭއްވި އެޕާޓީގައި ހަމައެކަނި ކެއުމަށް ކޮންމެ މީހަކަށް ހާހަކަށް ވުރެ ގިނަ ޑޮލަރު ޚަރަދު ކުރިއެވެ.\nރަޗެލް އަކީ ޗައިނާގައި ފެޝަންގެ ވިޔަފާރި ކުރާ މަހުޖަނެއްގެ ދަރިއެކެވެ.\nރަޗެލް އާއި ކެންގެ ކައިވެނީގެ ހުރިހާ މަންޒަރުތަކެއް ވަނީ "ކްރޭޒީ ރިޗް އޭޝިއަން" ޝޯވ ގައި ދައްކާފައެވެ. އެ ޑޮކިއުމެންޓްރީގައި ވާހަކަދައްކަމުން ރަޗެލް ބުނީ އޭނާ ކެން އާއި ކައިވެނި ކުރަން ބޭނުންވީ ކެން ރީތި ވުމުން ކަމަށާއި ފުރަތަމަ ފޭސްބުކް އިން ކެން ފެނުމުން ވެސް ކައިވެނި ކުރަން ވަގުތުން ބޭނުންވި ކަމަށެވެ.\nއޭޝިއާގެ ގިނަ މަހުޖަނުން އެމީހުންގެ ދަރިންނަށް ވަރަށް ބޮޑެތި ކައިވެނި ޕާޓީތައް ބާއްވައެވެ. ބައެއް މީހުންގެ ހައެއްކަ މިލިއަން ޑޮލަރު ވެސް ކައިވެނި ޕާޓީތަކަށް ޚަރަދު ކުރެއެވެ.\nމެއި 22, 2019 03:44\nކަލޯ ތީ އެއްވެސް އެއްޗެއް ނޫން. މި ރާއްޖެ އަށް އެބަ އާދޭ4މިލިއަން ޑޮލަރު ޙަރަދު ކޮއްފަ. މުޅި ރަށް އެއްކޮށް ކުއްޔައް ނަގައިގެން.\nމެއި 22, 2019 14:40\nޢަހަރެން ހަމަ އަޖައިބު


BREAKING NEWS: Narudhoo In 8 Ge Eh Quarantine Koffi - Vaguthu\nނަރުދޫން އަށް ގެއެއް ކަރަންޓީން ކޮށްފި\nށ.އަތޮޅު ނަރުދޫން އަށް ގެއެއް ކަރަންޓީން ކޮށްފިއެވެ.\nނަރުދޫން ދިވެއްސަކު ކޮވިޑް-19 އަށް ފައްސި (ޕޮޒިޓިވް) ވެފައިވާ ކަމަށް އެރަށު ކައުންސިލުން މިއަދު ވަނީ ވިދާޅުވެފައެވެ. ނަމަވެސް އެރަށުން މީހަކު ކޮވިޑް-19 އަށް ފައްސި (ޕޮޒިޓިވް) ވެފައިވާކަން އަދި މިހާތަނަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިއުލާނެއް ނުކުރެއެވެ.\nނަރުދޫ ކައުންސިލްގެ ރައީސް އަހުމަދު އާރިފް "ވަގުތަށް" ވިދާޅުވީ އެ ރަށުން ކޮވިޑް-19 އަށް ފައްސިވީ މާލެ އިން އެ ރަށަށް ދިޔަ މީހެއް ކަމަށެވެ. އަދި އެމީހާ ކޮވިޑް-19 އަށް ފައްސިވެފައިވާ ކަން އެންގީ މިއަދުގެ ވަގުތެއްގައި ކަމަށް ވެސް އަހުމަދު އާރިފް ވިދާޅުވިއެވެ.\nނަރުދޫގެ އިތުރުން ށ.އަތޮޅުގެ އެހެން ބައެއް ރަށްރަށާއި ނ.އަތޮޅުގެ ބައެއް ރަށްރަށާއި ހއ.އަތޮޅުގެ ދެރަށެއް ވެސް ވަނީ މިހާރު ކަރަންޓީން ކޮށްފައެވެ. އެރަށްތައް ކަރަންޓީން ކޮށްފައި ވަނީ މާލެ އިން ފުރައިން އެރަށްތަކަށް ދަތުރު ކުރި އަމާޒު ނަމަކަށް ކިޔާ ބޯޓެއްގެ ކެޕްޓަން ކޮވިޑް-19 އަށް ފައްސި (ޕޮޒިޓިވް) ވުމުންނެވެ.\nއޭޕްރީލް 27, 2020 16:08\n17 ގެ ކަރަންޓީން ކޮއްފަ އޮތީ ކައުންސިލުން


SunOnline: Gulhifalhu adhi Thilafushin bin dhookurun medhukandaalaifi\nޝަފްނާ ހުސައިން 08 Jan 2021, 13:44\nތިލަފުށި އަދި ގުޅިފަޅުން ބިން ދޫކުރުން ވަގުތީގޮތުން މެދުކަނޑާލުމަށް ނިންމައިފި އެވެ.\nހައުސިން ޑިވެލޮޕްމަންޓް ކޯޕަރޭޝަން ލިމިޓެޑް (އެޗްޑީސީ) އިން ނެރުނު ބަޔާނެއްގައި ބުނީ، އެ ކޯޕަރޭޝަނާއި ގްރޭޓާ މާލޭ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް) އެއްކޮށްލުމާ ގުޅިގެން، ހުޅުމާލެ ތިލަފުށި އަދި ގުޅީފަޅު ހިމެނޭގޮތަށް ގްރޭޓާ މާލޭ އޭރިއާ ތަރައްގީކުރަން ކުރަންޖެހޭ އެންމެހާ މަސައްކަތްތައް ސަރުކާރުގެ މަޝްވަރާއާއި ލަފާގެ މަތިން ކުރަމުން އަންނަ ކަމަށެވެ.\nއެގޮތުން، ތިލަފުށި އަދި ގުޅިފަޅުން ބިންދޫކުރުމާއި ބިން ބޭނުންކުރުމަށް އެކުލަވާލާފައިވާ އުސޫލުތަކާއި ގަވާއިދުތައް މުރާޖައާކުރުމުގެ މަސައްކަތް ކުރިއަށް ދާކަމަށް ބަޔާނުގައިވެ އެވެ.\nއޭގެ އިތުރުން މިވަގުތު ދޫކޮށްފައިވާ ބިންތަކުގެ މައްސަލަތައް ހައްލުކުރުމުގެ މަސައްކަތް ވެސް ކުރިއަށް ދާކަމަށް އެޗްޑީސީން ބުންޏެވެ.\nއެހެންކަމުން ވަގުތީގޮތުންނާއި އެހެނިހެން ބޭނުންތަކަށް ތިލަފުށި އަދި ގުޅިފަޅުން ބިން ދޫކުރުން ވަގުތީގޮތުން މެދުކަނޑާލުމަށް އެ ކޯޕަރޭޝަނުން ނިންމާފައިވާކަމަށް ބަޔާނުގައިވެ އެވެ.\nއެޗްޑީސީން ބުނީ ވަގުތީ ގޮތުންނާއި ދާއިމީގޮތުން އިތުރަށް ދޫކުރެވެން ހުރި ބިންތައް ދޫކުރުމަށް ކުރަންޖެހޭ މަސައްކަތްތައްކޮށް ނިމުމުން، އެ ބިންތަކަށް އެދުމުގެ ފުރުސަތު ހުޅުވާލާނެ ކަމަށެވެ.\nޖީއެމްއައިޒެޑްއެލް އަކީ ރައީސް ޔާމީންގެ ސަރުކާރުގައި ތިލަފުއްޓާއި ގުޅީފަޅު މެނޭޖްކުރުމަށް އުފެއްދި ކުންފުންޏެކެވެ. އަދި އެޗްޑީސީއަކީ ހަމައެކަނި ހުޅުމާލެ މެނޭޖް ކުރާ ކުންފުންޏެކެވެ. ނަމަވެސް މި ސަރުކާރުން ވަނީ ދެ ކުންފުނި އެއްކޮށްލައިފަ އެވެ.\nއަދި ޖީއެމްއައިޒެޑްއެލްގެ އެންމެހާ އެސެޓްސް، ލައިބިލިޓީސް، މުއައްޒަފުން އަދި ހުރިހާ އެއްބަސްވުންތަކާއި ކުންފުނީގެ މައްޗަށް އޮތް އެންމެހާ އިލްތިޒާމްތަކާއި ޒިންމާތައް އެޗްޑީސީއަށް ބަދަލުކުރުމަށް ވަނީ ނިންމައިފަ އެވެ.\nއެހެންކަމުން، އެ ނިންމުމާ ގުޅިގެން އެކުންފުންޏާއެކު ހެދިފައިވާ އެއްބަސްވުންތަކަށާއި ލިޔެކިޔުންތަކަށް ގެންނަންޖެހޭ އެންމެހާ ބަދަލުތައް ގެނައުމަށް އަންނަނީ މަސައްކަތް ކުރަމުންނެވެ.


Shakuvaa eh balan vegen MTCC ge AGM faskohfi\nޝަކުވާއަކާ ގުޅިގެން އެމްޓީސީސީ އަހަރީ ޖަލްސާ ފަސްކޮށްފި\nއެމްޓީސީސީ އިން 2017 ވަނަ އަހަރު ބޭއްވި އަހަރީ އާއްމު ޖަލްސާ: ސެޑިއުލްކޮށްފައިވާ ޖަލްސާ މިހާރު ވަނީ ފަސްކޮށްފައި -- އަވަސް ފޮޓޯ\nއެމްޓީސީސީން މިރޭ ބާއްވަން ކަނޑައަޅާފައި އޮތް އެ ކުންފުނީގެ މިދިޔަ އަހަރުގެ އަހަރީ އާއްމު ޖަލްސާ ފަސްކޮށްފި އެވެ.\nސަރުކާރާއި ރައްޔިތުން ހިއްސާވާ ކުންފުނި އެމްޓީސީސީ އިން ނެރެފައިވާ ނޫސް ބަޔާނެއްގައި ބުނި ގޮތުގައި އެ ކުންފުނީގެ އަހަރީ އާއްމު ޖަލްސާ ފަސް ކުރަން ނިންމީ، ޖަލްސާއަށް ޕްރޮކްސީ މެދުވެރިކޮށް ބައިވެރިވާން ޕްރޮކްސީ ފޯމު ހުށަހެޅުމުގައި ސުވާލު އުފެދޭ ފަދަ ކަމެއް ހިނގައިވާ ކަމުގެ ޝަކުވާ، ޑިރެކްޓަރު ކަމަށް ނޮމިނޭޓް ވެފައިވާ ބައެއް ފަރާތްތަކުން ހުށަހެޅުމުން ކަމަށެވެ.\nއެކަން ބަލަން ބޭނުންވުމުން މިރޭ ބާއްވަން ނިންމާފައިވާ އަހަރީ އާއްމު ޖަލްސާ ފަސް ކުރަން އެ ކުންފުނީގެ ޑިރެކްޓަރުންގެ ބޯޑުން ނިންމީ އެވެ.\nއެމްޓީސީސީ އިން ބުނި ގޮތުގައި އަހަރީ އާއްމު ޖަލްސާ ދެން ބާއްވާނެ ތާރީހެއް ފަހުން އިއުލާނު ކުރާނެ ކަމަށެވެ.\nއެމްޓީސީސީ އަހަރީ އާއްމު ޖަލްސާ ބާއްވަން ތައްޔާރުވާއިރު އެ ކުންފުނިން ވަނީ މިދިޔަ އަހަރުގެ ފައިދާ ނުބަހަން ނިންމާފަ އެވެ.\nރާއްޖޭގެ ހިއްސާގެ ބާޒާރުގައި އިންވެސްޓްކޮށްފައިވާ އެންމެ ޒަމާންވީ އެއް ކުންފުނި ކަމަށްވާ އެމްޓީސީސީ އިން 2017 ވަނަ އަހަރު ފައިދާ އިން ހިއްސާ އަކަށް މިދިޔަ އަހަރު ވަނީ 20.9 މިލިއަން ރުފިޔާ ބަހާފަ އެވެ. އެއީ ފަސް ރުފިޔާގެ މޫނުމަތީ އަގުގެ ހިއްސާ އަކަށް ފައިދާގެ ގޮތުގައި 2.6 ރުފިޔާ އެވެ. އަދި މި އަދަދު ބަހަން އެ އަހަރު ނިންމުމާއެކު އެ ކުންފުނީގައި 1980 ވަނަ އަހަރުން ފެށިގެން ގަތް ކޮންމެ ހިއްސާ އަކަށް 52 ރުފިޔާގެ ފައިދާ އެއް ޖެހުނެވެ.\nއެމްޓީީސީސީ އަށް މިދިޔަ އަހަރުގެ ވަނީ ބޮޑު ގެއްލުމެއް ވެފަ އެވެ. މިދިޔަ އަހަރުގެ ފަހު ކުއާޓަރުގައި އެ ކުންފުންޏަށް ލިބިފައިވަނީ 2.9 މިލިއަން ރުފިޔާ އެވެ. ނަމަވެސް 2017 ވަނަ އަހަރު 97 މިލިއަން ރުފިޔާ ލިބިފައިވެ އެވެ. އެހެންވެ، މިއީ ސާފު ފައިދާ ބޮޑުތަން ދައްވުމެކެވެ. އަދި މި އަހަރުގެ ފުރަތަމަ ތިން މަހު ވެސް ވަނީ ބޮޑު ގެއްލުމެއް ވެފަ އެވެ. ފުރަތަމަ ތިން މަހު އެ ކުންފުންޏަށް 45 މިލިއަން ރުފިޔާ ގެއްލުންވެފައިވެ އެވެ.\nއެމްޓީސީސީން "ހިނިތުންވުމާއެކު" ކެމްޕޭން ފަށައިފި\nދ. އަތޮޅަށް އެމްޓީސީސީ އިން ފެރީގެ ހިދުމަތް ފަށައިފި\nއެމްޓީސީސީއިން މިދިޔަ އަހަރު 15 މިލިއަން މީހުން އުފުލައިދިން


Vidal Inter Milan aai gulhumaa gaathah\nވިދާލް އިންޓަ މިލާންއާއި ގުޅުމާ ގާތަށް\nބާސެލޯނާ ދޫކޮށް އަޓޫރޯ ވިދާލް އިންޓަ މިލާން އާއި ގުޅުމައި ވަރަށް ގާތަށް ޖެހިލައިފިކަމަށް ޔޫރަޕުގެ މީޑިއާތަކުން ރިޕޯޓް ކޮށްފިއެވެ.\nވިދާލްގެ މެޑިކަލް ޓެސްޓުތައް ފުރިހަމަ ކުރެވެމުން އަންނަ ކަމަށައި ކުރިއަށް އޮތް 24 ގަޑިއިރުތެރޭ އޭނާ އިންޓަގެ ކުޅުންތެރިޔެއްގެ ގޮތުގައި އިއުލާނު ކުރާނެކަމަށްވެސް މީޑިއާތަކުގައި ވަނީ ރިޕޯޓް ކޮށްފައެވެ.\nފުޓްބޯޅަ މަސްދަރުތަކުން ހާމަކުރާ ގޮތުގައި ބާސެލޯނާ ދޫކޮށް 33 އަހަރުގެ ވިދާލް އިންޓަ އާއި ގުޅެނީ ހިލޭ ޓްރާންސްފާއެއްގައެވެ. ނަމަވެސް، ދެ ކްލަބުގެ ދެމެދުގައި ވެފައިވާ އެއްބަސްވުމުގެ ދަށުން އިންޓައާއެކު ވިދާލް މުބާރާތެއް ކާމިޔާބު ކޮށްފިނަމަ ބޯނަސްގެ ގޮތުގައި ބާސެލޯނާއަށް 1 މިލިއަން ޔޫރޯ އިންޓަ މިލާން ދައްކަން ޖެހެއެވެ.\nދެ އަހަރު ދުވަހުގެ އެއްބަސްވުމެއްގައި ވިދާލް ސޮއި ކުރާނެކަމަށް ހަބަރު ފެތުރިފައިވާއިރު އޭނާއަށް މި ސީޒަނުގައި5މިލިއަން އަދި ޖެހިގެން އަންނަ ސީޒަނުގައި7މިލިއަން ޔޫރޯ މުސާރައިގެ ގޮތުގައި ލިބޭނެކަމަށްވެއެވެ.\nވިދާލް ވަނީ އިންޓަގެ މިހާރުގެ ކޯޗް ކޮންޓޭއާއެކު ޔުވެންޓަސްގައި ގިނަ ކާމިޔާބީތަކެއް ހާސިލްކޮށްފައެވެ. އެގޮތުން ކޮންޓޭގެ އިރުޝާދުގެ ދަށުން ވިދާލް ވަނީ ޔުވެންޓަސްއާއެކު ޖެހިޖެހިގެން ތިން ސީޒަނުގައި އިޓާލީ ލީގް ކާމިޔާބު ކޮށްފައެވެ.


23 ނޮވެމްބަރ 2020 - 07:59\nމި ފިލްމަކީ މީގެ ތިން އަހަރު ކުރިން މަސައްކަތް ނިމުނު ނަމަވެސް ރިލީޒްނުކުރެވި ދިގުލައިގެން ގޮސްފައި އޮތް ފިލްމެކެވެ. އެކްޝަން ތުރިލާއެއްގެ ގޮތުގައި ގެނެސްދޭ "ތޯރްބާޒް" އަކީ ގިރިޝް މަލިކް ޑައިރެކްޓްކޮށްފައިވާ ފިލްމެކެވެ. ސަންޖޭއާ އެކު މީގެ ބަތަލާގެ ރޯލު ކުޅެފައި ވަނީ ނަރުގިސް ފަޚްރީ އެވެ.\n"ތޯރްބާޒް" ގެ އިތުރު ކާސްޓުންގެ ތެރޭގައި ރާހުލް ދޭވް، ރާހުލް މިތުރާ އަދި ޕްރާންޝް ޗޯޕްރާ ހިމެނެ އެވެ.\nދާދި ފަހުން ފުއްޕާމޭގެ ކެންސަރަށް ފަރުވާ ވެސް ހޯދި ސަންޖޭ އެންމެ ފަހުން ފެނިފައި ވަނީ އޮގަސްޓް މަހު ޑިޒްނީ ޕްލަސް ހޮޓްސްޓާ އިން ޕްރިމިއާކުރި "ސަޅަކް 2" އިންނެވެ.\nސަންޖޭގެ ކުރިއަށް ހުރި ފިލްމުތަކުގެ ތެރޭގައި "ބޫޖް: ދަ ޕްރައިޑް އޮފް އިންޑިއާ" އާއި "ޕްރިތުވީރާޖް" އާއި "ކޭޖީއެފް: ޗެޕްޓާ 2" ހިމެނެ އެވެ.\nފިލްމު ކުޅުން ހުއްޓާލައި ދާދި ފަހުން ބުރުގާ އެޅި ބޮލީވުޑްގެ ބަތަލާ ސަނާ ޚާން ކައިވެނިކޮށްފި އެވެ.\n"ވަޖާ ތުމް ހޯ" ފަދަ ފިލްމުތައް ކުޅުނު ބަތަލާ ކައިވެނިކުރީ، މީޑިއާތަކުން ރިޕޯޓްކޮށްފައިވާ ގޮތުގައި ގުޖުރާތުގެ ސޫރަތުގައި ބޭއްވި ހަފުލާއެއްގައި މުފްތީ އަނަސް ކިޔާ މީހަކާ އެވެ. އެ ދެ މީހުންގެ ކައިވެނީގެ ހަފުލާގެ ތެރެއިން ނަގާފައިވާ ވީޑިއޯތަކެއް ވެސް ސޯޝަލް މީޑިއާގައި ދައުރުވެފައިވެ އެވެ. އޭގައި ދެ މީހުން ކައިވެނީގެ ހުދު ހެދުމުގައި ވަރަށް އުފަލުން ތިއްބައި ފެނެ އެވެ.\nސަނާ ފިލްމު ކުޅުން ހުއްޓާލިކަން އިއުލާންކޮށް ބުނެފައި ވަނީ އޭނާގެ ހަޔާތް ދެން ބައްޓަންވެގެން ދާނީ އާޚިރަށް ކާމިޔާބުކުރުމަށް ކަމަށެވެ.\nއަކްޝޭގެ ދައުވާ އަށް އިންކާރު\nޖޫން މަހު މަރުވި އެކްޓަރު ސުޝާންތު ސިންގް ރާޖްޕޫތުގެ މަރާއި އަކްޝޭ ކުމާރާ ގުޅުވައިގެން ދެއްކި ވާހަކަތަކާ ގުޅިގެން ލިބުނު ގެއްލުމުގެ ބަދަލަށް 500 ކްރޯޑް ރުޕީސް ހޯދަން ކުރި ދައުވާ އަށް ރާޝިދު ސިއްދީގީ އިންކާރުކޮށްފި އެވެ.\n[#AkshayKumar DEFAMATION NOTICE]\nYouTuber Rashid Siddiqee refuses to pay Rs. 500 crores in reply to the defamation notice served upon him by Bollywood Actor #AkshayKumar yesterday.@akshaykumar #RashidSiddiqee #Defamationnotice pic.twitter.com/atZlVPOKGC\nއޭނާ ބުނީ އަކްޝޭއާ ބެހޭ ގޮތުން ދޮގު ވާހަތަކެއް ނުދައްކާ ކަމަށާއި އަކްޝޭ ދައުވާކުރަނީ ބިރު ދައްކައި ފުރައްސާކުރުމުގެ ގޮތުން ކަމަށެވެ. އަދި އެއީ ހިޔާލުފާޅުކުރުމުގެ މިނިވިންކަމާ ދެކޮޅަށް ކުރާ ބޭކާރު ދައުވާއެއް ކަމަށާއި އަކްޝޭއާ ބެހޭ ގޮތުން ދެއްކި ވާހަކަތަކެއް ދެއްކީ އެހެން މީޑިއާތަކުން ފެތުރި ވާހަކަތަކެއް މަސްދަރުތަކަށް ބަލައިގެން ކަމަށް ވެސް ބުންޏެވެ. އެހެންވެ އޭނާގެ މައްޗަށް އެކަނި އަކްޝޭ ދައުވާކުރުމަކީ ތާކުންތާކު ޖެހޭ ކަމެއް ނޫން ކަމަށް ވެސް ރާޝިދު ބުންޏެވެ.\nއަކްޝޭގެ ދައުވާގައި ބުނެފައިވާ ގޮތުގައި ސުޝާންތުގެ މަރުގެ މައްސަލާގައި ތުހުމަތުތަކެއް ކުރެވުނު ލޯބިވެރިޔާ ރިއާ ޗަކްރަބަތީ ސިއްރިޔާތުން ކެނެޑާ އަށް ފޮނުވަން އަކްޝޭ މަސައްކަތްކޮށްފައިވެ އެވެ. އަދި ފިލްމު "އެމްއެސް ދޯނީ: ދި އަންޓޯލްޑް ސްޓޯރީ" ކުޅެން ސުޝާންތަށް ލިބުމުން އެކަމާ ހިތްހަމަނުޖެހިގެން އޭނަގެ ކެރިއަރު ހަލާކުކޮށްލަން ވެސް އަކްޝޭ މަސައްކަތްކޮށްފައި އެވެ.\nރާޝިދު ބުނެފައިވާ ގޮތުގައި އޭނާ އަށް އަކްޝޭ ކުރާ ދައުވާ އަނބުރާ ނުނަގައިފި ނަމަ އޭނާގެ ދައުވާކުރަން ކޯޓަށް ހުށަހަޅާނެ އެވެ.\nގޭންގްސްޓާރު ޑޫބޭގެ ރޯލަށް މަނީޝް\nއިންޑިއާގެ ފުލުހުންގެ ހަމަލާއެއްގައި ޖުލައި މަހު މަރުވި ނުފޫޒު ގަދަ ގޭންގްސްޓާރު ވިކާސް ޑޫބޭގެ ވާހަކަ ކިޔައިދޭ ވެބް ސީރީޒެއް ހަދަން ޑައިރެކްޓަރު ހެންސަލް މެހެތާ އިއުލާންކޮށްފައި ވަނިކޮށް ޑޫބޭގެ ވާހަކަ ކިޔައިދޭ ފިލްމެއް "ހަނަކް" ގެ ނަމުގައި އިއުލާންކޮށްފި އެވެ.\nމި ފިލްމުގައި ޑޫބޭގެ ރޯލް ކުޅެނީ "ކަހާނީ ގަރް ގަރް ކީ" އާއި ކުރީގެ "ކަސޯޓީ" އަދި "ތަންތުރާ" ފަދަ ސިލްސިލާތަކުން ފެނިފައިވާ ޓީވީ އެކްޓަރު މަނީޝް ގޮއެލް އެވެ.\n"ހަނަކް" ގެ ޝޫޓިން މި މަހުގެ 27 ގައި ރަސްމީކޮށް މަދިޔަ ޕްރަދޭޝްގައި ފަށަން ހަމަޖެހިފައިވާ އިރު، ފިލްމުގެ ޑައިރެކްޓަރަކީ މަނީޝް ވަތުސަލިއާ އެވެ. މި ފިލްމު ހަދަނީ މިރުދުލް ކަޕިލް ލިޔެފައިވާ "މޭ ކާންޕޫރު ވާލާ" އަށް ބިނާކޮށެވެ.\n"ހަނަކް" ސިނަމާތަކަށް ގެންނާނީ އަންނަ އަހަރުގެ މާޗް މަހުގެ ތެރޭގަ އެވެ.\nބޮލީވުޑް ބޮލީވުޑް ކައިވެނި ޓްރެއިލާ ސަންޖޭ ދަތު އަކްޝޭ ކުމާރު ސްޓްރީމިން ޓީވީ


Muzaaharaain emmenge hiyththah athuli fuluhunge foto\nމުޒާހަރާއިން އެންމެންގެ ހިތްތައް އަތުލި ފުލުހުންގެ ފޮޓޯ\nރާއްޖޭގެ ސިޔާސީ މަސްރަޙް ހަލަބޮލިވެފައިވާ މި ދުވަސްވަރުގައި އެންމެ ގިނަ ފާޑުކިޔުންތައް އަމާޒުވާ އެއްފަރާތަކީ ފުލުހުންނެވެ. މުޒާހަރާތަކުގައި ފުލުހުންގެ އަމަލުތައް ހުންނަ ގޮތުގެ ވާހަކައެވެ. އާންމު ރައްޔިތުންނަށް އަނިޔާ ކުރާ ވާހަކައެވެ. ވަކިން ޚާއްޞަކޮށް އިދިކޮޅު ފަރާތްތަކުގެ މީޑިއާތަކުން ކުރާ ކަވަރޭޖްތަކުގައި މިވާހަކަ ގިނައެވެ. ސޯޝަލް މީޑިއާގައި ވެސް ސަރުކާރާ އިދިކޮޅު ފަރާތްތަކުން ފުލުހުންނާ ދިމާއަށް އިނގިލި ދިއްކޮށް ފުލުހުން ކުއްވެރިކޮށް ދައްކާ ވާހަކަ ގިނައެވެ. ވަކިވަކި ފުލުހުންގެ ފޮޓޯ ސޯޝަލް މީޑިއާއަށް ލުމަށްފަހު އެކިގޮތްގޮތަށް އިންޒާރުދޭތަން ވެސް ފެނެއެވެ. ނަމަވެސް އިއްޔެގެ މުޒާހަރާއިން ފެނިގެންދިޔަ ފުލުހުންގެ ޚާއްޞަ3ފޮޓޯއެއް ސޯޝަލް މީޑިއާގައި ހަލުވި ކަމާއެކު ދައުރުވަމުންދާއިރު އެ ފޮޓޯތަކަށް މީހުން ކޮށްފައިވާ ތައުރީފުވެސް މަދެއްނޫނެވެ. ސަރުކާރު ހިންގާ މައި ޕާޓީ، ޕީޕީއެމުން ގެންދަނީ އިދިކޮޅު ފަރާތްތަކުން ހިންގާ ސޯޝަލް މީޑިއާގެ ގުރޫޕްތަކަށް މި ފޮޓޯތައް އަޕްލޯޑުކޮށް ފުލުހުންނަކީ ރައްޔިތުންނާ ދެކޮޅު ބައެއް ނޫންކަމަށް ބުނަމުންނެވެ. ފުލުހުންގެ މަސައްކަތަށް ސެލިއުޓް ދެމުންނެވެ.\nފުލުހުންގެ މަސައްކަތަކީ ގައުމުގައި އަމަން އަމާންކަން ގާއިމުކުރުމެވެ. ކޮންމެ ފިކުރެއްގެ ކޮންމެ މީހަކު ނުވަތަ ބައެއް ކަމުގައި ވިޔަސް ފުލުހުންގެ ވާޖިބަކަށް ވެފައި އޮންނަނީ ރައްޔިތުންނަށް އަމާން ވެއްޓެއް ގާއިމުކޮށް ދިނުމަށްޓަކައި ގައުމުގެ އަމާންކަން ނަގާލާ ބަޔަކު ހުއްޓުވުމެވެ. އެއީ ފުލުހުންގެ ވާޖިބެވެ. އެއީވެސް ހަމަ ދިވެހި ރައްޔިތުންނެވެ. ދިވެހި މަންމައަކާއި ބައްޕައެއްގެ ދަރިންނެވެ. ފުލުހުންގެ ވެސް ދައްތައިންނާއި ބޭބެއިން ތިބޭނެއެވެ. އަނބިންނާއި ފިރިން އަދި ދަރިންވެސް ތިބޭނެއެވެ. ކޮއްކޮއިންނާއި ފަހަރިން އަދި ޅިޔަނުންނާއި އެކުވެރިންވެސް ތިބޭނެއެވެ. މީސްކޮޅު މަދު މި ރާއްޖޭގެ ގިނަ ވާނީ އާއިލީގޮތުން ކޮންމެވެސް ހިސާބަކުން ތިމާގެ އާއިލީ މީހުންނެވެ. ފުލުހުންނަކީ ވެސް ހަމަ ހިތްހެޔޮ ދިވެހިންނެވެ. ގައުމަށް ހެޔޮއެދޭ ގައުމުގެ ދަރިންނެވެ.\nސިޔާސީ މަސްރަޙު ހަލަބޮލިވެގެންދާ މިފަދަ ކޮންމެ ދަނޑިވަޅެއްގައި އަރާމެއް ނެތި މަސައްކަތް ކުރަން ޖެހޭ އެއްބަޔަކީ ހަމަ ދިވެހި ފުލުހުންނާއި ސިފައިންނެވެ. މުޒާހަރާތައް ކޮންޓްރޯލް ކުރުމާއި ގާނޫނާއި ޚިލާފުވެ އަމުރަށް ބޯ ލެނބުމެއްނެތި ކަންތައްތައް ކުރާ ފަރާތްތަކާ މެދު ފިޔަވަޅު އެޅުމަކީ ފުލުހުންގެ މަސައްކަތުގެ ބަޔެކެވެ. މިފަދަ މަސައްކަތް ތަކުގައި ބައެއްފަހަރު ރައްޔިތުންގެ ފަރާތުން ފުލުހުންނަށް ވެސް އަނިޔާ ލިބޭތަން އާދެއެވެ. ހަމަ އެހެންމެ ފުލުހުންގެ ފަރާތުން ރައްޔިތުންނަށް ވެސް އަނިޔާލިބެއެވެ. ހަމަ ހަމަ ނަޒަރަކުން ބަލާއިރު މިފަދަ ހާދިސާތައް ހިނގާފައި ހުންނަނީ ހަމަ ކޮންމެވެސްއެއްފަރާތަކުން ދޫނުދީ ދެކޮޅުވެރިކަން ދެއްކުމުގެ ނަތީޖާއެއްގެ ގޮތުންނެވެ.\nމީގެ އަހަރުތަކެއް ކުރިން އެމްޑީޕީން އައްޑޫގައި ކުރި މުޒާހަރާއެއްގައި ޕިކަޕެއްގެ ދަށުވެ ދެފައި ޒަޚަމްވެ އަނިޔާލިބިގެން ދިޔަ ފުލުހެއްގެ ހަނދާންތައް މަދު ބަޔަކު ނަމަވެސް ހަނދާން ހުންނާނެއެވެ. އެހާދިސާ ހިނގިވަގުތު އެމްޑީޕީއަށް ސަޕޯޓް ކުރާ ޕާޓީގެ އިސްސަފުގައި މަސައްކަތް ކުރާ އަންހެން ކަނބަލަކު ބުނެލި ޖުމުލަ މިހާރުވެސް ތާޒާކަމާއެކު ހަނދާނުގައި އެބަހުއްޓެވެ.\n"އަދި އެކަތި ހަނާކޮށްލާ. ހުރިހާ އެއްޗެއް ތިހެން މަރާ ހުސްކޮށްލާ" އެމީހާގެ މި ޖުމުލަ އަޑު އިވުމުން ހިތުގައި ޖެހުނެވެ. އޭރު ކުރިމަތީގައި ލިބުނު ވޭނުގައި ކުކުރަމުން ދިޔަ ފުލުސް މީހާ ވެސް ލޮލުގެ ކުރިމަތިން ފެންނަން އޮތެވެ. އެއީވެސް ހަމަ ދިވެހި ލޭ ހިނގާ ދަރިއެކެވެ.\nހަމަ މިގޮތަށް ފުލުހުން އެއްވެސް ރަޙުމެއް އަދި ބެލުމެއް ނެތި ޕެޕާސްރޭ ޖަހައި މީހުންނަށް އަނިޔާ ކުރާ ކަމަށް ސޯޝަލް މީޑިއާގައި ހެކިތަކާއެކު ހާމަކޮށްފައި އެބަހުއްޓެވެ. ސަރުކާރަށް ތާއީދު ކުރާ ފަރާތްތަކުން ބުނާގޮތުގައި ގޭގައި ހަމަޖެހިގެން ތިބި ނަމަ މި އަނިޔާއެއް ނުލިބުނީހެވެ. އަމަންކަން ގާއިމު ކުރުމަށް ފުލުހުން ކުރާ މަސައްކަތަށް ހުރަސް ނާޅައި ހަމަޖެހިގެން މަޑުމަޑުން ތިބެ ޝުއޫރު ފާޅުކުރުމަކުން ލިބޭނެ އަނިޔާއެއް ނެތް ކަމަށެވެ. އަނިޔާ ލިބެނީ ފުލުހުންނާއި ސިފައިންނާ ދިމާއަށް ހަޑިހުތުރު އެއްޗެތި ގޮވައި ގާނޫނު މުގުރައި ހުދޫދުން ބޭރުވާން އުޅެ ތިމާމެންގެ ނުލަފާކަން ދައްކާ މީހުންނަށް ކަމަށް އެފަރާތްތަކުން ބުނެއެވެ. ސަރުކާރަށް ތާއީދު ކުރާ ފަރާތްތަކުން މިފަދަ މަންޒަރުތަކުގެ ހެކިވެސް ދައްކާފައި އެބަހުއްޓެވެ.\nދާދިފަހުން ހިތަދޫގައި އިދިކޮޅު ފަރާތްތަކުން ކުރިއަށް ގެންދިޔަ މުޒާހަރާއެއްގައި އަންހެނަކު ލަވައަކަށް ނަށަމުން ފުލުހެއްގެ ހަށިގަނޑުގައި އަތް ހާކާ މަންޒަރު ފެނުނެވެ. އަދި އޭނާއަށް ސަޕޯޓުކޮށް އެހެންމީހުން އެމަންޒަރު ވީޑިއޯ ކުރާ ތަންވެސް ފެނުނެވެ. ފުލުސް މީހާ ހުރީ ޑިއުޓީގައެވެ. އެއްވެސް ހަރަކާތެއް ނުކޮށެވެ. ކުޑަމިނުން އަންހެންމީހާގެ ހަރަކާތަކަށް ނުވެސް ބަލައެވެ. ޑިޔުޓީގައި ހުރި ފުލުހުންގެ މީހާގެ ގަޔަށް އަތްލައި ނޭއްގާނީ އަމަލު ހިންގީ ހަމަ އާންމު ރައްޔިތެކެވެ. އެ މަންޒަރު ފެނުނު އިދިކޮޅު ފަރާތްތަކުން ވެސް ވަނީ އެއީ ހުތުރު އަމަލެއް ކަމަށާއި އެފަދަ ގޮތްގޮތަށް މުޒާހަރާގައި އަމަލު ހިންގައިގެން ނުވާނެ ކަމަށް ބުނެފައެވެ. ހަގީގަތަކީ ވެސް އެއީއެވެ. މުޒާހަރާ ކޮށް މަގުމައްޗަށް ނިކުންނަނީ ތިމާމެން ގަބޫލު ކުރާގޮތުގައި އިންސާފާއި ހަމަ ގާއިމު ވެފައި ނެތުމުންނެވެ. އެއީ ތިމާމެންގެ ފިކުރެވެ. ގަބޫލުކުރާގޮތެވެ. މުޒާހަރާ ކުރަނީ ފުލުންނާއި ސިފައިންނަކާއެއް ނޫނެވެ.\nދިވެހިންނަކީ މީހުންނަށް ހެޔޮ ބައެކެވެ. އެއްބައިވަންތަ އެކުލުންތެރި ހިތް ހެޔޮ ރައްޔިތުންތަކެކެވެ. ފުލުހުންނާއި ސިފައިންނަކީ ވެސް ދިވެހި ރައްޔިތުންނެވެ. ހަމަ އެ ހިތްހެޔޮ ރައްޔިތުންގެ ތެރެއިން ބައެކެވެ. އަދާ ކުރަންޖެހޭ މަސައްކަތާއި ވާޖިބުގެ ސަބަބުން ރައްޔިތުންނާ ކުރިމަތިލާން ޖެހެނީއެވެ. އެހެންނަމަވެސް އެއީ ރައްޔިތުންގެ ހަތުރުންނެއް ނޫނެވެ!\n1 thought on “މުޒާހަރާއިން އެންމެންގެ ހިތްތައް އަތުލި ފުލުހުންގެ ފޮޓޯ”\n03 މާޗް 2018 - 10:48\nކޮންމެ މީހަކު ވިޔަސް ހައްދުން ބޭރުވާން ވެއްޖެއްޔާ އަދަބު ދޭނެތާ. ފުލުހުންގެ މަސައްކަތަށް ހަމަ ސާބަސް!


13 aharu kujja ge postmortem report libijje, thahugeegu dhanee furihama kuramun: Fuluhun | ThePress\n13އ ކުއްޖާގެ ޕޯސްޓްމޯޓަމް ރިޕޯޓް ލިބިއްޖެ، ތަހުގީގު ދަނީ ފުރިހަމަ ކުރަމުން: ފުލުހުން\n18 July 2021, 09:24\n13 އަހަރުގެ ކުއްޖަކު މަރާލައި ފޮއްޓަކަށް ލާ އެއްލާލާފައި އޮތް ސަރަހައްދު\nމިދިޔަ މަހުގެ 21 ވަނަ ދުވަހުގެ ރޭ ދަންވަރުގެ ވަގުތެއްގައި މަރާލާފައި އޮއްވާ ފެނުނު އުމުރުން 13 އަހަރުގެ ފިރިހެން ކުއްޖާގެ ޕޯސްޓްމޯޓަމް ރިޕޯޓް ލިބިފައިވާ ކަމަށާ އެ ރިޕޯޓާއެކު ތަހުގީގު ފުރިހަމަ ކުރަމުންދާ ކަމަށް ފުލުހުން ހާމަކޮށްފިއެވެ.\nޕޯސްޓްމޯޓަމް ހެދުމަށް އޭނާގެ ހަށިގަނޑު އިންޑިއާގެ ޓްރިވެންޑްރަމަށް ގެން ދިޔައީ މި މަހުގެ ފަސްވަނަ ދުވަހުއެވެ. އަދި މި މަހުގެ 12 ވަނަ ދުވަހު ޕޯސްޓްމޯޓަމް ހެދުމަށްފަހު އެ ކުއްޖާގެ ހަށިގަނޑު ވަނީ މާލެ ގެނެސް އެރޭ އެ ކުއްޖާގެ ހަށިގަނޑު ވަނީ ވަޅުލާފައެވެ. ކުއްޖާގެ ހަށިގަނޑު ވަޅުލާފައިވަނީ މަރުވެފައި އޮއްވާ ފެނުނުތާ 21 ދުވަސް ފަހުންނެވެ.\nފުލުހުން މިރޭ ބުނީ ޕޯސްޓްމޯޓަމް ރިޕޯޓް ލިބިފައިވާ ކަމަށެވެ. އަދި ގާނޫނުގައި ކަނޑައަަޅާފައިވާ މުއްދަތުގައި ޕީޖީ އޮފީހަށް ފޮނުވުމަށްޓަކައި ތަހުގީގު ފުރިހަމަ ކުރުމަށްޓަކައި ކުރަންޖެހޭ މަސައްކަތް ކުރަމުންދާ ކަމަށެވެ.\n13 އަހަރުގެ ކުއްޖަކު ރަހީނު ކުރި މައްސަލަ ފުލުހުންނަށް ހުށަހަޅާފައި ވަނީ ޖޫން 20 ވަނަ ދުވަހުގައެވެ. އެ ކުއްޖާ ހޯދަމުން ދަނިކޮށް މަރާލާފައި އޮއްވާ ފެނިފައި ވަނީ މިދިޔަ މަހުގެ 21 ވަނަ ދުވަހުގެ ރޭ ދަންވަރު 2:38 ގައެވެ. ފެނުނު އިރު އެ ކުއްޖާ އޮތީ ފޮށިގަނޑަކަށް ލާ ހުޅުމާލެ ފޭސް2އާ ދިމާ މޫދަށް އެއްލާލާފައެވެ. މި ކުއްޖާ މަރާލުމުގައި ކުއްޖާއަށް ގިނަ އަނިޔާތަކެއް ދީފައި ވާއިރު ނޭވާ ހާސްކޮށްލަން ކަރުގައި އެއްޗެއް އޮޅާފައި ވާކަމަށް މައުލޫމާތު ލިބެއެވެ.\nމި މައްސަލައިގައި މިހާތަނަށް ވަނީ2މީހަކު ހައްޔަރު ކޮށްފައެވެ. އެއީ 17 އަހަރުގެ ކުއްޖަކާއި 27 އަހަރުގެ ދިވެހި ފިރިހެނެކެވެ. އެ މީހުންގެ ބަންދަށް މުއްދަތު ޖަހަން ނެރުނު އަމުރުގައިވާ ގޮތުން 27 އަހަރުގެ ފިރިހެން މީހާގެ މައްޗަށް ފުލުހުން ތުހުމަތުކޮށްފައި ވަނީ މާރާމާރީ ހިންގުމާއި، ކުޑަކުއްޖަކާ މެދު ޖިންސީ ގޯނާ ކުރުމާއި، ރަހީނު ކުރުމާއި އަދި ގަސްދުގައި މީހަކު މެރުމުގެ ތުހުމަތެވެ. މި ތުހުމަތުތައް ވަނީ މި މައްސަލައިގައި ހައްޔަރު ކުރި 17 އަހަަރުގެ ކުއްޖާއަށް ވެސް ކޮށްފައެވެ.\nހަބަރު ރަހީނު ކުރުން ކުޑަކުދިންނަށް ކުރާ އަނިޔާ މަރު ޕޮލިސް


Kanduhulhudhoo masthuvaathakethee ge "Hubakah" hadhaafai oiy massala bodu! | Mihaaru\nކަނޑުހުޅުދޫ: އާބާދީއާ އަޅާބަލާއިރު މި ރަށުގައި މަސްތުވާތަކެތީގެ މައްސަލަތައް ނިސްބަތުން ގިނަ ކަމަށް ކައުންސިލުން ބުނޭ. --ފޮޓޯ: ނިޝާން އަލީ/މިހާރު\nކަނޑުހުޅުދޫ، މަސްތުވާތަކެތީގެ "ހަބަކަށް" ހަދާފައި އޮތް މައްސަލަ ބޮޑު!\n19 ޖެނުއަރީ 2020 - 14:16 39 comments\nގއ. ކަނޑުހުޅުދޫ މަސްތުވާތަކެތީގެ ހަބަކަށް ހަދައި، އެ އަތޮޅާއި އެހެން އަތޮޅުތަކުގެ ރަށްތަކުން ޑިންގީގައި ރަށަށް ކައިރިކޮށް މަސްތުވާތަކެތި ވިއްކުމާއި ބޭނުން ކުރުމުގެ މައްސަލަތައް އިތުރުވަމުންދާ ކަމުގެ ކަންބޮޑުވުން ކައުންސިލުން ފާޅުކޮށްފި އެވެ.\nކައުންސިލްގެ ރައީސް އަހްމަދު ޝަހީމް "މިހާރު" އަށް ވިދާޅުވީ އެ ރަށުގައި ދިމާވާ ގިނަ މައްސަލަތައް ގުޅިފައި އޮތީ މަސްތުވާތަކެއްޗާ ކަމަށެވެ. މި މައްސަލައިގައި ހައްލެއް ނުހޯދި ލަސްވުމަކީ ވެސް ކައުންސިލްގެ ކަންބޮޑުވުން އޮތް ކަމެކެވެ.\nމިއީ ގއ. އަތޮޅާއި ގދ. އަތޮޅުން ވެސް އެހެން ރަށްތަކާ އެންމެ ދުރުގައި އޮންނަ ރަށެވެ. އެހެންވެ މި ރަށުގައި ހުންނަ ޕޮލިސް ޑެސްކަށް މައްސަލައެއް ރިޕޯޓްކުރިޔަސް ތަހުގީގެއް ކުރަން ވެއްޖެ ނަމަ ޖެހެނީ އެހެން ރަށަކުން ފުލުހުންގެ އިންވެސްޓިގޭޝަން އޮފިސަރެއް ގެންނާށެވެ. ޕޮލިސް ޑެސްކަށް މައްސަލަ ހުށަހެޅިޔަސް އެ މައްސަލައެއް ނޯޓްކޮށްލާފައި ބާއްވަން ޖެހެނީ އެވެ.\nކަނޑުހުޅުދޫގައި ހުންނަ ޕޮލިސް ޑެސްކް: މި ތަނަށް ރިޕޯޓްކުރާ މައްސަލަ ތަހުގީގު ކުރަނީ ކައިރި ރަށަކުން އައިއޯއަކު އައިސްގެން. --ފޮޓޯ: ނިޝާން އަލީ/މިހާރު\nތަހުގީގު ފަށަނީ ކައިރި ރަށަކުން ފުލުހުންގެ އިންވެސްޓިގޭޝަން އޮފިސަރަކު ގެނެސްގެން ކަމަށް ވާއިރު ދަތުރުފަތުރުގެ ނިޒާމް އޮންނަ ގޮތުން ބައެއް ފަހަރަށް އައިއޯގެ ދަތުރު ލަސްވެ އެވެ.\n"ގއ. ގެމަނަފުށިން އަޔަސް، ގދ. ތިނަދު އިން އަޔަސް އައިއޯއަކު މި ރަށަށް އައިސްގެން ތަހުގީގު ފަށަނީ. މީހުން ބަންދުކުރާނެ ތަނެއް ނުހުރޭ،" ޝަހީމް ވިދާޅުވި އެވެ.\nކައުންސިލުން ބުނިގޮތުގައި، މަސްތުވާތަކެތީގެ މައްސަލަ ކޮންޓްރޯލްކުރެވޭނީ މި ރަށުގައި ޕޮލިސް ސްޓޭޝަނެއް ގާއިމްކޮށް، މައްސަލަތަކުގެ ތަހުގީގު އަވަސްކޮށް ފެށިގެންނެވެ. މުއައްސަސާތަކުގެ ވެސް ސަމާލުކަމަށް އެކަން ގެނެސްފައިވާ ކަމަށް އޭނާ ވިދާޅުވި އެވެ.\nއިތުރު ލިޔުންތައް ކުށްކުރުން ފުލުހުން މަސްތުވާތަކެތި ގއ. ކަނޑުހުޅުދޫ ގއ. ކަނޑުހުޅުދޫ ކައުންސިލް


Vaige therey covid-19 fethurumaamedhu WHO in2vana visnumakah\nވައިގެ ތެރޭ ކޮވިޑް ފެތުރުމާމެދު ޑަބްލިއުއެޗްއޯއިން ދެވަނަ ވިސްނުމަކަށް\nމިހާރު މުޅި ދުނިޔެއަށް ފެތުރިފައިވާ ކޮވިޑް-19 ވައިގެ ޒަރިއްޔާއިން ވެސް ފެތުރޭކަމުގެ ހެކިތައް ފެންނަމުންދާކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން އެއްބަސްވެއްޖެ އެވެ.\nއެގޮތުން، މީހުންގެ ގިނަ ތަންތަނުގެ އިތުރުން، ބަންދުވެފައިވާ އަދި ރަނގަޅަށް ވައި ދައުރުނުވާ ތަންތަނުގައި ވައިގެ ތެރޭގައި ބަލި ނުފެތުރޭނެކަމަށް މިހާރު ނުބުނެވޭނެކަމަށް ޑަބްލިއުއެޗްއޯގެ އޮފިޝަލަކު ވަނީ ވިދާޅުވެފަ އެވެ.\nގިނަ ގައުމުތަކުން ރައްކާތެރިކަމުގެ ފިޔަވަޅުތައް އަޅާފައިވަނީ ޑަބްލިއުއެޗްއޯގެ މިންގަނޑުތަކާ އެއްގޮތަށް ކަމަށްވާއިރު، ވައިގެ ތެރޭގައި ބަލި ފެތުރޭ ނަމަ، ގައިދުރުކުރުން ފަދަ ފިޔަވަޅުތަކަށް ބަދަލުގެންނަންޖެހޭކަމަށް ސައިންސްވެރިން ވަނީ ބުނެފަ އެވެ.\nޑަބްލިއުއެޗްއޯ އިން މިހެން ބުނެފައިމިވަނީ ކޮވިޑް-19 ވައިގެ ޒަރިއްޔާއިން ވެސް ފެތުރޭކަމަށް ކަނޑައެޅުމަށް 230 އަށް ވުރެ ގިނަ ސައިންސްވެރިން އެ ޖަމިއްޔާއަށް އިލްތިމާސްކޮށްފައިވަނިކޮށެވެ.\nކްލިނިކަލް އިންފެކްޝަސް ޑިޒީސަސް މަޖައްލާގައި އޮސްޓްރޭލިއާ އަދި އެމެރިކާގެ ދެ ސައިންންސްވެރިން، ދިރާސާއަކަށް ހަވާލާދީ ލިޔެފައިވާ ގޮތުގައި، ބަލި ޖެހިފައިވާ މީހެއް ވާހަކަ ދައްކާއިރު ނުވަތަ ކެއްސާ، ކިނބިހިއަޅާއިރު ބޭރުވާ ކުޅު ވައިގެ ތެރޭގައި ދެމި ހުންނަ ކަމަށެވެ.\nއެ މަޖައްލާގެ ލިއުން، ތަފާތު 32 ގައުމަކުން ޖުމްލަ 239 ސައިންސްވެރިން ވަނީ އެންޑޯޒްކޮށްފަ އެވެ.